type: legislation

jurisdiction: EU

text:
 |
 52011PC0688
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le sábháilteacht gníomhaíochtaí sirtheoireachta, taiscéalaíochta agus táirgthe ola agus gáis amach ón gcósta /* COIM/2011/0688 leagan deireanach - 2011/0309 (COD) */
 MEABHRÁN MÍNIÚCHÁIN
 1.
 COMHTHÉACS AN TOGRA
 Forais agus cuspóirí an togra
 Tá méadú ag teacht ar thaiscéalaíocht agus
 táirgeadh ola agus gáis amach ón gcósta, agus i dtimpeallachtaí lena mbaineann
 tréithe casta geografacha agus geolaíocha, amhail uiscí doimhne. I bhfianaise
 scála agus saintréithe na dtionóiscí[1] agus na 'neastionóiscí'[2]
 ola agus gáis atá tarlaithe amach ón gcósta le déanaí ar fud na cruinne agus
 san Aontas freisin, ní mór beart a dhéanamh. Nochtann na tionóiscí sin an
 éagothromaíocht idir ríchastacht na n‐oibríochtaí agus na heasnaimh atá
 ar na cleachtais bainistíochta riosca atá ann faoi láthair. Tuairiscítear
 éagothromaíochtaí móra idir cuideachtaí éagsúla maidir lena bhfeidhmíocht agus
 a ndearcadh i leith sabháilteachta. Thairis sin, aibhsíonn na tionóiscí
 sin na dúshláin atá ag rialtóirí agus maoirseoireacht leormhaith ar
 ghníomhaíochtaí amach ón gcósta á háirithiú, agus easpa trédhearcachta agus
 comhroinnte sonraí maidir le feidhmíocht sabháilteachta an tionscail easchósta.
 San Eoraip, táirgtear formhór an ola agus an
 gháis amach ón gcósta. Dá dtarlódh mórthionóisc i gceann ar bith de na gléasraí
 amach ó chósta na hEorpa is dealraitheach go mbeadh caillteanas ábhar, díobháil
 don chomhshaol, don gheilleagar, do phobail áitiúla agus don tsochaí i gceist,
 agus d'fhéadfaí beo agus sláinte na n-oibrithe a bheith i mbaol freisin. Is
 gá an baol go dtarlódh mórthionóisc in uiscí an Aontais a laghdú.
 De réir na staidéar, na gcomhlairliúchán le
 geallsealbhóirí agus na n-anailísí riosca a rinneadh ó 2010 i leith is iad seo
 a leanas na príomhfhadhbanna atá ag an Aontas:
 1. Tá riosca suntasach ann go bhféadfadh mórthionóisc ola nó gáis tarlú
 in uiscí an Aontais agus de dheasca na reachtaíochta ilroinnte agus éagsúlacht
 na gcleachtas rialála agus chleachtais an tionscail ní féidir rioscaí a laghdú
 mar is cóir ar fud an Aontais.
 2. Faoin creat rialála agus faoi na socruithe oibriúcháin atá ann faoi
 láthair ní áirithítear práinnfhreagairt shár‐éifeachtach i gcás tionóiscí
 cibé áit a dtarlóidh siad in uiscí an Aontais, agus níl se go hiomlán soiléir
 cé air a bheadh an dliteanas maidir leis an nglanadh agus na damáistí gnásúla.
 Dá bhrí sin, is iad cuspóirí ginearálta
 an togra seo (i) an riosca go dtarlóidh mórthionóisc in uiscí an Aontais a
 laghdú, agus (ii) na hiarmhairtí a laghdú i gcás ina dtarlóidh tionóisc den
 sórt sin.
 An comhthéacs ginearálta i gcomhair
 tionscnaimh rialaithigh
 Spreag an tubaiste i Murascail Mheicisceo an
 Coimisiún anuraidh chun anailís bhearna a dhéanamh ar chleachtais easchósta
 agus ar an gcreat reachtach san Aontas agus ansin chun Teachtaireacht a
 fhoilsiú: "Aghaidh a thabhairt ar dhúshlán na sabháilteachta i
 ngníomhaíochtaí ola agus gáis amach ón gcósta"[3]
 (arna glacadh i mí Meán Fómhair 2010). Céadléiriú a bhí ann ar roinnt de na réimsí
 ina bhfuil gníomhaíocht de dhíth san Aontas.
 Tá cuid mhaith éagothroime agus ilroinnte i
 measc dhlíthe agus chleachtais na mBallstát maidir le gníomhaíochtaí amach ón
 gcósta (e.g. ceadúnú, forálacha dliteannais, caighdeáin sabháilteachta
 trealaimh, trédhearcacht don phobal agus comhroinnt faisnéise). Is léiriú é an
 méid sin nach ann ach ar éigin d'ionstraimí dlí idirnáisiúnta agus go bhfuil
 bearnaí i ndlí ábhartha an Aontais.
 Cé go bhfuil córais rialála ag roinnt Ballstát
 a mheastar a bheith den chéad scoth, d'fhéadfaidís ar fad feabhsú. Tá sé den
 tábhacht feabhas a chur ar rialú rioscaí mórghuaise i dtionscal an ola agus an
 gháis amach ón gcósta go dtí go mbeidh ardchaighdeáin chomhsheasmhacha i
 bhfeidhm ar fud an Aontais.
 Bunaithe ar anailís mhinicíochta ar fheidhmíocht an tionscail san Eoraip go dtí seo agus ar na costais dhoiciméadaithe a bhain le tionóiscí a tharla cheana, meastar go mbíonn idir EUR 205 milliún agus EUR 915 milliún i gceist ar an meán in aghaidh na bliana le caillteanas agus damáiste de dheasca tionóiscí ola agus gáis amach ón gcósta san Aontas. Úsáidtear an raon sin mar bhonn eimpíreach i gcomhair an riosca thagartha sa mheasúnú tionchair.
 Meastar go mbeidh an tairbhe a fhaibhreoidh
 chuig an Aontas agus chuig na Ballstáit cuid mhaith níos mó ná na costais a
 bheidh ag baint le caighdeáin níos airde a thabhairt isteach. Is é an tionscal
 a sheasfaidh an chuid is mó d'aon chostais bhreise, agus is é an tionscal a
 bhainfidh tairbhe as laghdú riosca. Léiríonn an taithí atá faighte, áfach, gur
 gá reachtaíocht stóinsithe agus dliteanas follasach chun cultúr an tionscail a
 athrú sa chaoi go mbainfear amach an laghdú riosca a theastaíonn ón Rialachán
 seo.
 As na cuspóirí ginearálta thuasluaite is
 féidir ceithre chuspóir shonracha a shnoí:
 1.
 A áirithiú go mbainfear úsáid chomhsheasmhach as
 dea‐chleachtais i gcomhair rialú mórghuaiseacha ag oibríochtaí de chuid
 an tionscail ola agus gáis amach ón gcósta a d'fhéadfadh cur isteach ar uiscí
 nó ar chóstaí an Aontais;
 2.
 Dea‐chleachtais rialála a chur chun feidhme i
 ngach dlínse san Eoraip ina ndéantar gníomhaíochtaí ola agus gáis;
 3.
 An tAontas a ullmhú níos fearr agus a chumas
 déileáil le héigeandálaí a d'fhéadfadh cur isteach ar shaoránaigh, ar
 gheilleagar nó ar chomhshaol an Aontais a neartú;
 4.
 Na forálacha atá ag an Aontais maidir le dliteanas
 agus cúiteamh a fheabhsú agus a shoiléiriú.
 Ceapadh bearta praiticiúla bunaithe ar
 thaighde an Choimisiúin agus ar chomhairliúchán le geallsealbhóirí. Ina
 theannta sin, sainaithníodh roghanna beartais ina ngrúpáiltear na bearta i
 dteanglaim éagsúla agus ina n-úsáidtear modhanna éagsúla cur chun feidhme. Tá
 tuairisc ar na roghanna beartais sin i gCaibidil 2.
 Forálacha dhlí an Aontais atá ann cheana i
 réimse an togra
 Níl aon reachtaíocht ag an Aontas a bhaineann
 le hearnáil an ola agus an gháis amach ón gcósta go sonrach; is ann, áfach, do acquis
 leathan an Aontais atá infheidhme maidir leis an earnáil easchósta, cé gur
 minic nach mbíonn sé infheidhme ach i bpáirt. Comhlánann an togra seo na
 hionstraimí seo a leanas, go príomha, de chuid reachtaíocht an Aontais:
 i. Dliteanas comhshaoil: Leis
 an Treoir maidir le Dliteanas Comhshaoil (TDC) 2004/35/CE díríodh ar
 cheist an dliteanais i gcás damáistí don chomhshaol, damáistí arb í earnáil an
 ola agus an gháis easchósta is cúis leo san áireamh. Tá dliteanas dian ar an
 oibreoir i mbun gníomhaíochtaí a dhéanann díobháil shuntasach chomhshaoil do
 speicis atá faoi chosaint, do ghnáthóga nádúrtha nó uisce an díobháil sin a
 chosc agus a leigheas agus na costais a sheasamh ina n-iomláine. Faoi láthair
 ní infheidhme TDC ach feadh an chósta agus i bhfarraigí críochacha i ndáil le
 díobháil don uisce, is é aidhm an togra seo a infheidhmeacht chríochach a
 shíneadh chun na huiscí mara ar fad faoi dhlínse na mBallstát a chumhdach.
 ii. Measúnú Tionchair ar an
 gComhshaol: Le Treoir 85/337/CEE[4], arna leasú le Treoracha
 97/11/CE[5], 2003/35/CE[6]
 agus 2009/31/CE[7], maidir le measúnú ar
 éifeachtaí tionscadal poiblí agus príobháideach áirithe ar an gcomhshaol,
 comhchuibhíodh na prionsabail lena ndéantar measúnú ar thionchar tionscadal ar
 an gcomhshaol trí íoscheanglais ghinearálta a thabhairt isteach. Ina theannta
 sin, tá Coinbhinsiún Espoo, faoi chuimsiú Choimisiún Eacnamaíochta na Náisiún
 Aontaithe don Eoraip, maidir le measúnú tionchair ar an gcomhshaol i
 gcomhthéacs trasteorann, ar cuid de acquis an chomhshaoil é, ábhartha i
 ndáil le measúnú ar thionscadail is dealraitheach go mbeidh éifeachtaí
 trasteorann acu. Tá sé roghnach é a chur i bhfeidhm le haghaidh oibríochtaí
 druileála áirithe, áfach.
 iii. Dlí dramhaíola: Treoir 2008/98/CE
 maidir le dramhaíl (Treoir Réime Dramhaíola). Tá an Treoir sin go
 hiomlán infheidhme maidir le sceitheadh ola, mar a dhearbhaigh Cúirt
 Bhreithiúnais an Aontais Eorpaigh. Da bhrí sin, tá ola a sceitear ó ghléasra
 amach ón gcósta cumhdaithe faoi shainmhíniú an AE ar dhramhaíl, agus ar an
 ábhar sin is ar údar an truaillithe atá an oibleagáid é a ghlanadh.
 iv. Sláinte agus sábháilteacht oibrithe
 san obair: - Is é Treoir 92/91/CEE (lena gcomhlántar Treoir Réime
 89/391/CEE) an ionstraim is ábhartha i reachtaíocht an Aontais maidir le
 hoibrithe agus an comhshaol amach ón gcósta a chosaint. Leis an togra seo,
 treisítear an córas a chuir Treoir 92/91/CEE i bhfeidhm d'fhonn a áireamh,
 inter alia, measúnú comhshaoil, ceanglas an measúnú riosca a chur faoi
 bhráid an rialtóra lena thoiliú a fháil, scéim fógraí a bhunú i gcomhair
 oibríochtaí tobair agus ceanglas maidir le fíorú neamhspleách eilimintí atá
 criticiúil do rialú riosca.
 v. Mórghuaiseacha: Níl feidhm ag Treoir Seveso
 96/82/CE maidir leis an earnáil easchósta, ach samplaí dea‐chleachtais i
 gcomhair an togra seo a bhí i roinnt dá heilimintí. Téann an togra seo níos
 faide ná Treoir Seveso áfach, go háirithe toisc go gceanglaítear ann
 toiliú an rialtóra i gcomhair measúnú riosca, fíorú níos láidre ar acmhainn
 theicniúil agus airgeadais ag céim an cheadúnaithe nó forálacha maidir le éalú
 na n‐oibrithe agus lena dtarrtháil.
 v. Údaruithe a dheonú i gcomhair
 sirtheoireachta, taiscéalaíochta agus táirgthe hidreacarbón: Is é Treoir 94/22/CE
 an príomhchreat dlí faoina ndeonaítear ceadúnais i gcomhair taiscéalaíochta
 agus táirgthe. Ní athróidh an togra seo an Treoir ann féin ach neartaíonn
 sé oibleagáidí na n‐údarás ábhartha le linn phróiseas an cheadúnaithe
 chun feabhas a chur ar an measúnú ar acmhainn theicniúil agus airgeadais na n‐iarrthóirí.
 vi. Práinnfhreagairt: Tugtar isteach
 leis an togra ceanglais nua maidir le práinnfhreagairt na mBallstát agus an
 tionscail a chomhlánadh leis na hacmhainneachtaí atá ag an Aontas cheana,
 laistigh agus lasmuigh den Aontas araon. Tá Sásra Cosanta Sibhialta an AE
 (Cinneadh 2007/779/CE ón gComhairle), an tIonad Faireacháin agus Faisnéise[8]
 agus an Ghníomhaireacht Eorpach um Shábháilteacht Mhuirí (EMSA)[9]
 ina bpríomhuirlisí ag an Aontas chun beart a dhéanamh i gcás éigeandála.
 Rinneadh bearta cheana chun inniúlacht EMSA a leathnú chun tionóiscí gléasraí
 amach ón gcósta a chumhdach (sa bhreis ar a príomhchúram mar atá an
 loingseoireacht mhuirí).
 Comhsheasmhacht le beartais agus cuspóirí
 eile an Aontais
 Tá an Rialachán seo comhsheasmhach leis an
 straitéis fuinnimh i gcomhair 2020[10], maidir le Tosaíocht 3,
 an eilimint a bhaineann le fuinneamh inbhuanaithe slán iomaíoch san Eoraip.
 Ina theannta sin, tá an Rialachán seo
 comhsheasmhach le reachtaíocht agus beartas comhshaoil an Aontais agus lena
 ndearbhphrionsabail amhail truailliú a chosc, rialú agus an prionsabal íoc
 mar a thruaillítear agus prionsabal an réamhchúraim. Tá sé go hiomlán
 comhsheasmhach freisin leis an mbeartas muirí, go háirithe an sprioc dea‐stádas
 comhshaoil a bhaint amach faoi 2020 don chomhshaol muirí (an Treoir Réime
 um Straitéis Mhuirí).
 2.
 TORTHAÍ AN CHOMHAIRLIÚCHÁIN LE PÁIRTITHE A BHFUIL LEAS ACU SA
 RIALACHÁN, AGUS MEASÚNÚ TIONCHAIR AR NA ROGHANNA BEARTAIS
 Comhairliúchán le páirtithe leasmhara
 Reáchtáladh comhairliúchán poiblí ar líne idir
 16 Márta agus 20 Bealtaine 2011 chun a fháil amach cén dearcadh a bhí ag
 páirtithe leasmhara maidir leis an ngá le gníomhaíocht ón Aontas i réimsí
 éagsúla beartais.
 Fuair an Coimisiún 64 aighneacht ar an iomlán,
 inar léiríodh tuairimí breis is 350 geallsealbhóirí.
 Achoimre ar na freagairtí agus an tslí
 ar cuireadh san áireamh iad
 Le linn an chomhairliúcháin léiríodh tacaíocht
 fhorleathan i gcomhair threisiú na mbeart lena gcosctar mórtheagmhais amach ón
 gcósta agus lena ndéileáiltear leo, mar sin féin, bhí éagsúlacht sna modhanna a
 moladh chun na críche sin. Mheas na húdaráis náisiúnta i réigiún na Mara
 Thuaidh nár cheart do na hathruithe a dhéanfaí ar leibhéal an Aontais amhras a
 chruthú i dtaobh an chur chuige rialála atá acu féin faoi láthair, mar atá
 socrú spriocanna mar chur chuige. Agus go deimhin, cuirtear an cur chuige sin
 chun cinn sa togra. Cé gur admháladh gur gá feabhsuithe go ginearálta, bhí an
 tionscal an‐choimeádach maidir le hathruithe rialála agus b'fhearr leis
 socrú spriocanna mar chur chuige agus tionscnaimh de chuid an tionscail. Ar an
 taobh eile, ba iad na heagraíochtaí neamhrialtasacha agus na cuideachtaí
 speisialaithe (e.g. cumainn aicmiúcháin) ba mhó a d'éiligh athruithe ar
 leibhéal an Aontais.
 Is iad seo a leanas na príomhghnéithe.
 Údaruithe
 Ba cheart ceadúnaithe a chur faoi dhliteanas
 as aon damáistí arb iad is cúis leo. Measann formhór na rialtóirí náisiúnta
 agus an tionscal gur slán an ceadúnú agus an t-údarú a chuirtear i bhfeidhm i
 mBallstáit áirithe faoi láthair, ach gur cheart don Aontas comhoibriú le
 Ballstáit eile chun a gcaighdeáin a ardú. Creideann siad nach mór é a fhágáil
 faoin mBallstát lena mbaineann amháin cinneadh a dhéanamh maidir le
 dámhachtainí, ach go bhféadfaí faisnéis a roinnt le stáit chomharsanacha i gcás
 ina bhféadfadh truailliú trasteorann a bheith i gceist. Rinne cuideachtaí
 éagsúla moltaí eagsúla (e.g. nósanna imeachta údarúcháin a chomhchuibhiú agus a
 shimpliú agus rialtóirí ar leith a bheith ann i gcomhair ceadúnú agus
 sábháilteacht). Tá roinnt eagraíochtaí neamhrialtasacha agus saoránach i
 bhfabhar oibleagáide dul i gcomhairle le stát comharsanach nó toilliú an stáit
 sin a fháil i gcás ina bhféadfadh truailliú trasteorann a bheith i gceist.
 Foráiltear san ionstraim reachtach maidir le
 measúnú níos láidre, agus bunaithe ar riosca, ar acmhainneacht theicniúil agus
 airgeadais. Tugtar isteach leis freisin, sa bhreis ar eilimint na
 sábháilteachta, eilimint chomhshaoil i ndáil le rialú agus cosc mórghuaiseacha.
 Tionóiscí a chosc
 Ní mór dúshlán an tionscail a thabhairt a
 dhícheall a dhéanamh chun mórtheagmhais a chosc, ach gan an baol a bheith ann
 go n-ísleofaí caighdeáin choiscthe tionóiscí i gcás ina bhfuil córas rialála
 stóinsithe ar an earnáil easchósta ag Ballstáit cheana. Maíonn lucht an
 tionscail go ginearálta go bhféadfar an staid a fheabhsú trí bhíthin na
 féinrialála agus thionscnaimh an tionscail. Measann eagraíochtaí
 neamhrialtasacha agus, ar mhodhanna éagsúla, roinnt rialtóirí gur cheart na
 rialacháin atá ann cheana a neartú agus a shíneadh chun gach oibríocht amach ón
 gcósta in uiscí an Aontais a chumhdach.
 Comhlíonadh a fhíorú agus dliteanas i gcás
 damáistí
 Tá sé sár-riachtanach go mbeidh ceanglais
 stóinsithe agus chiallmhara ann agus go gcomhlíonfar iad. Cé go maíonn lucht an
 tionscail go dtugann corparáidí ardtosaíocht do chomhlíonadh na gceanglas i
 gcónaí, feictear do go leor geallsealbhóirí gur gá cultúr sábháilteachta a
 bheidh níos láidre a chur i bhfeidhm san earnáil. Dírítear sa Rialachán ar
 chomhlíonadh agus ar chultúr iontaofa láidir sábháilteachta a bhaint amach.
 Éilíonn eagraíochtaí neamhrialtasacha agus
 roinnt cumann aicmiúcháin cigireachtaí fisiciúla níos láidre. Bhí na rialtóirí
 náisiúnta agus an tionscal ina choinne sin go ginearálta ar an ábhar go
 bhféadfadh ganntanas acmhainní a bheith ann nó go bhféadfaí a gcobhsaíocht a
 bhaint de na córais atá ann anois. Thug an dá dhream sin roinnt tacaíochta
 freisin do cheanglais maidir le fíorúcháin tríú páirtí neamhspleácha.
 Ba iad na
 heagraíochtaí neamhrialtasacha is mó a bhí ar son scóip an dliteanais
 chomhshaoil a shíneadh, ach níor ghlac na rialtóirí ná lucht an tionscail
 seasamh follasach... Tá an chuma ar an scéal go bhfuil an tionscal agus
 árachóirí i gcoinne athruithe ar nós árachais éigeantaigh gan uasteorann a chur
 ar dhliteanas ar leibhéal idirnáisiúnta, cé go mbeadh sé ina cheanglas daingean
 ag na heagraíochtaí neamhrialtasacha.
 Trédhearcacht, comhroinnt faisnéise agus
 cleachtais úrscothacha
 Mheas eagraíochtaí neamhrialtasacha, agus an
 tionscal agus na rialtóirí, go mbeadh an tionscal agus údaráis phoiblí in ann,
 a bhuí le leibhéal níos airde trédhearcachta, a léiriú go mbainistítear agus go
 rialaítear gníomhaíochtaí ola agus gáis amach ón gcósta go cuí. Ba cheart do na
 húdaráis náisiúnta ar fad obair as láimh a chéile, ag tógáil ar an eiseamláir
 atá tugtha ag Fóram Údaráis Easchósta na Mara Thuaidh (NSOAF) agus cruinnithe
 neamhfhoirmiúla ghrúpa AE-NSOAF.
 Práinnfhreagairt
 Is ar an oibreoir agus ar an mBallstát lena
 mbaineann atá an phríomhfhreagracht bearta a dhéanamh i gcás éigeandála, ach
 trí chomhar agus trí chomhroinnt saineolais agus sócmhainní eile is féidir
 feabhas a chur ar éifeachtacht agus ar éifeachtúlacht na gcumas atá ann san
 Eoraip chun bearta a dhéanamh i gcás sceite ola. Is féidir le EMSA páirt a
 ghlacadh i nglanadh má iarrann an Ballstát lena mbaineann air é trí Shásra
 Cosanta Sibhialta an AE.
 Gníomhaíochtaí idirnáisiúnta
 Ba cheart do chuideachtaí atá bunaithe san
 Aontas, agus táthar ag súil leis go ndeanfaidh siad amhlaidh, na beartais atá
 léirithe sa rialachán seo a leanúint agus gan a gcaighdeáin a ísliú agus iad ag
 obair lasmuigh den Aontas.
 Saineolas a bhailiú agus a úsáid
 Cuireadh tús i mí Aibreán 2010 leis an
 gcaidreamh leis na geallsealbhóirí idirnáisiúnta agus de chuid an Aontais (an
 tionscal easchósta, eagraíochtaí neamhrialtasacha) agus leis na Ballstáit a
 bhfuil ionadaíocht, rialáil agus riar na hearnála easchósta faoina gcúram, agus
 ba é Teachtaireacht Dheireadh Fómhair 2010 toradh na hoibre sin.
 Na comhairliúchán scríofa agus i gcruinnithe
 le geallsealbhóirí, cuireadh leo ó shin i leith. Gan an comhairliúchán poiblí a
 áireamh, tháinig údaráis náisiúnta rialála/maoirseachta le chéile ocht n-uair
 faoi choimirce chomhpháirteach an Choimisiúin agus NSOAF. Pléadh sábháilteacht
 gníomhaíochtaí amach ón gcósta le linn chruinnithe mheitheal Fhóram Bheirlín
 maidir le breoslaí iontaise dúchasacha[11]. Ina theannta
 sin, reáchtáladh go leor cruinnithe le comhlachais náisiúnta agus idirnáisiúnta
 an tionscail, le fiontair aonair, le heagraíochtaí neamhrialtasacha agus le
 cuideachtaí neamhspleácha fíorúcháin agus árachóirí. Thairis sin, d'fhreastal
 an Coimisiún ar thionscnaimh náisiúnta (e.g. Oil Spill Prevention and Response
 Advisory Group na Ríochta Aontaithe) agus idirnáisiúnta (e.g. meitheal GMEP
 [Global Marine Environmental Protection] de chuid an G-20) go rialta. Leanadh
 leis na cruinnithe sin anuas go dtí an lá atá inniu ann. Ar an dóigh chéanna,
 chuathas i gcomhairle go leanúnach leis na seirbhísí eile de chuid an
 Choimisiúin (e.g. JRC) a bhfuil saineolas agus taithí atá ábhartha agus
 inaistrithe acu. D'fhostaigh an Coimisiún beirt saineolaithe náisiúnta ó
 údaráis náisiúnta sábháilteachta amach ón gcósta. Cuireadh ionchur na
 saineolaithe san áireamh ina iomláine agus an Rialachán seo á chur i dtoll a
 chéile.
 Roghanna beartais agus measúnú ar an
 tionchar a bheadh acu
 Eascraíonn roghanna beartais as na cuspóirí
 ginearálta agus sonracha a bhfuil tuairisc orthu i gCaibidil 1. Tá ceithre
 rogha beartais móide an rogha bhunlíne "dada a dhéanamh" (rogha 0)
 anseo thíos.
 Faoi Rogha 0
 choinneofaí an status quo.
 Ní bhaineann aon
 chostas ná tionchar breise ar an mbunraon costais €205-915m leis.
 Is é Rogha 1 ("leibhéal bunúsacha
 na Mara Thuaidh") an leibhéal bunúsach i gcomhair idirghabháil fhiúntach
 ón Aontas. Thabharfaí an Tuarascáil maidir le Mórghuaiseanna, atá bunaithe ar
 an doiciméad sláinte agus sábháilteachta a ceanglaíodh le Treoir 92/92/CE,
 isteach i ndlí an Aontais ach rachfaí ní b'fhaide mar cheanglófaí go mbeadh ar
 an rialtóir a bheith sásta léi sula gcuirfí tús le hoibríochtaí. Bheadh córas
 cigireachta agus pionóis ag teastáil chun tacú leis na bearta a bhfuil tuairisc
 orthu sa Tuarascáil maidir le Mórghuaiseanna. Chuirfí Rogha 1 chun feidhme trí
 bhíthin dlí nua.
 Mar gheall ar Rogha 1 bheadh tuairim is €36m
 in aghaidh na bliana de chostais reáchtála bhreise ar an tionscal agus
 laghdú riosca, arna shloinneadh os coinne an chostais bhunlíne, de tuairim is €7
 – 30m in aghaidh na bliana, laghdú arbh ionann é agus laghdú 3%
 ar an meán ar an riosca bunlíne.
 Faoi Rogha 1+ ("An Mhuir
 Thuaidh+") rachfaí ní b'fhaide agus thabharfaí treoirlínte de chineál na
 reachtaíochta boige isteach maidir leis an méid seo a leanas: géarú a dhéanamh
 ar an mbreithniú ar acmhainneacht theicniúil iarratasóirí ar cheadúnais ola
 agus gáis amuigh ón gcósta; pleananna náisiúnta práinnfhreagartha a
 chomhfhogasú; sócmhainní práinnfhreagartha náisiúnta agus de chuid an tionscail
 atá comhoiriúnach a fhorbairt agus iad a chur ar fáil i dtíortha eile ina
 bhfuil gá leo; agus raon feidhme na bhforálacha comhshaoil ábhartha a
 shoiléiriú a bhaineann le dliteanas oibreoirí (e.g. infheidhmeacht na
 reachtaíochta dramhaíola) maidir le tionóisc ola agus gáis amach ón gcósta.
 Mholfadh an tAontas freisin do chuideachtaí atá bunaithe san Aontas
 comhaontuithe deonacha faoi chaighdeáin AE a úsáid lasmuigh d'uiscí an AE.
 Le Rogha 1 + bheadh tuairim is €3m de
 chostais reáchtála bhreise ar Bhallstáit agus tuairim is €52m de
 chostais chomhlíonta ar an tionscal (sa bhreis ar chostais Rogha 1). Is é
 éifeacht charnach Rogha 1 agus Rogha 1+ €25 - €109m in aghaidh na bliana,
 éifeacht arbh ionann é agus laghdú 12 % ar an
 meán ar an riosca bunlíne.
 Le Rogha 2 ("Dea‐chleachtais
 an Aontais") déantar tuilleadh forbartha ar leasuithe Rogha 1 + i
 bpacáiste cuimsitheach. Shainordófaí dea-chleachtais dhomhanda atá aitheanta i
 ndáil le rialú mórghuaiseacha, agus d'ionchorprófaí measúnú riosca comhshaoil
 isteach sa Tuarascáil maidir le Mórghuaiseanna. Ina theannta sin, thabharfaí
 dea-chleachtas rialála agus caighdeáin eagrúcháin ceangailte isteach sna
 socruithe i gcomhair údarás inniúla náisiúnta. Leis an measúnú riosca iomlánaíoch
 sin i gcomhair sábháilteachta agus an chomhshaoil, chuirfí ullmhacht chun
 práinne agus bainistiú na bhfardal práinnfhreagartha isteach sa reachtaíocht.
 Chruthófaí grúpa údarás easchósta ar leibhéal an Aontais agus neartófaí na
 treoracha maidir le ceadúnú agus maidir le dliteanas comhshaoil trí bhíthin
 rialáil.
 Le Rogha 2 bheadh tuairim is €122m (seachas
 €52m) de chostais oibriúcháin charnacha agus tuairim is €12-18m (seachas
 €3m) ar Bhallstáit, móide tuairim is €18-44m de chostais riaracháin aonuaire.
 Bheadh tuairim is €1m i gceist leis na costais ar an gCoimisiún chun
 grúpa údarás easchósta an AE a bhunú agus a reáchtáil. A bhuí leis na bearta
 breise, ghearrfaí na costais riosca bunlíne idir €103 – 455m in aghaidh na
 bliana – laghdú 50 % ar an riosca bunlíne.
 Le Rogha 3 ("Gníomhaireacht de chuid
 an AE") neartófaí tuilleadh tionchar Rogha 2 trí ghníomhaireacht de
 chuid an Aontais a thabhairt isteach chun na leasuithe a baineadh amach i Rogha
 2 a fhorasú agus, ar an gcaoi sin, a chomhdhlúthú. Ghabhfadh sí ar láimh
 cigireachtaí agus imscrúduithe a dhéanamh, chomhsheasmhacht feidhmíochta a fhorghníomhú
 agus faireachán a dhéanamh uirthi, acmhainneacht idirghabhála a fhorbairt agus
 cuidiú le forbairt acmhainní i dtíortha comharsanacha nach Ballstáit den Aontas
 iad.
 Le Rogha 3 bheadh tuairim is €35m in
 aghaidh na bliana de chostais reáchtála charnacha bhliantúla ar an
 gCoimisiún agus €18-44m i gcostais aonuaire tionscanta móide €10 milliún chun
 sócmhainní práinnfhreagartha riachtanacha a cheannach. Ní bheadh aon chostais
 bhreise ar an tionscal.
 I dTábla 1 thíos déantar comparáid idir na
 roghanna i bhfianaise na mbeart atá beartaithe.
 Uimh. || Beart || Rogha 0 || Rogha 1 || Rogha 1+ || Rogha 2 || Rogha 3
 1 || Acmhainneacht theicniúil an oibreora ionchasaigh a fhíorú go grinn || 0 || 0 || T || D || Aontas
 2 || Cigireachtaí rialta agus córas pionóis a bhunú || 0 || D || D || D || Aontas
 3 || Measúnuithe foirmeáilte sábháilteachta a chur faoi bhráid an rialtóra lena bhformheas || 0 || D || D || D || Aontas
 4 || An Tuarascáil maidir le Mórghuaiseacha a shíneadh chun go mbeadh sí ina samhail chuimsitheach do bhainistíocht riosca || 0 || 0 || 0 || D || D
 5 || Cleachtais an Aontais a shíneadh go hoibríochtaí thar lear || 0 || 0 || T || T || Aontas
 6 || Údarás Inniúil a bhunú || 0 || 0 || 0 || D || Aontas
 7 || Ardán a bhunú le haghaidh comhphlé faoi rialáil || 0 || 0 || 0 || D || Aontas
 8 || Comhroinnt chuimsitheach faisnéise agus trédhearcacht || 0 || 0 || 0 || D || D
 9 || Ullmhacht chun práinnfhreagairt éifeachtach a thabhairt ar mhórthionóiscí amach ón gcósta || 0 || 0 || T || D || Aontas
 10 || A áirithiú go bhfuil sócmhainní idirghabhála ar fáil agus go bhfuil siad comhoiriúnach ar bhonn trasteorann || 0 || 0 || T || D || Aontas
 11 || Scóip an dliteanais chomhshaoil a shoiléiriú || 0 || 0 || T || D || D
 Tábla 1
 0 = ní chuirfí chun feidhme faoin rogha seo é;
 T = treoirlínte/reachtaíocht bhog; D = dlí; Aontas = gníomhaireacht de chuid an
 Aontais a bheith freagrach
 Is féidir beart a chur chun feidhme trí
 mhodhanna éagsúla, agus is minic dá bhrí sin a bhíonn rogha le déanamh idir
 éifeachtacht agus praiticiúlacht. Dá thoradh sin, tá dhá shaintréith ag gach
 rogha beartais mar atá, ar an gcéad dul síos, an tsraith beart a choinneofaí
 faoin rogha sin agus, ar an dara dul síos, an modh cur chun feidhme roghnaithe
 i gcás gach birt faoin rogha sin.
 Is é an rogha beartais dá dtugtar tosaíocht
 Rogha 2, i.e. leasú cuimsitheach easchósta ar fud an Aontais, trí dhlí nua,
 lena n‐ardófaí leibhéal na bainistíochta riosca agus ullmhacht i gcás
 éigeandála sa tionscal amach ón gcósta. Sa bhreis ar chomhsheasmhacht,
 d'áiritheodh an rogha seo tuilleadh trédhearcachta maidir le feidhmíocht an
 tionscail agus an rialtóra.
 Leis an rogha seo d'fhéadfaí an riosca bunlíne
 a laghdú 50% trí fheabhas a chur ar chosc agus ar mhaolú sa chás go dtarlódh
 teagmhas dá ainneoin sin. Is fabhrach an laghdú riosca ó thaobh airgeadaíochta
 de ar an meán (tuairim is €103-455m in aghaidh na bliana) i gcomparáid leis na
 costais charnacha mheasta a bheadh ar an gcur chun feidhme (€134-140m in
 aghaidh na bliana). Tá sé níos inacmhainne ó thaobh riaracháin de agus go
 heacnamaíoch ós rud é nach n‐éireodh le costais reáchtála bhreise Rogha 3
 (tuairim is €34m in aghaidh na bliana) laghdú comhfhreagrach ar rioscaí a chur
 ar fáil. Níl ach tionchar dearfach beag (12 %) agus deiseanna
 forghníomhaithe beaga ag Rogha 1+ agus níl tairbhí Rogha 1 leordhóthanach
 chun údar cuí a thabhairt maidir leis na costais – cé gur beag iad.
 3.
 EILIMINTÍ DLÍ AN RIALACHÁIN
 Is mar seo a leanas na dualgais a chruthófar
 leis an rialachán atá beartaithe i gcomhair oibreoirí, na mBallstát agus an
 Choimisiúin.
 An tOibreoir
 Ní mór don oibreoir a ghníomhaíochtaí a eagrú
 ar bhonn shamhail an dea-chleachtais; tuarascáil ar mhórghuaiseacha a ullmhú
 agus í a chur faoi bhráid an údaráis inniúil lena meas. Ina theannta sin, ní
 mór don Oibreoir fógra a chur faoi bhráid an rialtóra i gcomhair gach
 oibríochta tobair. I gcás tuarascálacha maidir le mórghuaiseacha agus fógraí
 maidir le tobair araon, ní mór fíorú neamhspleách a dhéanamh ar na heilimintí
 atá criticiúil i gcomhair sábháilteachta. Ullmhóidh oibreoirí pleanna
 práinnfhreagartha inmheánacha; cuirfidh siad idir-inoibritheacht agus
 comhoiriúnacht sócmhainní práinnfhreagartha chun cinn agus tuairisceoidh siad
 teagmhais agus faisnéis shonrach eile chuig an mBallstát ábhartha i bhformáid
 chaighdeánach. Gheallfadh cuideachtaí móra atá bunaithe san Aontas go
 léireoidís caighdeáin sábháilteachta easchósta an Aontais pé áit ina n-oibríonn
 siad thar sáile.
 Na Ballstáit
 Dhéanfadh údaráis cheadúnaithe na mBallstát
 measúnú ar bhealach iomchuí ar fheidhmíocht ionchasach sábháilteachta agus
 comhshaoil na n‐iarratasóirí (agus ar a n-acmhainneacht airgeadais
 déileáil le teipeanna sábháilteachta) agus damhachtainí i gcomhair ceadúnas
 taiscéalaíochta agus táirgthe á mbreithniú acu. Bhúnódh na Ballstáit údaráis
 inniúla chun sábháilteacht, cosaint an chomhshaoil agus ullmhacht i gcomhair
 éigeandála a mhaoirsiú agus thabharfaidís isteach caighdeáin stóinsithe i gcomhair
 cigireachta agus imscrúdaithe, ar caighdeáin iad a mbeadh pionóis iomchuí ar
 sháruithe dualgais na n-oibreoirí ag tacú leo. Cuirfidh na Ballstáit faisnéis
 maidir lena n‐earnálacha easchósta ar fáil mar ghnáthnós agus
 tuairsceoidh siad gach teagmhas mór agus gach ceacht a fhoghlaimeoidh siad
 chuig an gCoimisiún. D'ullmhódh na Ballstáit pleananna práinnfhreagartha
 seachtracha i gcomhar leis na Ballstáit chomharsanacha. Glacfar bearta chun
 idir-inoibritheacht shaineolais agus sócmhainní fisiciúla a áirithiú chun tacú
 le hidirghabháil ar leibhéal an Aontais ar fad, lena n‐áirítear
 idirghabháil EMSA. Ullmhóidh na Ballstáit agus an tionscal pleananna
 práinnfhreagartha agus tástálfaidh siad go tréimhsiúil iad.
 An Coimisiún
 Bunóidh an Coimisiún grúpa údarás easchósta an
 AE ina mbeidh ionadaithe ó na húdaráis inniúla atá freagrach as gníomhaíochtaí
 ola agus gáis amach ón gcósta i mBallstáit an Aontais. Leasóidh an Coimisiún an
 Treoir um Dhliteanas Comhshaoil (2004/35/CE) faoi chuimsiú an Rialacháin.
 Bunús Dlí
 Tá an dréacht-Rialachán bunaithe ar Airteagal 192
 (An comhshaol) den CFAE chun críocha an comhshaol a chosaint agus ar Airteagal 194
 (Fuinneamh) den CFAE chun éifeachtaí díobhálacha ar shlándáil sholáthar
 fuinnimh an Aontais agus ar fheidhmiú an mhargaidh inmheánaigh a laghdú.
 Prionsabal na coimhdeachta
 Níor breithníodh beart ón AE ach amháin i gcás
 inar féidir leis an cuspóir a bhaint amach ar bhealach níos éifeachtaí ná na
 Ballstáit nó i gcás go bhféadfar nach dtabharfaidh bearta ó na Ballstáit ina
 n-aonar feabhsuithe barrmhaithe.
 Cuideachtaí a oibríonn i réimse idirnáisiúnta
 agus rigí druileála amhail Deepwater Horizon a bhogtar ó áit go háit, ní mór
 dóibh déileáil le córais rialála atá an-difriúil óna chéile ag brath ar an tír
 ina ndéantar na gníomhaíochtaí. Tugann na bearta atá déanta ag na Ballstáit le
 déanaí le tuiscint, go rachaidh na difríochtaí sin chun donais gan beart ón
 Aontas ós rud é gurb iad na tíortha sna réigiúin is forbartha atá ag pleanáil
 feabhsuithe den chuid is mó, fad is nach bhfuil ach dul chun cinn mall á
 dhéanamh le tionscnaimh idirnáisiúnta. Thairis sin, gan beart ón Aontas, fágfar
 againn na deacrachtaí atá ann faoi láthair maidir le comparáid a dhéanamh idir
 feidhmíochtaí sa tionscal agus maidir le faisnéis agus sonraí teagmhais a chomhroinnt.
 Níor leor beart ó na Ballstáit ina n‐aonar
 chun cosaint chomhsheasmhach an chomhshaoil (lena n‐áirítear dliteanas i
 gcás truailliú), an leas coiteann ná gealltanas ón Aontas agus ó na Ballstáit
 de réir na Treorach Réime um Straitéis Mhuirí a bhaint amach.
 Tá seans mór go dtarlódh teagmheas mór amach
 ón gcósta áit ar bith san Aontas agus go mbeadh iarmhairt mhór ag baint leis de
 réir na dtuarascálacha náisiúnta agus na hanailíse riosca a rinne an Coimisiún
 in 2011. Tá méadú ag teacht ar tháirgeadh amach ón gcósta sa Mheánmhuir, sa
 Mhuir Dhubh agus i Muir Bhailt fiú, ar réigiúin iad ina bhfuil níos lú taithí
 ag roinnt tíortha iontu maidir le oibríochtaí amach ón gcósta a rialáil. Mar
 sin féin, fiú sna réigiúin is forbartha (an Mhuir Thuaidh go príomha) theip ar
 bhearta náisiúnta caighdeáin choiteanna agus inchomparáideacht sonraí a bhaint
 amach.
 Ar an iomlán, in ainneoin na mbeart dá
 bhforáiltear cheana i reachtaíocht an Aontais, i réimse na hoibre sláinte agus
 sábháilteachta mar shampla, mura nglacfar beart ar leibhéal an Aontais is dócha
 go mbainfear de na Ballstáit an modh is oiriúnaí chun na rioscaí a bhaineann le
 teagmhais mhóra amach ón gcósta a laghdú ar bhealach comhsheasmhach agus
 tráthúil.
 Prionsabal na comhréireachta
 Ceanglaítear in Airteagal 5 den Chonradh
 nach rachaidh "aon ghníomhaíocht de chuid an Chomhphobail thar a bhfuil
 riachtanach chun cuspóirí an Chonartha seo a bhaint amach". Chun an
 cothromaíocht is gá a bhaint amach idir na cuspóirí agus na modhanna atá
 beartaithe chun na cuspóirí sin a bhaint amach, cuirtear an méid seo a leanas
 san áireamh sa Rialachán seo:
 i. De réir mheastachán BP bhí níos mó
 ná $40 i gceist le costais thionóisc Deepwater Horizon; d'fhéadfadh costais
 chomh mór céanna a bheith i gceist le teagmhas inchurtha in uiscí an Aontais
 ii. Sa tionscal easchósta tarlaíonn
 teagmhais ar cóimhéid le teagmhas Deepwater Horizon gach deich nó fiche bliain,
 ráta atá ard ó thaobh na mórghuaiseacha foircneacha tionóisce de
 iii. Tá luach an-ard ar earnáil
 easchósta an Aontais ó thaobh geilleagair náisiúnta de (ioncam agus fostaíocht)
 agus ó thaobh slándála soláthair de
 iv. Tuilleann na cuideachtaí a oibríonn
 san earnáil easchósta ioncam sách ard
 v. Tá col glactha ag an bpobal le
 tuilleadh rioscaí go dtarlóidh teagmhais mhóra
 Is beag an costas a bheidh ar na bearta atá
 beartaithe sa Rialachán seo (tuairim is €134-140m in aghaidh na bliana) i
 gcomparáid leis an laghdú riosca a bhainfidh siad amach (tuairim is €103-445m
 in aghaidh na bliana). Dá bhrí sin, tá siad beartaithe mar bhearta cumasúcháin.
 Rogha na hionstraime
 Moltar Rialachán chun Rogha 2 a chur chun feidhme. Is fearr sin
 ná Treoir de bharr a shoiléire, a chomhsheasmhachta agus an luasa lena
 gcuirfear chun feidhme é a bhuí leis an gcur i bhfeidhm díreach[12].
 Trí ghníomhú go díreach ar an tionscal, chuirfeadh an Rialachán cothroime
 iomaíochta ar fáil. D'fhreastalódh sé go maith ar phleanáil éigeandála chun
 truailliú trasteorann a chomhrac.
 Maidir leis na
 comhaontuithe idirnáisiúnta i ndáil le grúpaí comhairliúcháin agus saineolais
 an Choimisiúin, ba cheart grúpa údarás easchósta an AE a bhunú trí Chinneadh
 aonair ón gCoimisiún.
 4.
 IMPLEACHT BHUISÉADACH
 Beidh impleacht bhuiséadach tuairim is €2.5m
 ag baint leis an togra le linn na tréimhse 2013-2016, cúiteamh as
 rannpháirtíocht i gcoistí san áireamh. Bainfidh cúnamh EMSA go príomha a) leis
 an úsáid a bhainfear as a chóras faireachais satailíte a bhíonn i mbun
 gníomhaíochta beag beann ar thionóiscí amach ón gcósta agus b) le húsáid soithí
 éigeandála a eagróidh EMSA. Gheofar na soithí éigeandála ar conradh i gcomhair
 teagmhais ar leith agus cumhdóidh an Stát cois cósta atá i gceist agus a d'iarr
 an idirghabháil na costais oibriúcháin. Le Rialachán (CE) Uimh. 2038/2006
 bunaíodh creat airgeadais ilbhliantúil i gcomhair gníomhaíochtaí freagartha i
 gcás truailliú do na blianta 2007‐2013. Ní dhearna an Coimisiún aon
 fhoráil maidir leis an gcreat sin a athrú. I gconclúid: níl foráil déanta
 maidir le costais EMSA a mhéadú le linn na tréimhse 2007‐2013. I gcás ina
 dtiocfadh aon chostais bhreise chun cinn i gcomhair EMSA le linn na tréimhse
 2014‐2020 ba cheart iad a chumhdach go príomha trí na hacmhainní a
 comhaontaíodh cheana a ath‐imscaradh.
 5.
 FAISNÉIS BHREISE
 An reachtaíocht atá ann cheana a leasú
 Tá leasú ar Threoir 2004/35/CE (Dliteanas
 comhshaoil) san áireamh le glacadh an Rialacháin.
 Tarmligeann
 Déantar foráil sa Rialachán maidir le sonraí
 teicniúla a fhorbairt i gcomhair formáide tuairiscithe coitinne trí ghníomh
 tarmligthe agus maidir leis an deis iarscríbhinní teicniúla a thabhairt chun dáta
 trí ghníomh cur chun feidhme.
 An Limistéar Eorpach Eacnamaíoch agus an
 Comhphobal Eorpach do Fhuinneamh
 D'fhéadfadh an togra a bheith ábhartha maidir
 leis an LEE agus an gComhphobal Eorpach do Fhuinneamh.
 2011/0309 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le sábháilteacht gníomhaíochtaí
 sirtheoireachta, taiscéalaíochta agus táirgthe ola agus gáis amach ón gcósta
 (Téacs atá ábhartha maidir leis an LEE)
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 192 (1) de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na Parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[13],
 Ag féachaint don tuairim ó Choiste na
 Réigiún[14],
 Ag gníomhú dóibh i gcomhréir leis an ngnáthnós
 imeachta reachtach,
 De bharr an méid seo a leanas:
 (1)
 In Airteagal 191 den CFAE bunaíodh na cuspóirí
 cáilíocht an chomhshaoil a chaomhnú, a chosaint agus a fheabhsú agus cruthaíodh
 an oibleagáid go mbeadh gach gníomh ón Aontas tacaithe ag ardleibhéal cosanta
 bunaithe ar phrionsabal an réamhchúraim agus na mbeart coisctheach agus go n‐úsáidfí
 acmhainní nádúrtha ar bhealach stuama agus réasúnach.
 (2)
 Is é cuspóir an Rialacháin seo minicíocht
 mhórthionóiscí a laghdú a bhaineann le gníomhaíochtaí ola agus gáis amach ón
 gcósta agus a n-iarmhairtí a laghdú, agus sa dóigh sin cosaint na
 muirthimpeallachta agus an gheilleagair chósta in aghaidh truailliú a mhéadú
 chomh maith le coinníollacha íosta a bhunú i gcomhair sirtheoireachta,
 taiscéalaíochta agus saothraithe shábháilte amach ón gcósta agus briseadh a
 d'fhéadfadh tarlú i dtáirgeadh fuinnimh dhúchasaigh an Aontais a theorannú agus
 feabhas a chur ar na sásraí freagartha atá ann i gcás tionóisce.
 (3)
 Níor cheart an Rialachán seo a bheith infheidhme
 maidir le gléasraí agus oibríochtaí a dhéanfar amach anseo amháin, ach maidir
 le gléasraí atá ann cheana freisin, faoi réir socruithe idirthréimhse.
 (4)
 De bharr na dtionóiscí a bhain do ghníomhaíochtaí
 ola agus gáis amach ón gcósta in 2010, go háirithe i Murascaill Mheicsiceo,
 spreagadh athbhreithniú ar bheartais a bhfuil sé mar aidhm leis sábháilteacht
 gníomhaíochtaí amach ón gcósta a áirithiú. Lainseáil an Coimisiún athbhreithniú
 ar shábháilteacht oibríochtaí ola agus gáis amach ón gcósta, agus thug sé a
 dhearcadh tosaigh, ina Theachtaireacht "Aghaidh a thabhairt ar dhúshlán na
 sabháilteachta i ngníomhaíochtaí ola agus gáis amach ón gcósta" an 13
 Deireadh Fómhair 2010. Ghlac Parlaimint na hEorpa rúin maidir leis an ábhar an
 7 Deireadh Fómhair 2010 agus an 13 Meán Fómhar 2011. Chuir airí fuinnimh na
 mBallstát a ndearcadh in iúl i gconclúidí na Comhairle Fuinnimh an 3 Nollaig
 2010.
 (5)
 Is suntasach na rioscaí a bhaineann le mórthionóisc
 ola agus gáis amach ón gcósta. Tríd an riosca go dtruailleofar uiscí muirí a
 laghdú, ba cheart don tionscnamh seo cur le cosaint na muirthimpeallachta agus
 go háirithe le dea-stádas comhshaoil a bhaint amach faoi 2020, an dáta is
 déanaí atá leagtha amach in Airteagal 1(1) de Threoir 2008/56/CE ó
 Pharlaimint na hEorpa agus ón gComhairle an 17 Meitheamh 2008 lena
 mbunaítear creat do ghníomhaíocht Chomhphobail i réimse an bheartais
 muirthimpeallachta (an Treoir Réime um Straitéis Mhuirí)[15].
 (6)
 Cranntaca an Bheartais Mhuirí Chomhtháite is ea an Treoir Réime
 um Straitéis Mhuirí ina gceanglaítear dul i ngleic le tionchar carnach gach
 gníomhaíochta ar an muirthimpeallacht. Tá an Beartas sin ábhartha maidir le
 hoibríochtaí ola agus gáis amach ón gcósta mar ceanglaítear ann na hábhair imní
 atá i ngach earnáil eacnamaíoch a nascadh leis an aidhm ghinearálta tuiscint
 chuimsitheach a fháil ar na haigéin, ar na farraigí agus ar limistéir chósta,
 d'fhonn cur chuige oibiachtúil a fhorbairt maidir leis na farraigí lena
 gcuirfear san áireamh gach gné eacnamaíoch, chomhshaoil agus shóisialta trí
 úsáid spásphleanála muirí agus muir-eolas.
 (7)
 Tá tionscail ola agus gáis amach ón gcósta bunaithe
 i roinnt réigiún de chuid an Aontais, agus tá deiseanna i gcomhair forbairtí
 réigiúnacha nua in uiscí an Aontais. Eilimint thábhachtach i slándáil sholáthar
 fuinnimh an AE is ea táirgeadh ola agus gáis amach ón gcósta.
 (8)
 Leis an gcreat rialála ilroinnte atá ann faoi
 láthair a bhaineann le gníomhaíochtaí amach ón gcósta san Eoraip agus leis na
 cleachtais sábháilteachta atá ag an tionscal faoi láthair, ní leor mar a
 áirithítear go n-íoslaghdófar rioscaí ó thionóiscí amach ón gcósta ar fud an
 Aontais, agus go dtabharfar an fhreagairt is éifeachtaí in am tráthúil i gcás
 in dtarlóidh tionóisc in uiscí an Aontais. Faoi na córais dliteanais atá ann
 cheana, d'fhéadfadh sé nach féidir an páirtí freagrach a aithint agus/nó nach
 féidir leis an bpáirtí sin, nó nach bhfuil sé faoi dhliteanas, na costais uile
 a íoc chun an damáiste a rinne sé a leigheas.
 (9)
 De bhun Threoir 1994/22/CE ó Pharlaimint na hEorpa
 agus ón gComhairle an 30 Bealtaine 1994 maidir leis na coinníollacha chun
 údaruithe a dheonú agus a úsáid i gcomhair sirtheoireachta, taiscéalaíochta
 agus táirgthe hidreacarbón féadfar gníomhaíochtaí ola agus gáis amach ón gcósta
 a dhéanamh faoi réir údarú a fháil. Sa chomhthéacs sin, ní mór don údarás
 inniúil na rioscaí teicniúla agus airgeadais a bhreithniú, agus más iomchuí, an
 teist freagrachta, atá ag iarratasóirí atá ag lorg ceadúnas eisiach
 taiscéalaíochta agus táirgthe. Is gá a áirithiú agus cumas teicniúil agus
 airgeadais an cheadúnaí á scrúdú go scrúdóidh na húdaráis inniúla go grinn
 freisin a chumas oibríochtaí sábháilte agus éifeachtach a áirithiú ar bhonn
 leantach agus sna dálaí ar fad is féidir a thuar.
 (10)
 Is gá a shoiléiriú maidir le sealbhóirí údaruithe i
 gcomhair gníomhaíochtaí amach ón gcósta de bhun Threoir 94/22/CE go
 bhféadfaidís a bheith ina 'oibreoirí freagracha' laistigh de bhrí Threoir
 2004/35/CE ó Pharlaimint na hEorpa agus ón gComhairle an 21 Aibreán 2004 maidir
 le dliteanas comhshaoil i ndáil le damáiste comhshaoil a chosc agus a leigheas[16],
 go bhféadfadh sé nach bhfuil siad i dteideal a bhfreagrachtaí a tharmligean ina
 thaobh sin chuig tríú páirtithe atá ar conradh acu.
 (11)
 Cé go ráthaítear le húdarú ginearálta de bhun
 Threoir 94/22/CE go bhfuil cearta eisiach ag an gceadúnaí taiscéaladh ola
 agus/nó gáis a dhéanamh, nó iad a tháirgeadh, laistigh de limistéar áirithe, is
 gá na hoibríochtaí iarbhír a dhéantar laistigh den limistéar sin a bheith faoi
 réir maoirseachta rialála leanúnaí saineolaí ag na Ballstáit chun a áirithiú go
 bhfuil rialuithe éifeachtacha i bhfeidhm chun mórthionóiscí a chosc, agus a
 dtionchar ar dhaoine, ar an gcomhshaol. agus ar shlándáil an tsoláthair
 fuinnimh a theorannú.
 (12)
 I gcomhréir le Treoir 85/337/CEE, mar a
 leasaíodh é, a bhfuil feidhm aige maidir le gníomhaíochtaí taiscéalaíochta agus
 saothraithe ola agus gáis, tionscadail is dealraitheach go mbeidh éifeachtaí
 suntasacha acu ar an gcomhshaol de bharr, inter alia, a gcineáil, a
 méide nó a suímh, cuirtear iad faoi réir measúnú maidir lena n‐éifeachtaí
 agus faoi réir ceanglais i gcomhair toiliú chun iad a fhorbairt. I gcomhréir le
 Treoir 85/337/CEE i gcás ina bhfuil gníomhaíocht faoi réir toilliú chun é
 a fhorbairt ba cheart rannpháirtíocht éifeachtach don phobal a sholáthar i
 gcomhréir le Coinbhinsiún Choimisiún Eacnamaíoch na Náisiún Aontaithe don
 Eoraip maidir le Rochtain ar Fhaisnéis, Rannpháirtíocht an Phobail i
 gCinnteoireacht agus Rochtain ar Cheartas i gCúrsaí Comhshaoil.
 (13)
 Laistigh den Aontas, is ann do shamplaí cheana féin
 de dhea-chaighdeáin i gcleachtais rialála náisiúnta i ndáil le gníomhaíochtaí
 ola agus gáis amach ón gcósta. Ní chuirtear iad i bhfeidhm go comhsheasmhach ar
 fud an Aontais áfach, agus níl na dea-chleachtais rialála ar fad ionchorpraithe
 ag Ballstát ar bith ina reachtaíocht i gcomhair mórthionóiscí amach ón gcósta a
 chosc nó na hiarmhairtí a bhaineann leo do dhaoine agus don chomhshaol a
 theorannú. Ba cheart do dhea-chleachtais rialála rialáil éifeachtach a áirithiú
 maidir le sábháilteacht agus an comhshaol trí fheidhmeanna gaolmhara a
 chomhtháthú i gcomhúdarás inniúil ("an t-údarás inniúil") ar féidir
 leis acmhainní a fháil ó ghníomhaireacht náisiúnta amháin nó níos mó.
 (14)
 Nuair a dheonaítear cearta don oibreoir ceadúnaithe
 taiscéaladh ola agus gáis a dhéanamh, nó iad a asbhaint, ba cheart don
 Bhallstát an chumhacht dhlíthiúil agus na hacmhainní cuí a thabhairt don údarás
 inniúil ionas gur féidir leis bearta forghníomhaithe a dhéanamh, lena n‐áirítear
 oibríochtaí a stopadh chun cosaint iomchuí a áirithiú d'oibrithe agus don
 chomhshaol.
 (15)
 Éifeachtacht an údaráis inniúil i dtaobh rialuithe
 an cheadúnaí nó an oibreora ar mhórghuaiseacha, baineann sé go díreach le
 beartas rialála, córais agus saineolas an údaráis inniúil i ndáil le
 mórghuaiseacha. D'ainneoin chearta an oibreora cheadúnaithe taiscéaladh ola
 agus gáis a dhéanamh, nó iad a asbhaint, ba cheart an chumhacht a thabhairt don
 údarás inniúil bearta forghníomhaithe a dhéanamh, lena n‐áirítear
 oibríochtaí a stopadh chun cosaint iomchuí a áirithiú d'oibrithe agus don
 chomhshaol. Chun na feidhmeanna sin a chur i gcrích teastaíonn ón údarás
 inniúil go soláthróidh an Ballstát acmhainní leordhóthanacha.
 (16)
 Chun dealú iomchuí a choinneáil idir forbairt
 eacnamaíoch agus rialáil chomhshaoil agus sábháilteachta ba cheart don údarás
 inniúil a bheith in ann a léiriú go bhfuil sé neamhspleách ó urraíocht
 eacnamaíoch náisiúnta.
 (17)
 Na mórghuaiseacha casta a bhaineann leis an
 tionscal ola agus gáis amach ón gcósta, go háirithe maidir le sábháilteacht
 phróisis, srianadh sábháilte ar hidreacarbóin, sláine struchtúrach, cosc ar
 dhóiteán agus ar phléascadh, aslonnú, éalú agus tarrtháil agus teorannú an
 tionchair ar an gcomhshaol i ndiaidh mórthionóisce, teastaíonn rialáil
 spriocdhírithe agus saincheaptha uatha chun dul i ngleic leis na guaiseacha
 sonracha a bhaineann leis an earnáil ola agus gáis amach ón gcósta.
 (18)
 Ba cheart feidhm a bheith ag an Rialachán seo gan
 dochar d'aon cheanglais faoi aon reachtaíocht eile de chuid an Aontais, go
 háirithe i réimse sláinte agus sábháilteachta oibrithe ag an obair, go háirithe
 Treoir 89/391/CE ón gComhairle an 12 Meitheamh 1989 maidir le bearta a
 thabhairt isteach chun feabhsuithe ar shábháilteacht agus ar shláinte oibrithe
 ag an obair a spreagadh[17] agus Treoir 92/92/CEE
 ón gComhairle an 3 Samhain 1992 maidir leis na híoscheanglais chun
 sábháilteacht agus sláinte oibrithe sna tionscail asbhainte mianraí trí
 dhruileáil (an t-aonú Treoir aonair déag laistigh de bhrí Airteagal 16(1)
 de Threoir 89/391/CEE)[18].
 (19)
 Ní mór córas easchósta a chur i bhfeidhm ar
 oibríochtaí arna ndéanamh ar ghléasraí seasta agus ar ghléasraí soghluaiste
 araon, agus ní mór é a chur i bhfeidhm ar shaolré na ngníomhaíochtaí
 taiscéalaíochta agus táirgthe ó thráth a gceaptar iad go dtí an tráth a
 dhéantar iad a dhíchoimisiúnú agus a thréigean go buan.
 (20)
 Na cleachtais oibriúcháin is fearr dá bhfuil ar
 fáil faoi láthair chun mórthionóiscí a chosc in oibríochtaí ola agus gáis amach
 ón gcósta, tá siad bunaithe ar thorthaí inmhianta a bhaint amach trí mheasúnú
 críochnaitheach a dhéanamh ar riosca agus trí chórais iontaofa bainistíochta.
 (21)
 De réir dhea‐chleachtais oibriúcháin an
 Aontais ní mór d'úinéirí agus/nó d'oibreoirí gléasraí, lena n‐áirítear
 rigí druileála soghluaiste, beartas corparáideach éifeachtach agus socruithe
 oiriúnacha a bhunú chun mórthionóiscí a chosc agus chun gach cás a aithint go
 cuimsitheach agus go córasach, ar cás mórghuaise é a bhaineann le
 gníomhaíochtaí guaiseacha is féidir a dhéanamh ag an ngléasra sin. De réir na
 ndea-chleachtas sin ní mór freisin measúnú a dhéanamh ar na cásanna sin ó
 thaobh a dhealraithí atá siad, ó thaobh na n-iarmhairtí a bhainfeadh leo agus ó
 thaobh na rialuithe a theastaíonn uathu, laistigh de chóras bainistíochta
 sábháilteachta cuimsitheach. Ba cheart tuairisc fhollasach a thabhairt ar an
 mbeartas agus ar na socruithe sin i ndoiciméad ("an Tuarascáil ar
 Mhórghuaiseacha"). Ba cheart an Tuarascáil ar Mhórghuaiseacha a bheith
 inchomparáide agus comhlántach leis an doiciméad sábháilte agus sláinte dá
 dtagraítear i dTreoir 92/92/CE agus ba cheart forálacha a bheith ann
 freisin maidir le measúnú riosca chomhshaoil agus pleananna éigeandála. Ba
 cheart an Tuarascáil ar Mhórghuaiseacha a chur faoi bhráid an údaráis inniúil i
 gcomhair nós imeachta an toilithe.
 (22)
 Chun éifeachtacht na rialuithe rioscaí
 mórthionóisce in uiscí an Aontais a choinneáil, is gá Tuarascálacha ar
 Mhórghuaiseacha a ullmhú maidir le haon ghné shuntasach i saolré gléasra
 tháirgthe, lena n-áirítear an dearadh, oibríocht, comhoibríochtaí le gléasraí
 eile, modhnuithe móra, agus an tréigean deiridh. Is gá an Tuarascáil ar
 Mhórghuaiseacha a chur faoi bhráid an údaráis inniúil sa chaoi nach bhféadfaidh
 leanúint leis na hoibríochtaí ach amháin má ghlacann an t-údarás inniúil leis
 an tuarascáil trí bhíthin nós imeachta an toilithe atá iomchuí.
 (23)
 Níor cheart druileáil ná deisiú tobar ola agus gáis
 a ghabháil de láimh ach amháin le gléasraí ag a bhfuil an cumas teicniúil gach
 guais intuartha ag suíomh an tobair a rialú, agus ag a bhfuil Tuarascáil ar
 Mhórghuaseacha lenar glacadh.
 (24)
 Chomh maith le gléasra oiriúnach a úsáid, ba cheart
 d'oibreoir an tobair pleananna mionsonraithe a ullmhú atá ábhartha maidir leis
 na himthosca agus leis na guaiseacha ar leith a bhaineann le gach oibríocht
 tobair agus, i gcomhréir le dea-chleachtais san Aontais, soláthar a dhéanamh do
 scrúdú saineolach neamhspleách ar dhearadh an tobair. Ba cheart d'oibreoir an
 tobair fógra a thabhairt don údarás inniúil maidir lena phleananna tráthúil go
 leor go bhféadfaidh an t-údarás inniúil aon bheart is gá a dhéanamh i dtaobh na
 hoibríochta tobair atá beartaithe.
 (25)
 Chun sábháilteacht an deartha agus oibríochtaí
 sábháilte a áirithiú, ní mór don tionscal na cleachtais is fearr dá bhfuil ar
 fáil a leanúint mar atá siad sainithe i gcaighdeáin údarásacha agus i dteoir
 údarásacha, agus ní mór iad a thabhairt chun dáta de réir eolais nua agus
 aireagán nua agus de bhun feabhais leanúnaigh ionas go mbeidh oibreoirí agus
 údaráis innniúla ag obair i gcomhar a chéile chun tosaíochtaí a bhunú chun
 caighdeáin agus Treoir atá nua nó feabhsaithe a chrúthú i bhfianaise na
 táithí ó thionóisc Deepwater Horizon agus ó thionóiscí suntasacha eile amach ón
 gcósta, agus ba cheart dóibh ullmhú na gcaighdeán agus na treorach dá dtugtar
 ardtosaíocht a choimisiúnú gan mhoill.
 (26)
 I bhfianaise a chasta atá oibríochtaí ola agus gáis
 amach ón gcósta, chun go gcuirfidh na hoibreoirí na dea‐chleachtais chun
 feidhme is gá scéim fíorúcháin neamhspleách ag tríú páirtí ar na heilimintí atá
 criticiúil don tsábháilteacht.
 (27)
 Na dea-chleachtais nach mór a chur i bhfeidhm san
 Aontas, ní mór dóibh, i ndáil le gléasraí neamhtháirgthe soghluaiste, ceanglais
 Rialachán Uimh. 391/2009/CE a chomhlíonadh (Rialachán maidir le rialacha
 comhchoiteanna agus caighdeáin chomhchoiteanna d'eagraíochtaí cigireachta agus
 suirbhéireachta loinge), agus na caighdeáin choibhéiseacha arna nglacadh ag an
 Eagraíocht Mhuirí Idirnáisiúnta[19].
 (28)
 Sa mheasúnú riosca sa Tuarascáil ar Mhórghuaiseacha
 ba cheart riosca don chomhshaol a chur san áireamh, lena n‐áirítear an
 tionchar a imríonn dálaí aeráide agus athrú aeráide ar athléimneacht gléasraí
 san fhadtéarma; agus ós rud é gur féidir le gníomhaíochtaí ola agus gáis amach
 ón gcósta i mBallstát amháin díobháil nach beag a dhéanamh don chomhshaol i
 mBallstát eile, is gá forálacha sonracha a bhúnú agus a chur i bhfeidhm i
 gcomhréir leis an gCoinbhinsiún maidir le measúnú ar an tionchar ar an
 gcomhshaol i gcomhthéacs trasteorann.
 (29)
 Chun práinnfhreagairt éifeachtach a áirithiú, ba
 cheart d'oibreoirí pleananna práinnfhreagartha atá sonrach don suíomh a ullmhú
 bunaithe ar cásanna riosca agus guaise arna n-aithint sa Tuarascáil ar
 Mhórghuaiseacha, iad a chur faoi bhráid na n-údarás inniúil, agus na hacmhainní
 is gá a choinneáil chun na pleanna sin a chur i gcrích nuair is gá sin.
 (30)
 Chun a áirithiú nach ndéanfar dearmad ar aon chúis
 ábhartha imní i dtaobh sábháilteachta, ná neamhaird di, tá sé den tábhacht
 modhanna leordhóthanacha a bhunú agus a spreagadh chun na hábhair imní sin a
 thuairisciú agus chun sceithirí a chosaint.
 (31)
 Is deacair sonraí inchomparáide a chomhroinnt idir
 na Ballstáit toisc nach ann d'fhormáid choiteann sna Ballstáit ar fad chun
 sonraí a thuairisciú. Le formáid choiteann d'oibreoirí chun sonraí a
 thuairisciú chuig an mBallstát sholáthrófaí trédhearcacht maidir le
 sábháilteacht agus feidhmíocht chomhshaoil na n‐oibreoirí agus thabharfaí
 rochtain don phobal ar fhaisnéis ábhartha agus inchomparáide ón Aontas ar fad
 maidir le sábháilteacht ghníomhaíochtaí ola agus gáis amach ón gcósta agus chuideodh
 sé na ceachtanna a foghlamaíodh le linn mórthionóiscí agus neastionóiscí a
 scaipeadh.
 (32)
 Chun coinníollacha aonfhoirmeacha a áirithiú maidir
 le comhroinnt faisnéise agus maidir le trédhearcacht a spreagadh i
 bhfeidhmíocht na hearnála easchósta, ba cheart cumhachtaí cur chun feidhme a
 thabhairt don Choimisiún. Ba cheart na cumhachtaí sin a fheidhmiú i gcomhréir
 le Rialachán (AE) Uimh. 182/2011 ó Pharlaimint na hEorpa agus ón
 gComhairle an 16 Feabhra 2011 lena leagtar síos na rialacha agus prionsabail
 ghinearálta a bhaineann leis na sásraí maidir le rialú ag na Ballstáit ar
 fheidhmiú cumhachtaí cur chun feidhme ag an gCoimisiún[20].
 (33)
 Ba cheart an nós imeachta comhairliúcháin a úsáid
 chun gníomhartha cur chun feidhme ábhartha a ghlacadh d’fhonn malartú comhsheasmhach
 sonraí ábhartha a áirithiú ar fud an Aontais.
 (34)
 Chun muinín an phobail a chothú in údarás agus in
 iomláine gníomhaíochtaí amach ón gcósta ar fud an Aontais, ba cheart do na
 Ballstáit tuarascálacha a sholáthar faoi ghníomhaíochtaí agus faoi theagmhais
 agus cuirfidh siad an Coimisiún ar an eolas faoi aon mhórthionóiscí gan mhoill,
 agus ba cheart don Choimisiún tuarascálacha a fhoilsiú go tréimhsiúil ar
 leibhéil na gníomhaíochta san AE agus ar threochtaí i bhfeidhmíocht
 sábháilteachta agus chomhshaoil na hearnála easchósta.
 (35)
 Léiríonn taithí gur gá rúndacht sonraí íogaire a
 áirithiú chun idirphlé oscailte a chothú idir an t‐údarás inniúil agus an
 t‐oibreoir. Chuige sin, ba cheart idirphlé idir oibreoirí easchósta agus
 na Ballstáit uile a bhunú ar ionstraimí ábhartha idirnáisiúnta atá ann cheana
 agus ar acquis an AE maidir le rochtain ar fhaisnéis atá ábhartha ó
 thaobh an chomhshaoil de, faoi réir aon cheanglais sháraithigh maidir le
 sábháilteacht agus cosaint an chomhshaoil.
 (36)
 Léiríonn gníomhaíochtaí Fhóram na nÚdarás easchósta
 sa Mhuir Thuaidh agus Fhóram na Rialtóirí Idirnáisiúnta go soiléir luach na
 comhpháirtíochta idir údaráis easchósta. Ba cheart comhpháirtíocht den sórt sin
 a bhunú go foirmeálta ar fud an Aontais chun comhpháirtíocht éifeachtúil idir
 ionadaithe náisiúnta agus an Coimisiún a chur chun cinn ar leibhéal na hoibre.
 (37)
 Beidh pleanáil práinnfhreagartha agus pleanáil
 theagmhasach do thubaistí móra amach ón gcósta níos éifeachtaí mar gheall ar
 chomhar córasach pleanáilte idir na Ballstáit agus idir na Ballstáit agus an
 tionscal, chomh maith le trí shócmhainní comhoiriúnacha, lena n‐áirítear
 saineolas, a chomhroinnt. Maidir leis na socruithe sin, nuair is iomchuí ba
 cheart úsáid a bhaint as na hacmhainní agus as an gcúnamh atá ann cheana san Aontas,
 go háirithe tríd an nGníomhaireacht Eorpach um Shábháilteacht Mhuirí agus trí
 Mheicníocht an AE um Chosaint Shibhialta.
 (38)
 Agus na hoibleagáidí faoin Rialachán seo á gcur
 chun feidhme, ba cheart a mheas go bhfuil na huiscí muirí atá cumhdaithe faoi
 cheannasacht nó dlínse Ballstát ina gcuid dhílis de na ceithre réigiún mhuirí
 atá sainaitheanta in Airteagal 4(1) de Threoir 2008/56, is iad sin
 Muir Bhailt, an tAigéan Atlantach Thoir Thuaidh, an Mheánmhuir agus an Mhuir
 Dhubh. Ar an ábhar sin, ba cheart comhordú a neartú le tríú tíortha a bhfuil
 ceannasacht nó dlínse acu ar uiscí sna réigiúin mhuirí sin. Áirítear
 coinbhinsiúin réigiúnacha farraige, a shainítear in Airteagal 3(10) de
 Threoir 2008/56, i gcreataí iomchuí comhair.
 (39)
 Maidir leis an Mheánmhuir, i dteannta an Rialacháin
 reatha, tá na gníomhaíochtaí riachtanacha á ndéanamh d'aontachas an Aontais
 Eorpaigh leis an bPrótacal maidir le Cosaint na Meánmhara ar Thruailliú ó
 Thaiscéalaíocht agus ó Shaothrú na Scairbhe Ilchríochaí agus Ghrinneall na
 Farraige agus a Fho-ithreach (‘an Prótacal easchósta’) a ghabhann leis an
 gCoinbhinsiún maidir le Cosaint Mhuirthimpeallacht agus Réigiún Cósta na
 Meánmhara (‘Coinbhinsiún Barcelona’), a formheasadh le Cinneadh 77/585/CEE
 ón gComhairle[21].
 (40)
 Ní mór díriú go speisialta ar na ceisteanna
 tromchúiseacha comhshaoil a bhaineann leis na huiscí Artacha, ar
 muirthimpeallacht chomharsanach é sin a bhfuil tábhacht ar leith ag baint leis
 don Chomhphobal, chun cosaint chomhshaol an Artaigh a áirithiú maidir le haon
 ghníomhaíochtaí amach ón gcósta, lena n‐áirítear taiscéalaíocht.
 (41)
 Ba cheart pleananna práinnfhreagartha seachtracha
 náisiúnta a bhunú ar mheasúnuithe riosca arna ndéanamh chun an tuarascáil ar
 mhórghuaiseacha a ullmhú. Ba cheart na Treoracha Measúnaithe agus Mapála Riosca
 is déanaí maidir le bainistíocht tubaistí (Doiciméad Inmheánach Oibre an
 Choimisiúin SEC(2010) 1626 leagan críochnaitheach an 21.12.2010) a chur san
 áireamh sna pleananna práinnfhreagartha suíomhoiriúnaithe gaolmhara chun
 tionóiscí a shrianadh.
 (42)
 Chun práinnfhreagairt éifeachtach a áirithiú is gá
 don oibreoir beart a dhéanamh láithreach agus a bheith i ndlúthchomhar le
 húdaráis inniúla a chomhordaíonn tabhairt isteach acmhainní breise
 práinnfhreagartha de réir mar a thagann forbairt ar an scéal. Is gá freisin an
 phráinn a imscrúdú go críochnaitheach, imscrúdú ar cheart a thosú gan mhoill
 lena áirithiú go gcailltear an méid is lú faisnéise agus fianaise ábhartha is
 féidir. Tar éis an teagmhais, ba cheart d'údaráis inniúla teacht ar thátal
 iomchuí agus aon bhearta is gá a dhéanamh.
 (43)
 Chun a áirithiú go gcuirfear ceanglais an
 Rialacháin seo chun feidhme go héifeachtach, ba cheart smachtbhannaí
 éifeachtacha comhréireacha a chur i bhfeidhm.
 (44)
 Chun na híoscheanglais atá beartaithe a chur in
 oiriúint do na forbairtí is deireanaí sa teicneolaíocht agus sna cleachtais
 ábhartha, ba cheart cumhacht a thabhairt don Choimisiún na ceanglais sna
 hIarscríbhinní a ghabhann leis an Rialachán seo a leasú i gcomhréir leis an nós
 imeachta dá dtagraítear in Airteagal 4 den Rialachán (AE) Uimh. 182/2011.
 (45)
 Dá bhrí sin, chun mórthionóiscí a bhaineann le
 gníomhaíochtaí ola agus gáis amach ón gcósta a chosc agus chun iarmhairtí na
 ngníomhaíochtaí sin a laghdú, ba cheart an chumhacht chun gníomhartha a
 ghlacadh i gcomhréir le hAirteagal 4 de Rialachán (AE) Uimh. 182/2011
 a tharmligean chuig an gCoimisiún i ndáil leis an sainmhíniú ar na
 buncheanglais íosta a bhaineann leis na hoibríochtaí sin de réir na bprionsabal
 a luaitear sa Rialachán seo agus go háirithe sna hIarscríbhinní. Tá sé ríthábhachtach go rachadh an Coimisiún i mbun
 comhairliúchán iomchuí mar chuid den obair ullmhúcháin, lena n-áirítear ar
 leibhéal na saineolaithe.
 (46)
 Ba cheart don Choimisiún a áirithiú, agus
 gníomhartha tarmligthe á n-ullmhú agus á dtarraingt suas aige, go ndéanfar na doiciméid
 ábhartha a tharchur an tráth céanna, go tráthúil agus go hiomchuí chuig
 Parlaimint na hEorpa agus chuig an gComhairle.
 (47)
 Cé is moite de na bearta a thugtar isteach leis an
 Rialachán seo, ba cheart don Choimisiún bealaí iomchuí eile a fhiosrú chun teagmhais
 ola agus gáis amach ón gcósta a chosc agus chun éifeachtaí na dteagmhas sin a
 mhaolú.
 (48)
 Toisc nach bhféadfaidh aon ionstraimí slándála
 airgeadais atá ann cheana, lena n‐áirítear socruithe chun rioscaí a
 chomhthiomsú, freastal ar iarmhairtí féideartha uile tionóiscí foircneacha, ba
 cheart don Choimisiún tuilleadh anailíse agus staidéar a dhéanamh ar na bearta
 iomchuí chun córas dliteanais atá láidir go leor a áirithiú maidir le damáistí
 a bhaineann le hoibríochtaí ola agus gáis amach ón gcósta, agus chun ceanglais
 a áirithiú maidir le hacmhainn airgeadais, lena n‐áirítear ionstraimí
 slándála airgeadais leithghafa nó socruithe eile.
 (49)
 Ar leibhéal an Aontais, is tábhachtach go
 gcomhlánaítear caighdeáin theicniúla le creat dlíthiúil comhfhreagrach
 reachtaíochta maidir le sábháilteacht táirgí a mbeidh feidhm aige maidir le
 gach gléasra amach ón gcósta in uiscí an Aontais, seachas maidir le gléasra
 táirgthe doghluaiste amháin. Ba cheart don Choimisiún, mar sin, tuilleadh
 anailíse a dhéanamh ar na caighdeáin sábháilteachta táirgí is infheidhme maidir
 le hoibríochtaí ola agus gáis amach ón gcósta.
 TAR ÉIS AN RIALACHÁN SEO A
 GHLACADH:
 Caibidil I
 Forálacha tosaigh
 Airteagal 1
 Ábhar agus raon feidhme
 1.
 Leis an Rialachán seo bunaítear íoscheanglais don
 tionscal agus d'údaráis náisiúnta a bhfuil baint acu le hoibríochtaí ola agus
 gáis amach ón gcósta a dhéantar ar údarú a fháil de bhun Threoir 94/22/CE.
 2.
 Tá feidhm ag an Rialachán seo maidir leis na
 hoibríochtaí ola agus gáis go léir amach ón gcósta a shainítear in Airteagal 2.
 3.
 Tá feidhm ag an Rialachán seo maidir le gach
 gléasra gaolmhar, gléasraí fo-mhuirí agus bonneagar nasctha in uiscí na
 mBallstát lena n‐áirítear ina limistéir eacnamaíocha eisiacha agus ar a
 scairbheacha ilchríochacha laistigh de bhrí Choinbhinsiún
 na Náisiún Aontaithe maidir le Dlí na Farraige.
 4.
 Is é is aidhm don Rialachán seo cur le baint amach
 chuspóirí Threoir 2008/56/CE ó Pharlaimint na hEorpa agus ón gComhairle
 lena mbunaítear creat do ghníomhaíocht Chomhphobail i réimse an bheartais
 muirthimpeallachta.
 5.
 Beidh feidhm ag forálacha an Rialacháin seo gan
 dochar do reachtaíocht ábhartha an Aontais, go háirithe maidir le sláinte agus
 sábháilteacht oibrithe ag obair, agus go sonrach Treoir 89/391/CEE agus
 92/92/CEE ón gComhairle.
 6.
 Beidh feidhm ag an Rialachán seo gan dochar do
 Threoir 85/337/CE, Treoir 2008/1/CE ná Treoir 2003/4/CE.
 Airteagal 2
 Sainmhínithe
 Chun críche an Rialacháin seo:
 1.
 ciallóidh 'inghlactha': riosca mórthionóisce a
 dhéanamh infhulaingthe a mhéid is féidir, sa mhéid is nach dtiocfadh aon laghdú
 suntasach ar an riosca dá gcaithfí tuilleadh ama, acmhainní nó airgid leis;
 2.
 ciallóidh 'glacadh': go gcuirfidh an t‐oibreoir
 in iúl i scríbhinn don údarás inniúil conclúidí dearfacha a scrúdú ar
 Thuarascáil an oibreora ar Mhórghuaiseacha de bhun cheanglais an Rialacháin
 seo;
 3.
 ciallóidh 'údarú': údarú de bhun Threoir 94/22/CE;
 4.
 ciallóidh 'comhoibríocht': oibríocht a dhéantar ar
 ghléasra neamhtháirgthe in éineacht le gléasra nó le gléasraí eile chun críocha
 a bhaineann leis an ngléasra nó leis na gléasraí eile agus a dhéanann difear
 ábhartha do shábháilteacht daoine nó do chosaint an chomhshaoil ar aon cheann
 de na gléasraí nó ar na gléasraí go léir;
 5.
 ciallóidh 'tús oibríochtaí': an pointe ama ina
 bhfuil baint ag an ngléasra den chéad uair leis na hoibríochtaí dá bhfuil sé
 ceaptha;
 6.
 ciallóidh 'údarás inniúil': an t‐údarás arna
 cheapadh de bhun an Rialacháin seo agus atá freagrach as dualgais a bhaineann
 lena raon feidhme;
 7.
 ciallóidh 'bonnegar nasctha': trealamh amach ón
 gcósta, píblíne nó gléasra éigin eile os cionn dhromchla an uisce nó thíos faoi
 a úsáidtear chun ola agus gás a iompar chuig gléasra eile in aice láimhe, chuig
 saoráid stórála nó próiseála amach ón gcósta nó a úsáidtear chun ola a iompar
 chuig tancaer tointeála nó chun í a lódáil air;
 8.
 ciallóidh 'nós imeachta an toilithe': nós imeachta
 lena ndéantar measúnú críochnaitheach ar an bhfaisnéis ábhartha go léir a
 bhaineann leis na hoibríochtaí ola agus gáis amach ón gcósta atá beartaithe ag
 an údarás inniúil, agus a thugann an t‐údarás inniúil i gcrích trí
 ghlacadh leis an tuarascáil ar mhórghuaiseacha mura ndéantar aon agóidí i
 gcoinne fógraí maidir le hoibríochtaí tobair nó comhoibríochtaí arna gcur
 isteach ag oibreoirí;
 9.
 ciallóidh 'limistéar eisiaimh': an limistéar
 mórthimpeall an ghléasra arna bhunú ag an mBallstát ina dtoirmeasctar
 gníomhaíochtaí neamhghaolmhara;
 10.
 ciallóidh 'ceadúnas taiscéalaíochta': údarú arna
 dheonú ag an mBallstát chun ola agus gás a thaiscéaladh sna strataim faoi
 thalamh de chuid an limistéir cheadúnaithe, ach ní údaraítear leis ola agus gás
 a tháirgeadh chun críocha tráchtála;
 11.
 ciallóidh 'plean práinnfhreagartha seachtrach':
 straitéis áitiúil, náisiúnta nó réigiúnach chun méadú ar thionóisc a bhaineann
 le hoibríochtaí ola agus gáis amach ón gcósta a chosc nó chun iarmhairtí tionóisce
 den chineál sin a theorannú, ar straitéis í a úsáideann na hacmhainní uile atá
 ar fáil chomh maith leis na hacmhainní a bhfuil cur síos orthu i bpleananna
 práinnfhreagartha inmheánacha;
 12.
 ciallóidh 'fíorú neamhspleách tríú páirtí': measúnú
 ar bhailíocht ráiteas scríofa ar leith agus daingniú go bhfuil siad bailí, arna
 ndéanamh ag duine nádúrtha nó dlítheanach nach bhfuil faoi rialú ná faoi
 thionchar údar na ráiteas;
 13.
 ciallóidh 'tionscal': cuideachtaí príobháideacha
 atá bainteach go díreach le gníomhaíochtaí ola agus gáis amach ón gcósta de
 bhun an Rialacháin seo nó cuideachtaí príobháideacha a bhfuil dlúthbhaint ag a
 ngníomhaíochtaí leis na hoibríochtaí sin;
 14.
 ciallóidh 'gléasra': gléasra táirgthe nó gléasra
 neamhtháirgthe;
 15.
 ciallóidh 'plean práinnfhreagartha inmheánach':
 forléargas arna ullmhú ag oibreoirí de bhun cheanglais an Rialacháin seo ar na
 bearta a dhéantar chun méadú ar thionóisc a bhaineann le hoibríochtaí ola agus
 gáis amach ón gcósta laistigh de limistéar eisiaimh mórthimpeall an ghléasra a chosc
 nó chun iarmhairtí tionóisce den chineál sin a theorannú;
 16.
 ciallóidh 'limistéar ceadúnaithe': an limistéar
 geografach atá cumhdaithe ag an údarú de bhun Threoir 94/22/CE;
 17.
 ciallóidh 'ceadúnaí': sealbhóir an údaraithe chun
 oibríochtaí a dhéanamh amach ón gcósta de bhun Threoir 94/22/CE;
 18.
 ciallóidh 'mórthionóisc': tarlú amhail dóiteán nó
 pléascadh, caillteanas suntasach rialaithe tobair nó éalú suntasach
 hidreacarbón amach sa chomhshaol, damáiste suntasach don ghléasra nó do
 threalamh ar an ngléasra, caillteanas sláine struchtúraí an ghléasra, agus aon
 teagmhas eile ina maraítear nó ina ngortaítear go dona cúigear daoine nó níos
 mó a oibríonn ar an ngléasra nó a oibríonn i ndáil leis an ngléasra;
 19.
 ciallóidh 'mórghuais': cás a bhféadfadh
 mórthionóisc a bheith mar thoradh air;
 20.
 ciallóidh 'gléasra neamhtháirgthe': gléasra,
 seachas gléasra táirgthe, a úsáidtear chun druileáil thaiscéalaíoch a dhéanamh
 agus mar ghléasra tacaíochta le haghaidh táirgeadh;
 21.
 ciallóidh 'oibríochtaí ola agus gáis amach ón
 gcósta': na gníomhaíochtaí go léir a bhaineann le taiscéalaíocht, le táirgeadh
 nó le próiseáil ola agus gáis amach ón gcósta. Áirítear iompar ola agus gáis
 trí bhonneagar amach ón gcósta nasctha le gléasra nó le gléasra fo‐mhuirí;
 22.
 ciallóidh 'oibreoir': oibreoir gléasra táirgthe nó
 úinéir gléasra neamhtháirgthe agus oibreoir an tobair i gcás oibríochta tobair.
 Tá an t‐oibreoir agus an ceadúnaí araon faoi réir an tsainmhínithe atá
 sannta dóibh in Airteagal 2(6) de Threoir 2004/35/CE;
 23.
 ciallóidh 'oibreoir gléasra táirgthe': duine a
 cheapann an ceadúnaí chun príomhfheidhmeanna gléasra táirgthe a bhainistiú agus
 a rialú;
 24.
 ciallóidh 'úinéir': duine a bhfuil teideal dlí aige
 oibríocht gléasra neamhtháirgthe a rialú;
 25.
 ciallóidh 'táirgeadh ola agus gáis': eastóscadh ola
 agus gáis, chun críocha tráchtála, ó na strataim faoi thalamh sa limistéar
 ceadúnaithe lena n‐áirítear próiseáil ola agus gáis amach ón gcósta agus
 iompar na hola agus an gháis sin trí bhonneagar nasctha lena n‐áirítear
 trí phíopaí agus struchtúir agus trí bharra tobair ar ghrinneall na farraige
 agus/nó stóráil gáis i bhfoirmíochtaí fodhromchla chun an gás a shaothrú;
 26.
 ciallóidh 'gléasra táirgthe': gléasra a úsáidtear
 chun ola agus gás a tháirgeadh; ;
 27.
 ciallóidh 'ceadúnas táirgthe': údarú arna dheonú ag
 an mBallstát chun ola agus gás a tháirgeadh;
 28.
 ciallóidh 'an pobal': duine nó daoine nádúrtha nó
 dlítheanacha agus, i gcomhréir le reachtaíocht nó le cleachtais náisiúnta,
 comhlachais, eagraíochtaí nó grúpaí an duine nó na ndaoine sin;
 29.
 ciallóidh 'údarás ábhartha' (i gcomhthéacs
 práinnfhreagartha ar thionóisc amach ón gcósta): príomheagraíochtaí
 práinnfhreagartha Ballstáit, atá freagrach as práinnfhreagairt a thionscnamh ar
 mhórthionóisc ola agus gáis amach ón gcósta;
 30.
 ciallóidh 'riosca': an dóchúlacht go dtarlódh
 teagmhas sonrach laistigh de thréimhse sonrach nó in imthosca sonraithe;
 31.
 ciallóidh 'oiriúnach': go hiomlán iomchuí maidir le
 ceanglas nó cás ar leith agus bunaithe ar fhianaise oibiachtúil agus léirithe
 le hanailís, le comparáid le caighdeáin iomchuí nó le réitithe eile arna n‐úsáid
 i gcásanna inchomparáide ag údaráis eile nó sa tionscal;
 32.
 ciallóidh 'oibríocht tobair': tobar a dhruileáil
 chun críocha taiscéalaíochta nó táirgthe, lena n‐áirítear oibríochtaí a
 fhionraí, toibreacha a dheisiú nó a mhodhnú, tréigean buan, nó aon oibríocht a
 bhaineann le tobar agus a bhféadfadh a bheith mar thoradh uirthi go scaoilfí
 sreabháin de thionóisc nó go dtarlódh mórthionóisc;
 33.
 ciallóidh 'oibreoir tobair': an duine a cheapann an
 ceadúnaí chun oibríocht tobair a phleanáil agus a chur i gcrích.
 Caibidil II
 Mórghuaiseacha a bhaineann le gníomhaíochtaí ola agus gáis amach ón gcósta a chosc
 Airteagal 3
 Prionsabail ghinearálta maidir le bainistíocht riosca i ngníomhaíochtaí ola
 agus gáis amach ón gcósta
 1.
 Déanfaidh oibreoirí gach beart oiriúnach chun
 oibríochtaí ola agus gáis a chosaint ó mhórthionóiscí. Déanfaidh údaráis
 inniúla maoirseacht lena chinntiú go gcomhlíonann oibreoirí an oibleagáid sin.
 2.
 Gach eintiteas a bhfuil conradh aige cúraimí
 sonracha a chur i gcrích ag na gléasraí lena mbaineann, áiritheoidh oibreoirí
 go ngníomhóidh na heintitis sin freisin i gcomhréir leis na ceanglais atá
 leagtha amach sa Rialachán seo, go háirithe leis na hIarscríbhinní IV agus
 V. Ní shaorfar oibreoirí óna bhfreagrachtaí faoin Rialachán seo toisc gurbh iad
 na heintitis sin nó a bpearsanra a rinne gníomhartha nó neamhghníomhartha as ar
 tháinig mórthionóiscí nó a chuir le mórthionóiscí.
 3.
 Dá dtarlódh mórthionóisc mar sin féin, déanfaidh
 oibreoirí agus údaráis inniúla gach beart oiriúnach chun tionchar na tionóisce
 ar shláinte an duine agus ar an gcomhshaol a theorannú agus chun cur isteach go
 mór ar tháirgeadh ola agus gáis san Aontas a sheachaint.
 4.
 Aon ghníomhaíochtaí ola agus gáis amach ón gcósta a
 chumhdaítear faoin Rialachán seo, déanfar iad ar bhonn measúnú córasach ar an
 dóchúlacht go dtarlódh teagmhais ghuaiseacha agus ar iarmhairtí na dteagmhas
 sin, agus ar bhonn cur chun feidhme beart rialaithe ionas go mbeidh na rioscaí
 mórthionóiscí do dhaoine, don chomhshaol agus do shócmhainní amach ón gcósta inghlactha.
 Airteagal 4
 Cúrsaí sábháilteachta atá le cur san áireamh agus údarú á thabhairt le haghaidh
 gníomhaíochtaí ola agus gáis amach ón gcósta de bhun Threoir 94/22/CE;
 1.
 Agus cinneadh á dhéanamh maidir le húdarú a
 thabhairt le haghaidh gníomhaíochtaí ola agus gáis amach ón gcósta de bhun
 Threoir 94/22/CE, cuirfear san áireamh cumas na n‐iarratasóirí na
 ceanglais a bhaineann le gníomhaíochtaí sonracha faoi chuimsiú an údaraithe sin
 a chomhlíonadh de réir mar a cheanglaítear faoi fhorálacha ábhartha dlí an Aontais,
 go háirithe sa Rialachán seo.
 2.
 Go sonrach, nuair a dhéantar measúnú ar acmhainn
 theicniúil agus airgeadais na n‐eintiteas atá ag iarraidh údarú le
 haghaidh gníomhaíochtaí ola agus gáis amach ón gcósta, tabharfar aird chuí ar
 an riosca, ar na guaiseacha agus ar aon fhaisnéis ábhartha eile a bhaineann
 leis an limistéar lena mbaineann agus leis an gcéim shonrach de na hoibríochtaí
 taiscéalaíochta agus táirgthe agus tabharfar aird chuí freisin ar acmhainn
 airgeadais na n‐iarratasóirí, lena n‐áirítear aon urrús airgeadais
 agus acmhainn na n‐iarratasóirí aon dliteanas a chlúdach a d’fhéadfadh
 teacht as na gníomhaíochtaí ola agus gáis amach ón gcósta i gceist, go háirithe
 dliteanas i gcás damáiste don chomhshaol.
 3.
 Tabharfar ar leithligh údaraithe le haghaidh
 oibríochtaí ola agus gáis amach ón gcósta agus údaraithe le haghaidh
 oibríochtaí táirgthe.
 4.
 Agus measúnú á dhéanamh ag údaráis cheadúnaithe de
 bhun Threoir 94/22/CE ar acmhainn theicniúil agus airgeadais na n‐eintiteas
 a dhéanann iarratas ar údarú le haghaidh gníomhaíochtaí ola agus gáis amach ón
 gcósta, cuirfidh na húdaráis cheadúnaithe sin san áireamh na rioscaí, na
 guaiseacha agus aon fhaisnéis ábhartha eile a bhaineann leis an suíomh lena
 mbaineann agus leis an gcéim shonrach de na hoibríochtaí taiscéalaíochta agus
 táirgthe.
 Airteagal 5
 Rannpháirtíocht an phobail i nósanna imeachta ceadúnaithe
 1.
 Áiritheoidh na Ballstáit go dtabharfar deiseanna
 luatha éifeachtacha don phobal a bheith páirteach sna nósanna imeachta a
 bhaineann le nósanna imeachta ceadúnaithe ina ndlínse féin i gcomhréir le
 ceanglais Iarscríbhinn I a ghabhann leis an Rialachán seo. Is iad na
 nósanna imeachta atá leagtha síos in Iarscríbhinn II de
 Threoir 2003/35/CE a bheidh i gceist.
 2.
 Féadfaidh na Ballstáit socruithe níos mionsonraithe
 a leagan síos maidir leis an bpobal a chur ar an eolas agus maidir le dul i
 gcomhairle leis an bpobal lena mbaineann.
 3.
 Eagrófar rannpháirtíocht an phobail sa dóigh is go
 n‐áiritheofar nach gcuireann nochtadh faisnéise agus páirteachas an
 phobail sábháilteacht agus slándáil gléasraí ola agus gáis amach ón gcósta i
 mbaol ná nach gcuirtear oibríocht na ngléasraí sin i mbaol.
 Airteagal 6
 Toiliú le hoibríochtaí ola agus gáis amach ón gcósta laistigh de limistéir
 cheadúnaithe
 1.
 Ní dhéanfar gléasraí a oibriú i limistéir
 cheadúnaithe ach amháin ag ceadúnaithe, nó ag eintitis atá ceaptha agus a
 bhfuil conradh acu chun na críche sin agus atá formheasta ag na Ballstáit.
 2.
 Nuair a mheasann an t‐údarás inniúil nach
 bhfuil an duine arna cheapadh ag an gceadúnaí inniúil chun bheith ag gníomhú
 mar oibreoir gléasra nó mar oibreoir tobair, cuirfear é sin in iúl don
 cheadúnaí agus glacfaidh sé chuige féin freagrachtaí an oibreora de bhun an
 Rialacháin seo.
 3.
 Ní fhéadfaidh gléasraí de bhun mhír 1
 oibríochtaí a thosú ná leanúint le hoibríochtaí sula gcuirtear Tuarascáil ar
 Mhórghuaiseacha isteach de bhun na gcoinníollacha agus na spriocanna a
 shainítear in Airteagal 10 agus in Airteagal 11 agus sula nglacann an
 t‐údarás inniúil léi de bhun an Rialacháin seo.
 4.
 Ní fhéadfar tabhairt faoi oibríochtaí tobair ná
 comhoibríochtaí ach amháin má ghlactar ar tús leis an Tuarascáil ar
 Mhórghuaiseacha don ghléasra de bhun mhír 3 den Airteagal seo. Ina
 theannta sin, ní fhéadfar oibríochtaí a thosú ná a dhéanamh mura ndéantar fógra
 maidir le hoibríochtaí tobair nó comhoibríochtaí de bhun na gcoinníollacha agus
 na spriocanna a shainítear in Airteagal 13 agus in Airteagal 14 a
 chur faoi bhráid an údaráis inniúil nó má dhéanann an t‐údarás inniúil
 agóidí i gcoinne ábhar an fhógra.
 Airteagal 7
 Dliteanas i leith damáiste don chomhshaol
 1.
 Tá an ceadúnaí faoi dhliteanas damáiste don
 chomhshaol a chosc agus a leigheas, de bhun Threoir 2004/35/CE, ar
 damáiste é a tharla mar gheall ar ghníomhaíochtaí ola agus gáis amach ón gcósta
 a rinne an ceadúnaí nó a rinne aon eintiteas ag glacadh páirte sna hoibríochtaí
 ola agus gáis amach ón gcósta ar bhonn conartha leis an gceadúnaí. Beidh nós
 imeachta an toilithe maidir le hoibríochtaí de bhun an Rialacháin seo gan
 dochar do dhliteanas an cheadúnaí.
 Airteagal 8
 Údarás inniúil náisiúnta
 1.
 Ceapfaidh Ballstáit a bhfuil gníomhaíochtaí ola
 agus gáis amach ón gcósta á ndéanamh faoina ndlínse, ceapfaidh siad údarás
 inniúil a bheidh freagrach as na dualgais a leagtar síos sa Rialachán seo.
 2.
 Beidh na húdaráis inniúla arna gceapadh de bhun mhír 1
 freagrach as na cúraimí seo a leanas:
 (a) measúnú a dhéanamh ar Thuarascálacha ar
 Mhórghuaiseacha agus glacadh leis na tuarascálacha sin, measúnú a dhéanamh ar
 fhógraí maidir le dearadh, agus measúnú a dhéanamh ar fhógraí maidir le
 hoibríochtaí tobair nó comhoibríochtaí agus ar dhoiciméid eile den chineál sin
 a chuirtear faoina mbráid;
 (b) cigireachtaí a dhéanamh, imscrúduithe a
 dhéanamh agus gníomhartha forfheidhmithe a dhéanamh;
 (c) tuarascálacha a chur ar fáil de bhun an
 Rialacháin seo.
 3.
 Eagrófar an t‐údarás inniúil i gcomhréir le
 forálacha Airteagal 19 chun neamhspleáchas a áirithiú maidir le feidhmiú
 cúraimí a d’fhéadfadh teacht salach ar a chéile agus chun saineolais agus
 éifeachtacht ghinearálta an rialaithe ar ghníomhaíochtaí ola agus gáis amach ón
 gcósta a áirithiú.
 4.
 Áiritheoidh na Ballstáit go bhfuil acmhainní
 leordhóthanacha ag na húdaráis inniúla chun a gcúraimí a chomhlíonadh i
 gcomhréir leis an Rialachán seo.
 5.
 Déanfaidh an t‐údarás inniúil iarracht
 nósanna imeachta comhordaithe nó comhpháirteacha a ullmhú agus a chur chun
 feidhme de réir mar is gá chun na feidhmeanna de bhun an Rialacháin seo a
 dhéanamh agus chun na ceanglais faoi aon reachtaíocht infheidhme eile de chuid
 an Aontais a chomhlíonadh. I gcás ina bhfuil roinnt gníomhaireachtaí san údarás
 inniúil, ba cheart dóibh dúbláil ar fheidhmeanna rialála a sheachaint.
 Caibidil III
 Ullmhú gníomhaíochtaí ola agus gáis amach ón gcósta
 agus déanamh na ngníomhaíochtaí
 sin bunaithe ar mheasúnú riosca
 Airteagal 9
 Coinníollacha maidir le gléasraí amach ón gcósta a oibriú
 1.
 Faoi réir na bhforálacha idirthréimhseacha in Airteagal 39,
 cuirfidh oibreoir gléasra táirgthe nó gléasra neamhtháirgthe na doiciméid seo a
 leanas faoi bhráid an údaráis inniúil:
 (a) i gcás gléasra táirgthe beartaithe, fógra
 maidir le dearadh i gcomhréir le ceanglais Iarscríbhinn II, cuid 1;
 (b) Tuarascáil ar Mhórghuaiseacha leis na
 mionsonraí a shonraítear in Airteagal 10 nó in Airteagal 11;
 (c) plean práinnfhreagartha inmheánach de
 bhun Airteagal 12, arna lánpháirtiú sa Tuarascáil ar Mhórghuaiseacha;
 (d) forléargas ar bheartas coiscthe
 mórthionóiscí an oibreora de bhun Airteagal 18, arna lánpháirtiú sa
 Tuarascáil ar Mhórghuaiseacha.
 2.
 Gheobhaidh an t‐údarás inniúil an fógra
 maidir le dearadh tráth nach déanaí ná 24 seachtain roimh an tráth atá
 beartaithe an Tuarascáil ar Mhórghuaiseacha a chur isteach maidir leis an
 oibríocht atá beartaithe.
 3.
 Tabharfar fógra don údarás inniúil faoin Tuarascáil
 ar Mhórghuaiseacha faoi cheann sprioc-ama arna leagan amach ag an údarás
 inniúil agus tabharfar an fógra sin tráth nach déanaí ná 12 sheachtain roimh an
 tús atá beartaithe don oibríocht.
 Airteagal 10
 Tuarascáil ar Mhórghuaiseacha le haghaidh gléasra táirgthe
 1.
 Beidh na mionsonraí a shonraítear i gcuid 2
 agus i gcuid 5 d’Iarscríbhinn II sa Tuarascáil ar Mhórghuaiseacha le
 haghaidh gléasra táirgthe.
 2.
 Féadfar Tuarascáil ar Mhórghuaiseacha le haghaidh
 gléasra táirgthe a ullmhú i ndáil le grúpa gléasraí faoi réir chomhaontú an
 údaráis inniúil.
 3.
 I gcás ina ndéantar modhnuithe suntasacha ar an
 ngléasra táirgthe, nó ina bhfuil sé beartaithe an gléasra a dhíchóimeáil,
 déanfar an Tuarascáil ar Mhórghuaiseacha le haghaidh gléasra táirgthe a leasú i
 gcomhréir le cuid 6 d’Iarscríbhinn II agus cuirfear é sin faoi bhráid
 an údaráis inniúil.
 4.
 I gcás ina bhfuil gá le tuilleadh faisnéise sular
 féidir glacadh le Tuarascáil ar Mhórghuaiseacha, iarrfaidh an t‐údarás
 inniúil go gcuirfear isteach tuilleadh faisnéise nó athruithe ar na doiciméid.
 5.
 Maidir leis an Tuarascáil leasaithe ar
 Mhórghuaiseacha le haghaidh gléasra táirgthe de bhun mhír 3, cuirfear sin
 faoi bhráid an údaráis inniúil faoi cheann sprioc‐ama arna shonrú ag an
 údarás inniúil agus déanfar sin tráth nach déanaí ná 6 sheachtain roimh thús na
 n‐oibreacha atá beartaithe. Ní chuirfear tús leis na hoibreacha atá beartaithe
 sula nglacann an t‐údarás inniúil leis an Tuarascáil leasaithe ar
 Mhórghuaiseacha le haghaidh gléasra táirgthe.
 6.
 Beidh an Tuarascáil ar Mhórghuaiseacha le haghaidh
 gléasra táirgthe faoi réir athbhreithnithe thréimhsiúil ag an oibreoir gach 5
 bliana ar a laghad nó níos minice de réir mar a éilíonn an t‐údarás
 inniúil, agus tabharfar fógra don údarás inniúil faoi thorthaí an
 athbhreithnithe.
 Airteagal 11
 Tuarascáil ar Mhórghuaiseacha le haghaidh gléasra neamhtháirgthe
 1.
 Beidh na mionsonraí a shonraítear i gcuid 3
 agus i gcuid 5 d’Iarscríbhinn II sa Tuarascáil ar Mhórghuaiseacha le
 haghaidh gléasra neamhtháirgthe.
 2.
 I gcás ina ndéantar modhnuithe suntasacha ar an
 ngléasra neamhtháirgthe, nó ina bhfuil sé beartaithe an gléasra a dhíchóimeáil,
 déanfar an Tuarascáil ar Mhórghuaiseacha le haghaidh gléasra neamhtháirgthe a
 leasú i gcomhréir le cuid 6 d’Iarscríbhinn II (cé is moite de mhír 4)
 agus cuirfear é sin faoi bhráid an údaráis inniúil.
 3.
 I gcás gléasra neamhtháirgthe bhuain, déanfar
 Tuarascáil leasaithe ar Mhórghuaiseacha de bhun mhír 2 a chur faoi bhráid
 an údaráis inniúil faoi cheann sprioc‐ama arna shonrú ag an údarás
 inniúil agus déanfar sin tráth nach déanaí ná 2 sheachtain roimh thús na n‐oibreacha
 atá beartaithe. Ní chuirfear tús leis na hoibreacha atá beartaithe sula
 nglacann an t‐údarás inniúil leis an Tuarascáil leasaithe ar
 Mhórghuaiseacha le haghaidh gléasra neamhtháirgthe.
 4.
 I gcás gléasra neamhtháirgthe shoghluaiste, déanfar
 Tuarascáil leasaithe ar Mhórghuaiseacha de bhun mhír 2 a chur faoi bhráid
 an údaráis inniúil faoi cheann sprioc‐ama arna shonrú ag an údarás
 inniúil agus déanfar sin tráth nach déanaí ná 2 sheachtain roimh an tráth atá
 beartaithe chun oibríochtaí a thosú ar an ngléasra. Ní fhéadfar an gléasra a
 oibriú sula nglacann an t‐údarás inniúil leis an Tuarascáil leasaithe ar
 Mhórghuaiseacha le haghaidh gléasra neamhtháirgthe.
 5.
 I gcás ina bhfuil gá le tuilleadh faisnéise sular
 féidir glacadh le Tuarascáil ar Mhórghuaiseacha, iarrfaidh an t‐údarás
 inniúil go gcuirfear isteach tuilleadh faisnéise nó athruithe ar na doiciméid.
 6.
 Beidh an Tuarascáil ar Mhórghuaiseacha le haghaidh
 gléasra neamhtháirgthe faoi réir athbhreithnithe thréimhsiúil ag an oibreoir
 gach 5 bliana ar a laghad nó níos minice de réir mar a éilíonn an t‐údarás
 inniúil. Tabharfar fógra don údarás inniúil faoi thorthaí an athbhreithnithe.
 Airteagal 12
 Pleananna práinnfhreagartha inmheánacha
 1.
 Ullmhóidh oibreoirí pleananna práinnfhreagartha
 inmheánacha ag cur san áireamh na measúnuithe ar rioscaí mórthionóisce arna
 ndéanamh agus an tuarascáil is déanaí ar mhórghuaiseacha á hullmhú. I gcás ina
 ndéantar tobar a dhruileáil ó ghléasra neamhtháirgthe soghluaiste, ba cheart an
 measúnú riosca de bhun an fhógra maidir le hoibríochtaí tobair a ionchorprú
 isteach sa phlean práinnfhreagartha don ghléasra.
 2.
 Maidir le gléasraí táirgthe agus gléasraí
 neamhtháirgthe, cuirfear an plean práinnfhreagartha inmheánach isteach chuig an
 údarás inniúil mar chuid den Tuarascáil ar Mhórghuaiseacha.
 3.
 Maidir le gléasraí neamhtháirgthe a thugann faoi
 oibríochtaí tobair sa chás ina bhfuil leasú déanta ar an bplean
 práinnfhreagartha inmheánach mar gheall ar shuíomh an tobair, ba cheart do na
 gléasraí sin an t‐údarás inniúil a chur ar an eolas faoin leasú sin ar an
 bplean práinnfhreagartha inmheánach nuair atá an fógra maidir le hoibríochtaí
 tobair á chur isteach acu.
 Airteagal 13
 Fógra maidir le hoibríochtaí tobair
 1.
 Tráth nach déanaí ná 21 lá roimh thús
 oibríochta tobair, cuirfidh oibreoir an tobair fógra chuig an údarás inniúil
 ina dtabharfar mionsonraí faoi dhearadh an tobair agus faoina oibriú i
 gcomhréir le ceanglais chuid 4 d’Iarscríbhinn II.
 2.
 Breithneoidh an t‐údarás inniúil an fógra
 agus déanfaidh sé cibé beart is gá dar leis sula bhféadfar an oibríocht tobair
 a thosú.
 3.
 Tabharfaidh oibreoir an tobair fógra don údarás
 inniúil láithreach faoi aon athrú suntasach ar mhionsonraí an fhógra maidir le
 hoibríochtaí tobair agus cuirfidh sé scrúdaitheoir neamhspleách an tobair ar an
 eolas faoi an tráth céanna de bhun Airteagal 15(3b).
 Airteagal 14
 Fógra maidir le comhoibríochtaí
 1.
 Aon oibreoir gléasra a bheidh baint aige le
 comhoibríocht, cuirfidh sé fógra chuig an údarás inniúil ina dtabharfar
 mionsonraí faoin gcomhoibríocht i gcomhréir le ceanglais chuid 7 d’Iarscríbhinn II.
 D’fhéadfaidh oibreoirí na ngléasraí lena mbaineann teacht ar chomhaontú go n‐ullmhóidh
 duine acu an fógra maidir le comhoibríochtaí thar a gceann go léir. Cuirfear an
 fógra isteach tráth nach déanaí ná 21 lá roimh thús na gcomhoibríochtaí.
 2.
 Breithneoidh an t‐údarás inniúil an fógra
 agus déanfaidh sé cibé beart is gá dar leis sula bhféadfar an chomhoibríocht a
 thosú.
 3.
 Cuirfidh an t‐oibreoir a d’ullmhaigh an fógra
 an t‐údarás inniúil ar an eolas gan mhoill faoi aon athrú ar mhionsonraí
 an fhógra sin.
 Airteagal 15
 Fíorú neamhspleách tríú páirtí
 1.
 Cuirfidh oibreoirí scéim ar bun maidir le fíorú
 neamhspleách tríú páirtí agus maidir le scrúdú neamhspleách toibreacha agus
 tabharfaidh siad tuairisc ar scéimeanna den chineál sin sa bheartas coiscthe
 mórthionóiscí arna ionchorprú isteach sa Tuarascáil ar Mhórghuaiseacha de bhun Airteagal 18.
 2.
 Roghnú an fhíoraitheora neamhspleách tríú páirtí
 agus dearadh na scéimeanna maidir le fíorú neamhspleách tríú páirtí agus maidir
 le scrúdú neamhspleách toibreacha, comhlíonfaidh siad critéir chuid 5 d’Iarscríbhinn II.
 3.
 Bunófar an scéim maidir le fíorú neamhspleách tríú
 páirtí i gcás gléasraí táirgthe agus neamhtháirgthe mar seo a leanas:
 (a) i gcás gléasraí, chun deimhniú a
 thabhairt go bhfuil na córais shonraithe agus na heilimintí atá criticiúil don
 tsábháilteacht arna sainaithint sna measúnuithe riosca agus go bhfuil córas
 bainistíochta sábháilteachta an ghléasra oiriúnach agus cothrom le dáta, agus
 go bhfuil an sceideal maidir le scrúdú agus tástáil an chórais rialaithe
 mórghuaiseacha oiriúnach, cothrom le dáta agus ag oibriú mar atá beartaithe;
 (b) i gcás pleananna tobair, chun deimhniú a
 thabhairt go bhfuil dearadh an tobair agus bearta rialaithe an tobair oiriúnach
 do na himthosca a bhfuil súil leo agus go mbeidh siad mar bhunús i gcónaí má
 athraíonn dearadh an tobair ar chúis éigin.
 4.
 Áiritheoidh oibreoirí go bhfuil teacht ag an údarás
 inniúil ar thorthaí na scéime maidir le fíorú neamhspleách tríú páirtí de bhun
 an Airteagail seo faoi mhír 3(a), má iarrann an t‐údarás amhlaidh.
 5.
 Áiritheoidh oibreoirí go n‐áireofar cinntí
 agus barúlacha an scrúdaitheora neamhspleách tobair de bhun an Airteagail seo
 faoi mhír 3(b), go n‐áireofar iad san fhógra maidir le hoibríochtaí
 tobair de bhun Airteagal 13.
 6.
 Maidir le gléasraí táirgthe, beidh an scéim
 fíoraithe i bhfeidhm sula gcuirtear an Tuarascáil ar Mhórghuaiseacha isteach
 chuig an údarás inniúil. I gcás gléasra neamhtháirgthe, beidh an scéim i
 bhfeidhm sula gcuirfear tús le hoibríocht ar leith ar an ngléasra
 neamhtháirgthe.
 7.
 Comhlíonfaidh gléasraí neamhtháirgthe in uiscí an
 Aontais ceanglais coinbhinsiún ábhartha idirnáisiúnta mar a shainítear i
 Rialachán 391/2009/CE ó Pharlaimint na hEorpa agus ón gComhairle an
 23 Aibreán 2009[22] nó comhlíonfaidh siad
 caighdeáin choibhéiseacha an Chóid maidir le haonaid druileála shoghluaiste
 amach ón gcósta a thógáil agus a threalmhú (2009 MODU CODE). Déanfaidh
 eagraíocht atá aitheanta ag an Aontas i gcomhréir leis an Rialachán réamhluaite
 na gléasraí sin a dheimhniú.
 Airteagal 16
 Cumhacht chun gníomhaíocht a thoirmeasc
 1.
 Toirmeascfaidh an t‐údarás inniúil oibriú aon
 ghléasra nó cur i bhfeidhm aon ghléasra nó aon choda de i gcás ina meastar go
 bhfuil na bearta atá beartaithe ag an oibreoir chun mórthionóiscí a chosc agus
 a mhaolú de bhun Airteagail 10, 11, 13 agus 14 mór-easnamhach.
 2.
 I gcás nach gcuirtear an Tuarascáil ar
 Mhórghuaiseacha de bhun Airteagal 10 agus Airteagal 11 nó na fógraí
 de bhun Airteagal 13 agus Airteagal 14 isteach in am, féadfaidh an t‐údarás
 inniúil, i gcásanna eisceachtúla agus má mheasann sé nach gcuirfear isteach ar
 shábháilteacht agus ar chosaint an chomhshaoil, féadfaidh sé an teorainn ama a
 ghiorrú maidir le cur isteach na Tuarascála ar Mhórghuaiseacha nó maidir le cur
 isteach an fhógra.
 3.
 Cuirfidh an t‐údarás inniúil de cheangal ar
 an oibreoir aon bhearta oiriúnacha comhlántacha a dhéanamh a mheasann an t‐údarás
 inniúil is gá chun comhréireacht a athbhunú de bhun mhír 1 d'Airteagal 3.
 4.
 Toirmeascfaidh an t‐údarás inniúil úsáid aon
 ghléasra nó aon choda de ghléasra i gcás ina léirítear i dtorthaí cigireachta,
 in athbhreithniú tréimhsiúil ar an Tuarascáil ar Mhórghuaiseacha de bhun Airteagal 10
 agus Airteagal 11 nó in athruithe ar fhógraí de bhun Airteagal 13
 agus Airteagal 14 nach bhfuil ceanglais an Rialacháin seo á gcomhlíonadh
 nó go bhfuil sábháilteacht oibríochtaí nó gléasraí ina n‐ábhar imní.
 Airteagal 17
 Éifeachtaí trasteorann
 1.
 I gcás ina measann Ballstát go bhféadfaidh
 éifeachtaí diúltacha suntasacha a bheith ag oibríocht tobair nó ag oibriú
 gléasra ar uiscí Ballstáit eile i gcás tionóisce, nó arna iarraidh sin do
 Bhallstát ar dóigh go ndéanfaí difear dó, déanfaidh an Ballstát a bhfuil na
 hoibríochtaí le déanamh laistigh dá dhlínse féin, déanfaidh sé an fhaisnéis
 ábhartha a chur ar aghaidh chuig an mBallstát a bhfuil difear déanta dó agus
 déanfaidh sé iarracht bearta coiscthe a ghlacadh chun damáiste a chosc.
 2.
 Beidh cur i bhfeidhm mhír 1 gan dochar
 d’fhorálacha ábhartha eile de chuid Dlí an Aontais, go háirithe forálacha
 Threoir 85/337/CEE ón gComhairle an 27 Meitheamh 1985 maidir le
 measúnú a dhéanamh ar éifeachtaí tionscadal poiblí agus príobháideach áirithe
 ar an gcomhshaol[23] agus an Coinbhinsiún
 maidir le measúnú ar an tionchar ar an gcomhshaol i gcomhthéacs trasteorann.
 Caibidil IV
 Dea-chleachtas do rialú mórghuaiseacha
 Airteagal 18
 Mórthionóiscí arna gcosc ag oibreoirí
 1.
 Ullmhóidh oibreoirí doiciméad ina leagfar amach a
 mbeartas coiscthe mórthionóiscí, agus áiritheoidh siad go gcuirfear é chun
 feidhme agus a n‐oibríochtaí amach ón gcósta á n‐eagrú acu, lena n‐áirítear
 trí shocruithe iomchuí faireacháin a chur ar bun chun éifeachtacht an bheartais
 a dheimhniú.
 2.
 Cuirfear an doiciméad de bhun mhír 1 isteach
 chuig na húdaráis inniúla mar chuid den Tuarascáil ar Mhórghuaiseacha de bhun Airteagal 10
 agus Airteagal 11 nó mar fhógra maidir le hoibríochtaí tobair de bhun Airteagal 13.
 3.
 Tabharfaidh oibreoirí tuairisc ar a bhfuil
 eagraithe acu chun mórghuaiseacha a rialú i gcóras bainistíochta
 sábháilteachta, lena n‐áirítear socruithe maidir le tuarascálacha ar
 mhórghuaiseacha a ullmhú agus a chur isteach, agus fógraí maidir le
 hoibríochtaí tobair mar is iomchuí, de bhun Airteagail 10, 11 agus 13 agus
 tabharfaidh siad tuairisc ar na scéimeanna maidir le fíorú neamhspleách tríú
 páirtí a dhéanamh ar a rialuithe mórghuaiseacha de bhun Airteagal 15 agus
 de bhun chuid 5 d’Iarscríbhinn II.
 4.
 Déanfar an beartas agus an córas bainistíochta
 sábháilteachta a ullmhú i gcomhréir leis na ceanglais atá leagtha amach in Iarscríbhinn IV
 agus cuirfidh siad in iúl go soiléir gur ar an oibreoir atá an
 phríomhfhreagracht maidir le rialú mórghuaiseacha a éiríonn as gníomhaíochtaí
 an oibreora sin.
 5.
 Rachaidh oibreoirí i gcomhairle le hionadaithe ó na
 Ballstáit ábhartha go tráthrialta de bhun Airteagal 27 agus bunóidh siad
 tosaíochtaí don tionscal maidir le caighdeáin agus treoraíocht a ullmhú agus/nó
 a athbhreithniú do dhea-chleachtas i rialú mórghuaiseacha tionóisce amach ón
 gcósta le linn dearadh agus saolré oibrithe oibríochtaí amach ón gcósta, agus
 leanfaidh sé ar a laghad a bhfuil leagtha amach in Iarscríbhinn IV.
 6.
 Déanfaidh ceadúnaithe, oibreoirí agus conraitheoirí
 móra atá bunaithe san Aontas iarracht a n‐oibríochtaí ola agus gáis amach
 ón gcósta arna ndéanamh taobh amuigh den Aontas a dhéanamh i gcomhréir leis na
 prionsabail atá leagtha amach sa Rialachán seo.
 Airteagal 19
 Ceanglais ar na húdaráis inniúla
 1.
 Déanfaidh an t‐údarás inniúil socruithe
 oiriúnacha lena áirithiú go mbeadh sé neamhspleách i gcás coinbhleachtaí leasa
 idir sábháilteacht agus cosaint an chomhshaoil a rialú, ar láimh amháin, agus
 feidhmeanna maidir le forbairt eacnamaíoch an Bhallstáit ar an láimh eile, go
 háirithe ceadúnú gníomhaíochtaí ola agus gáis amach ón gcósta, agus beartas
 maidir le hioncam gaolmhar agus bailiú an ioncaim sin.
 2.
 Cuirfidh an t‐údarás inniúil in iúl go
 soiléir scóip a fhreagrachtaí agus a fheidhmeanna le nach nglacfaidh sé chuige
 féin an phríomhfhreagracht maidir le rioscaí mórghuaiseacha a rialú, de bhun Airteagal 18,
 mír 3.
 3.
 Bunóidh an t‐údarás inniúil beartas maidir le
 measúnú críochnaitheach ar Thuarascálacha ar Mhórghuaiseacha agus ar fhógraí de
 bhun Airteagal 10, 11, 13 agus 14, maidir le cigireacht, maidir le
 himscrúdú agus maidir le forfheidhmiú ghnéithe mórghuaiseacha na n‐oibríochtaí
 ola agus gáis amach ón gcósta ina dhlínse féin.
 4.
 Bunóidh an t‐údarás inniúil a nósanna
 imeachta eagrúcháin agus oibríochta ar na prionsabail atá leagtha amach in Iarscríbhinn III.
 Airteagal 20
 An creat rialála a chomhlíonadh maidir le mórthionóiscí a chosc
 1.
 Comhlíonfaidh oibreoirí an Rialachán seo chomh
 maith leis na bearta arna mbunú sa Tuarascáil ar Mhórghuaiseacha le haghaidh
 gléasraí táirgthe agus neamhtháirgthe agus na bearta sna pleananna dá
 dtagraítear san fhógra maidir le hoibríochtaí tobair agus san fhógra maidir le
 comhoibríochtaí, de bhun Airteagail 10, 11, 13 agus 14.
 2.
 I gcás ina gcuirtear sláinte duine i ndlúthbhaol
 toisc nach gcomhlíontar forálacha mhír 1 den Airteagal seo nó má tá an
 neamhchomhlíonadh sin ag bagairt drochthionchar suntasach láithreacha a bheith
 aige ar shábháilteacht agus/nó ar an gcomhshaol, cuirfidh an t‐oibreoir
 oibriú an ghléasra nó oibriú an choda de atá i gceist ar fionraí go
 gcomhlíontar na forálacha sin arís.
 3.
 I gcás ina ndéantar na bearta dá dtagraítear i mír 2
 den Airteagal seo, cuirfidh an t‐oibreoir an t‐údarás inniúil ar an
 eolas faoi sin gan mhoill.
 4.
 Déanfaidh an t‐údarás inniúil pleananna
 bliantúla a fhorbairt chun maoirseacht éifeachtach a dhéanamh, lena n‐áirítear
 trí chigireachtaí, ar ghníomhaíochtaí mórghuaiseacha bunaithe ar riosca, ag
 cinntiú go háirithe go bhfuil na pleananna sin i gcomhréir leis na doiciméid
 arna gcur isteach chuig an údarás de bhun Airteagal 9. Déanfaidh an t‐údarás
 faireachán ar éifeachtacht a oibre féin agus déanfaidh sé aon bhearta is gá
 chun í sin a fheabhsú.
 Airteagal 21
 Tuairisciú anaithnid imnithe a bhaineann le sábháilteacht
 1.
 Bunóidh údaráis inniúla nósanna imeachta chun tuairisciú
 anaithnid a cheadú i gcás imnithe faoi shábháilteacht agus/nó faoin gcomhshaol
 a bhaineann le hoibríochtaí ola agus gáis amach ón gcósta. Bunóidh údaráis
 inniúla nósanna imeachta freisin chun na tuairiscí sin a fhiosrú gan céannacht
 na ndaoine lena mbaineann a nochtadh.
 2.
 Cuirfidh oibreoirí a bhfostaithe agus fostaithe
 fochonraitheoirí ábhartha ar an eolas faoi mhionsonraí a socruithe náisiúnta de
 bhun mhír 1 agus áiritheoidh siad go ndéantar tagairt do thuairisciú
 anaithnid i gcúrsaí oiliúna ábhartha agus i bhfógraí.
 Caibidil V
 Trédhearcacht agus comhroinnt faisnéise
 Airteagal 22
 Comhroinnt faisnéise
 1.
 Déanfaidh oibreoirí agus údaráis inniúla an
 fhaisnéis a bhfuil tuairisc uirthi in Iarscríbhinn VI a chomhroinnt ar a
 laghad.
 2.
 Cinnfidh an Coimisiún, trí ghníomh cur chun
 feidhme, formáid choiteann do thuairisciú sonraí agus mionsonraí na faisnéise
 atá le comhroinnt. Déanfar an gníomh cur chun feidhme sin a ghlacadh i
 gcomhréir leis an nós imeachta comhairliúcháin dá dtagraítear in Airteagal 4
 de Rialachán (AE) Uimh. 182/2011.
 3.
 Coimeádfaidh na Ballstáit taifid atá cothrom le
 dáta ar na hacmhainní práinnfhreagartha atá ar fáil ag eintitis phoiblí agus
 eintitis phríobháideacha araon ina ndlínse. Cuirfear na taifid sin ar fáil do
 na Ballstáit eile nó do thríú tíortha a d’fhéadfadh difear a dhéanamh dóibh
 agus don Choimisiún.
 Airteagal 23
 Trédhearcacht
 1.
 Cuirfear an fhaisnéis de bhun Iarscríbhinn VI
 ar fáil go poiblí agus ní gá é a iarraidh de bhun fhorálacha infheidhme
 reachtaíocht an Aontais maidir le rochtain ar fhaisnéis faoin gcomhshaol.
 2.
 Cinnfidh an Coimisiún freisin, trí bheart cur chun
 feidhme, formáid choiteann foilsithe chun comparáid éasca idir sonraí thar
 theorainneacha a cheadú. Déanfar an gníomh cur chun feidhme sin a ghlacadh i
 gcomhréir leis an nós imeachta comhairliúcháin dá dtagraítear in Airteagal 4
 de Rialachán (AE) Uimh. 182/2011. Cé go mbeidh rochtain ar an bhfaisnéis
 ag an bpobal i gcoitinne i gcónaí, forbrófar an fhormáid choiteann foilsithe le
 go bhféadfar comparáid iontaofa a dhéanamh idir oibríochtaí náisiúnta agus
 cleachtais rialála de bhun an Airteagail seo agus de bhun Airteagal 24.
 3.
 Agus a bpleananna práinnfhreagartha náisiúnta á
 bhfoilsiú ag na Ballstáit de bhun Airteagal 30, áiritheoidh siad nach
 gcuireann an fhaisnéis atá á nochtadh sábháilteacht ná slándáil gléasraí ola
 agus gáis amach ón gcósta ná oibriú na ngléasraí sin i mbaol.
 Airteagal 24
 Tuairisciú maidir le tionchar gníomhaíochtaí ola agus gáis amach ón gcósta ar
 shábháilteacht agus ar an gcomhshaol
 1.
 Ullmhóidh na Ballstáit tuarascáil bhliantúil maidir
 leis an méid seo a leanas:
 (a) líon, aois agus suíomh na ngléasraí ina
 ndlínse;
 (b) líon agus cineál na gcigireachtaí agus na
 n‐imscrúduithe arna ndéanamh, aon ghníomhartha forfheidhmithe,
 ionchúisimh arna gcinntiú;
 (c) sonraí teagmhais de bhun an chórais
 tuairiscithe coitinne a cheanglaítear in Airteagal 22;
 (d) aon mhórathrú ar an gcreat rialála amach
 ón gcósta;
 (e) feidhmíocht oibríochtaí ola agus gáis
 amach ón gcósta ina ndlínse ó thaobh sábháilteachta agus an chomhshaoil de.
 2.
 Ceapfaidh na Ballstáit údarás a bheidh freagrach as
 faisnéis a mhalartú de bhun Airteagal 22 agus as faisnéis a fhoilsiú de
 bhun Airteagal 23 agus cuirfidh siad an Coimisiún ar an eolas faoi sin.
 3.
 Gach dhá bhliain, foilseoidh an Coimisiún
 tuarascálacha maidir le sábháilteacht oibríochtaí amach ón gcósta ar fud an
 Aontais bunaithe ar an bhfaisnéis a fhaigheann sé ó na Ballstáit agus ón
 nGníomhaireacht Eorpach um Shábháilteacht Mhuirí. Beidh Ballstáit ábhartha de
 chúnamh ag an gCoimisiún agus an cúram sin á chomhlíonadh aige de bhun Airteagal 26.
 Airteagal 25
 Imscrúdú a dhéanamh tar éis mórthionóisce
 1.
 Díreach tar éis mórthionóisce, cuirfidh an t‐oibreoir
 an t‐údarás inniúil ar an eolas faoin bhfaisnéis ábhartha, lena n‐áirítear
 imthosca agus iarmhairtí na tionóisce.
 2.
 Déanfaidh na Ballstáit imscrúduithe
 críochnaitheacha ar mhórthionóiscí lena mbaineann mórdhamáiste (do dhaoine agus
 don chomhshaol) nó lena mbaineann mórchaillteanas sócmhainní. Áireofar sa
 tuarascáil ar an imscrúdú measúnú ar a éifeachtaí a bhí rialáil an ghléasra
 lena mbaineann ag an údarás inniúil sa tréimhse roimh an tionóisc agus aon
 mholtaí maidir le leorathruithe ar na cleachtais rialála ábhartha nuair is gá.
 3.
 Déanfar achoimre den tuarascáil ar an imscrúdú arna
 hullmhú de bhun mhír 2 den Airteagal seo a chur ar fáil don Choimisiún ar
 thabhairt i gcrích an imscrúdaithe nó ar thabhairt i gcrích imeachtaí dlí, cibé
 acu is déanaí. Cuirfear leagan sonrach den tuarascáil, ina gcuirfear
 teorainneacha féideartha dlíthiúla san áireamh, ar fáil don phobal i gcomhréir
 le hAirteagal 22 agus Airteagal 23.
 4.
 Tar éis na n‐imscrúduithe de bhun mhír 2,
 cuirfidh an t‐údarás inniúil chun feidhme aon mholtaí ón imscrúdú a
 bhfuil sé de chumhacht aige a fheidhmiú.
 Airteagal 26
 Rúndacht
 1.
 Cuirfidh údaráis inniúla aon fhaisnéis a fhaightear
 de bhun an Rialacháin seo ar fáil d’aon duine nádúrtha nó dlítheanach a iarrann
 í.
 2.
 Féadfar iarrataí ar fhaisnéis arna bhfáil ag an
 údarás inniúil faoin Rialachán seo a dhiúltiú i gcás ina gcomhlíontar na
 coinníollacha atá leagtha síos in Airteagal 4(2) de Threoir 2003/4/CE
 ó Pharlaimint na hEorpa agus ón gComhairle[24].
 3.
 De bhun mhír 2, nó chun críocha
 rannpháirtíochta poiblí de bhun Airteagal 5, tabharfaidh an t‐oibreoir
 leagan den doiciméad nach bhfuil faisnéis rúnda ar bith ann don údarás inniúil
 agus cuirfidh sé an leagan sin ar fáil don phobal.
 Caibidil IV
 Comhordú agus comhar
 Airteagal 27
 Comhar idir na Ballstáit
 1.
 Déanfaidh na húdaráis inniúla eolas, faisnéis agus
 taithí a mhalartú go rialta le chéile agus rachaidh siad i mbun comhairliúcháin
 faoi chreat dlíthiúil ábhartha náisiúnta agus Aontais a chur i bhfeidhm le
 lucht tionscail, le geallsealbhóirí eile agus leis an gCoimisiún.
 2.
 Beidh baint ag an bhfaisnéis a mhalartófar de bhun mhír 1,
 go háirithe, le feidhmiú na mbeart chun rioscaí a mheasúnú, tionóiscí a chosc,
 comhlíonadh a fhíorú agus práinnfhreagairt a bhaineann le hoibríochtaí ola agus
 gáis amach ón gcósta san Aontas, agus thar a theorainneacha freisin, nuair is
 iomchuí.
 3.
 Ba cheart tosaíochtaí agus nósanna imeachta soiléire
 a bhunú chun doiciméid treoraíochta a ullmhú agus a thabhairt cothrom le dáta
 ar mhaithe leis na cleachtais is fearr i réimsí faoi mhír 2 a aithint agus
 a gcur chun feidhme a éascú.
 4.
 Féadfaidh Ballstát tuairim a iarraidh ar Bhallstáit
 eile atá rannpháirteach sa mhalartú faisnéise de bhun mhír 1 maidir le
 haon chinneadh de chuid Ballstáit eile a d’fhéadfadh tionchar diúltach
 trasteorann a imirt.
 Airteagal 28
 Cur chuige comhordaithe maidir le sábháilteacht na réigiún
 cóngarach agus gníomhaíochtaí idirnáisiúnta
 1.
 Déanfaidh an Coimisiún, i ndlúthchomhar leis na
 Ballstáit, comhar le tríú tíortha a dhéanann oibríochtaí ola agus gáis amach ón
 gcósta sna réigiúin mhuirí chéanna leis na Ballstáit lena n-áirítear, i gcás
 inarb iomchuí, faoi chuimsiú coinbhinsiún réigiúnach farraige, a chur chun
 cinn.
 2.
 Déanfaidh an Coimisiún measúnú ar shábháilteacht
 oibríochtaí ola agus gáis in uiscí tríú tíortha atá cóngarach d’uiscí na
 mBallstát agus tacóidh sé le cur chuige comhordaithe chun taithí a mhalartú go
 frithpháirteach agus bearta coisctheacha agus pleananna réigiúnacha
 práinnfhreagartha a chur chun cinn.
 3.
 Déanfaidh an Coimisiún ardchaighdeáin
 sábháilteachta le haghaidh oibríochtaí ola agus gáis amach ón gcósta ar an
 leibhéal idirnáisiúnta a chur chun cinn i bhfóraim chuí dhomhanda agus
 réigiúnacha, lena n-áirítear na fóraim sin a bhaineann le huiscí Artacha.
 Caibidil VII
 Ullmhacht
 chun práinne agus práinnfhreagairt
 Airteagal 29
 Ceanglais le haghaidh pleananna práinnfhreagartha
 inmheánacha
 1.
 Ullmhóidh an t-oibreoir pleananna práinnfhreagartha
 inmheánacha:
 (a) a thúsófar chun mórthionóisc thosaigh a shrianadh laistigh de ghléasra,
 nó laistigh den chrios eisiaimh a bhunaigh an Ballstát timpeall ar imlíne an
 ghléasra, nó bharr an tobair fho-mhuirí;
 (b) a chuirfear i ngníomh i gcomhréir leis an bplean práinnfhreagartha
 seachtrach i gcás ina scaipfeadh an tionóisc thar imlíne an ghléasra.
 2.
 Déanfaidh an t-oibreoir an trealamh agus an
 saineolas a bhaineann leis an bplean a chothabháil le go mbeidh sé ar fáil i
 gcónaí, agus roinnfear é, de réir mar is gá, leis an mBallstát chun an plean
 práinnfhreagartha seachtrach a chur i bhfeidhm.
 3.
 Déanfar an plean práinnfhreagartha inmheánach a
 ullmhú i gcomhréir le forálacha Iarscríbhinn V, agus tabharfar chun dáta é i
 gcomhréir le haon athrú ar an measúnú ar rioscaí mórghuaise i bplean an tobair
 nó sa Tuarascáil ar Mhórghuaiseacha, de réir mar is iomchuí. Déanfar aon nuashonruithe den sórt sin a chur in
 iúl don údarás atá freagrach as na pleananna práinnfhreagartha seachtracha a
 ullmhú don limistéar lena mbaineann.
 4.
 Déanfar an plean práinnfhreagartha inmheánach a
 chomhtháthú le forálacha eile a bhaineann le cosaint agus le tarrtháil
 pearsanra ón ngléasra atá buailte le go gcinnteofar dea-ionchas marthanais.
 5.
 Déanfaidh an t-oibreoir tástáil thráthrialta ar
 éifeachtacht na bpleananna práinnfhreagartha inmheánacha.
 Airteagal 30
 Pleananna práinnfhreagartha seachtracha agus ullmhacht
 chun práinne
 1.
 Ullmhóidh na Ballstáit pleananna práinnfhreagartha
 seachtracha ina gcuimseofar na gléasraí uile ola agus gáis amach ón gcósta agus
 na limistéir faoina ndlíse a bhféadfaí difear a dhéanamh dóibh.
 2.
 Déanfar pleananna práinnfhreagartha seachtracha a
 ullmhú i gcomhar leis na hoibreoirí ábhartha agus le creidiúnaithe, de réir mar
 is iomchuí, agus ailíneofar iad le pleananna práinnfhreagartha inmheánacha na
 ngléasraí atá suite nó beartaithe a shuíomh sa limistéar lena mbaineann. Ba cheart aon nuashonrú ar phleananna inmheánacha
 a chuirfidh oibreoir in iúl a chur san áireamh.
 3.
 Déanfar pleananna práinnfhreagartha seachtracha a ullmhú
 i gcomhréir le forálacha Iarscríbhinn I agus Iarscríbhinn V, agus déanfar
 iad a chur ar fáil don Choimisiún agus don phobal i gcoitinne, de réir mar is
 iomchuí.
 4.
 Déanfaidh na Ballstáit gach beart is iomchuí chun
 leibhéal ard comhoiriúnachta agus idir-inoibritheachta a bhaint amach i ndáil
 le trealamh freagartha agus saineolas idir na Ballstáit uile i réigiún
 geografach, agus níos faide ar shiúl nuair is iomchuí. Déanfaidh na Ballstáit an lucht tionscail a spreagadh chun uirlisí
 freagartha comhoiriúnacha a fhorbairt de réir mheon na míre seo.
 5.
 Comhoibreoidh oibreoirí leis na Ballstáit chun
 forálacha mhír 4 den Airteagal seo a chur chun feidhme.
 6.
 Coimeádfaidh na Ballstáit taifid atá cothrom le
 dáta ar na hacmhainní práinnfhreagartha atá ar fáil ag eintitis phoiblí agus
 eintitis phríobháideacha araon ina gcríoch nó ina ndlínse.
 Cuirfear na taifid sin ar fáil do na Ballstáit eile agus,
 ar bhonn cómhalartach, do thríú tíortha comharsanacha, agus don Choimisiún.
 7.
 Déanfaidh na Ballstáit agus na hoibreoirí tástáil
 rialta ar a n-ullmhacht freagairt éifeachtach a thabhairt ar thionóiscí ola
 agus gáis amach ón gcósta.
 Airteagal 31
 Práinnfhreagairt
 1.
 Tabharfaidh an t-oibreoir fógra láithreach do na
 húdaráis ábhartha i gcás mórthionóisce nó i gcás a bhfuil baol láithreach
 mórthionóisce ann. I gcás inar gá,
 cuideoidh na húdaráis ábhartha leis an oibreoir lena mbaineann d’fhonn méadú ar
 an mbaol nó ar an tionóisc a chosc.
 2.
 I gcás tionóisce, déanfaidh na húdaráis ábhartha, i
 gcomhar leis na hoibreoirí lena mbaineann, gach beart is gá d’fhonn méadú ar an
 tionóisc a chosc agus na hiarmhairtí uirthi a mhaolú.
 3.
 I gcás ina mbeidh acmhainní náisiúnta
 práinnfhreagartha thar a riocht de dheasca móthionóisce, féadfaidh Ballstát atá
 buailte cúnamh breise a iarraidh ar Bhallstáit eile agus ar an nGníomhaireacht
 Eorpach um Shábháilteacht Mhuirí trí Mheicníocht an Aontais um Chosaint
 Shibhialta a bunaíodh le Treoir 2007/779/CE ón gComhairle.
 4.
 Le linn na práinnfhreagartha, baileoidh an Ballstát
 an fhaisnéis is gá chun anailís chuimsitheach a dhéanamh ar an tionóisc.
 Airteagal 32
 Ullmhacht chun práinne agus práinnfhreagairt trasteorann
 1.
 I gcás ina mbeidh éifeachtaí trasteorann tionóiscí
 ola agus gáis amach ón gcósta intuartha, cuirfidh na Ballstáit faisnéis ar fáil
 don Choimisiún agus do Bhallstáit agus tríú tíortha a bhféadfaí difear a
 dhéanamh dóibh, ar bhonn cómhalartach, agus cuirfidh siad na rioscaí atá
 aitheanta cheana san áireamh le linn dóibh an plean práinnfhreagartha
 seachtrach a ullmhú. Déanfaidh na
 Ballstáit i dtrácht a bpleananna práinnfhreagartha a chomhordú chun freagairt
 chomhpháirteach ar thionóisc a éascú.
 2.
 Déanfaidh na Ballstáit na bearta a bhaineann le
 limistéir amach ó theorainneacha an Aontais a chomhordú, d’fhonn tionchar
 diúlach a d’fhéadfaí a imirt ar oibríochtaí ola agus gáis amach ón gcósta a
 chosc.
 3.
 Déanfaidh na Ballstáit tástáil rialta ar a
 n-ullmhacht freagairt éifeachtach a thabhairt ar thionóiscí i gcomhar le
 Ballstáit a bhféadfaí difear a dhéanamh dóibh, le Gníomhaireachtaí ábhartha AE
 agus le tríú tíortha. Féadfaidh an
 Coimisiún cuidiú le freachnamh atá dírithe ar mheicníochtaí práinne trasteorann
 agus Aontais a thástáil.
 4.
 I gcás mórthionóisce, nó i gcás garbhaoil di,
 ar cúis í le hiarmhairtí trasteorann nó a d’fhéadfadh bheith ina cúis leo,
 cuirfidh an Ballstát ar faoina dhlínse a tharla an phráinn fógra gan mhoill
 chuig an gCoimisiún agus chuig na Ballstáit sin a bhféadfadh an phráinn difear
 a dhéanamh dóibh.
 Caibidil VIII
 Forálacha
 críochnaitheacha
 Airteagal 33
 Pionóis
 Bunóidh na Ballstáit pionóis is infheidhme i
 leith sáruithe a dhéanfaidh lucht tionscail ar fhorálacha an Rialacháin seo
 agus déanfaidh siad gach beart is gá lena áirithiú go gcuirfear na pionóis sin
 chun feidhme. Ní mór na pionóis dá
 bhforáiltear a bheith éifeachtach, comhréireach agus athchomhairleach.
 Airteagal 34
 Cumhachtaí tarmligthe an Choimisiúin
 1.
 Beidh sé de chumhacht ag an gCoimisiún gníomhartha
 tarmligthe a ghlacadh i gcomhréir le hAirteagal 35 den Rialachán seo chun
 na ceanglais a bhaineann leis an bhforbairt is déanaí ar theicneolaíochtaí agus
 ar nósanna imeachta ábhartha in Iarscríbhinní I-VI a oiriúnú.
 2.
 Féadfaidh an Coimisiún gníomhartha tarmligthe a
 ghlacadh freisin i gcomhréir le hAirteagal 35 den Rialachán seo d'fhonn
 cur i bhfeidhm cheanglais an Rialacháin seo a shoiléiriú maidir leis na nithe
 seo a leanas:
 (a) na mionsonraí a bheidh le cur isteach i bhFógra maidir le Dearadh nó i
 dTuarascáil ar Mhórghuaiseacha mar a shonraítear in Iarscríbhinn II,
 pointí 1, 2, 3, 6;
 (b) fógra maidir le hoibríochtaí tobair/comhoibríochtaí mar a shonraítear
 in Iarscríbhinn II, pointe 4 agus pointe 7;
 (c) ceanglais a bhaineann leis an bhfíorú a dhéanfaidh fíoraitheoirí
 neamhspleácha tríú páirtithe mar a shonraítear in Iarscríbhinn II, pointe
 5 (d) ceanglais maidir le feidhmiú
 agus eagrúchán na n-údarás inniúil mar a shonraítear in Iarscríbhinn III
 agus;
 (d) ceanglais a bhaineann le hoibreoirí a chuireann cosc ar mhórghuaiseacha
 mar a shonraítear in Iarscríbhinn IV.
 Airteagal 35
 An tarmligean a fheidhmiú
 1.
 Tugtar rde chumhacht don Choimisiún gníomhartha tarmligthe
 a ghlacadh faoi réir na gcoinníollacha atá leagtha síos san Airteagal seo.
 2.
 Is go ceann tréimhse éiginnte ama ó theacht i
 bhfeidhm an Rialacháin seo a thabharfar tarmligean na cumhachta dá dtagraítear
 in Airteagal 34 don Choimisiún.
 3.
 Féadfaidh Parlaimint na hEorpa nó an Chomhairle
 tarmligean na cumhachta dá dtagraítear in Airteagal 34 a chúlghairm tráth
 ar bith. I gcás cinnidh maidir le
 cúlghairm, cuirfear deireadh le tarmligean na cumhachta atá sonraithe sa
 chinneadh sin. Beidh éifeacht aige ón
 lá tar éis fhoilsiú an chinnidh in Iris Oifigiúil an Aontais Eorpaigh nó
 ar dháta níos déanaí a shonrófar ann. Ní dhéanfaidh sé difear do bhailíocht aon ghnímh tharmligthe atá i
 bhfeidhm cheana féin.
 4.
 A luaithe a ghlacfaidh sé gníomh tarmligthe,
 tabharfaidh an Coimisiún fógra do Pharlaimint na hEorpa agus don Chomhairle ina
 leith an tráth céanna.
 5.
 Ní thiocfaidh gníomh tarmligthe a ghlactar de bhun Airteagal 34
 i bhfeidhm ach amháin mura mbeidh aon agóid curtha in iúl ag Parlaimint na
 hEorpa nó ag an gComhairle laistigh de thréimhse dhá mhí ó tugadh fógra i
 dtaobh an ghnímh sin do Pharlaimint na hEorpa agus don Chomhairle, nó más
 rud é, roimh dhul in éag na tréimhse sin, go mbeidh
 Parlaimint na hEorpa agus an Chomhairle araon tar éis a chur in iúl
 don Choimisiún nach ndéanfaidh siad aon agóid ina choinne. Cuirfear dhá mhí leis an tréimhse sin ar
 thionscnamh ó Pharlaimint na hEorpa nó ón gComhairle.
 Airteagal 36
 An nós imeachta coiste
 1.
 Beidh coiste de chúnamh ag an gCoimisiún. Bunófar an coiste de réir bhrí Rialachán
 (AE)Uimh.182/2011.
 2.
 I gcás ina ndéanfar tagairt don mhír seo,
 beidh feidhm ag Airteagal 5 de Rialachán (AE) Uimh. 182/2011.
 Airteagal 37
 Leasú ar Threoir 2004/35/CE ó Pharlaimint na hEorpa agus
 ón gComhairle an 21 Aibreán 2004 maidir le dliteanas comhshaoil i ndáil le
 damáiste comhshaoil a chosc agus a leigheas[25]
 1.
 Cuirtear an méid seo a leanas in ionad Airteagal 2(1)(b)
 den Treoir sin:
 ‘(b) damáiste uisce, is é sin aon damáiste a
 théann chun dochair shuntasaigh dóibh seo a leanas:
 (i) stádas éiceolaíoch, ceimiceach agus/nó
 cainníochtúil agus/nó acmhainneacht éiceolaíoch, mar a shainítear i dTreoir 2000/60/CE,
 na n-uiscí lena mbaineann, cé is moite d’éifeachtaí díobhálacha i gcás ina
 bhfuil feidhm ag Airteagal 4(7) den Treoir sin, nó
 (ii) stádas comhshaoil na n-uiscí muirí lena
 mbaineann, mar a shainítear i dTreoir 2008/56/CE, a mhéid is nach bhfuil
 aghaidh tugtha cheana féin ar ghnéithe áirithe de stádas comhshaoil na
 timpeallachta muirí i dTreoir 2000/60/CE;’
 2.
 Faoi cheann bliana amháin ó theacht i bhfeidhm an
 Rialacháin seo, déanfaidh na Ballstáit na dlíthe, na rialacháin agus na
 forálacha riaracháin is gá chun an mhír thuas a chomhlíonadh a thabhairt i
 bhfeidhm. Cuirfidh siad an Coimisiúin
 ar an eolas faoi láithreach.
 Airteagal 38
 Forálacha eatramhacha
 Déanfaidh oibreoirí gléasraí an Rialachán seo
 a chomhlíonadh go hiomlán faoi cheann dhá bhliain tar éis dó teacht i bhfeidhm,
 cé is moite de na cásanna seo a leanas:
 (a) Oibreoirí gléasraí
 neamhtháirgthe atá faoi chonradh ach nach bhfuil bunaithe fós ar an suíomh,
 déanfaidh siad an Rialachán seo a chomhlíonadh go hiomlán faoi cheann bliana
 amháin tar éis dó teacht i bhfeidhm, nó níos luaithe ná sin trí chomhaontú leis
 an údarás inniúil.
 (b) Oibreoirí na
 ngléasraí atá beartaithe, déanfaidh siad an Rialachán seo a chomhlíonadh go
 hiomlán murar comhaontaíodh a mhalairt leis an údarás inniúil, agus in aon chás
 tráth nach déanaí ná faoi cheann bliana amháin tar éis dó teacht i bhfeidhm.
 (c) Déanfaidh oibreoirí
 tobair an Rialachán seo a chomhlíonadh go hiomlán faoi cheann trí mhí tar éis
 dó teacht i bhfeidhm, nó níos luaithe ná sin trí chomhaontú leis an údarás
 inniúil.
 Airteagal 39
 Teacht i bhfeidhm
 1.
 Tiocfaidh an Rialachán seo i bhfeidhm an lá tar éis
 lá a fhoilsithe in Iris Oifigiúil an Aontais Eorpaigh.
 2.
 Beidh an Rialachán seo ina cheangal go huile agus
 go hiomlán agus beidh sé infheidhme go díreach i ngach Ballstát.
 Arna dhéanamh sa Bhruiséil, an [...]
 Thar ceann Pharlaimint na hEorpa Thar ceann na Comhairle
 An tUachtarán An tUachtarán
 IARSCRÍBHINN I
 Rannpháirtíocht an phobail a bhaineann le húdaruithe faoi
 Threoir 94/22/CE
 1.
 Áiritheoidh na Ballstáit:
 (a) go gcuirfear an pobal ar an eolas, trí fhógraí poiblí nó trí mhodhanna
 eile iomchuí amhail meáin leictreonacha, más ann dóibh, faoin bpróiseas maidir
 le hiarratais ar cheadúnú a chur chuig na Ballstáit, agus go gcuirfear faisnéis
 ábhartha faoi thograí den sórt sin ar fáil don phobal lena n-áirítear, inter
 alia, faisnéis faoin gceart bheith rannpháirteach, agus faoi na
 heagraíochtaí ar cheart barúlacha nó ceisteanna a chur chucu;
 (b) go mbeidh an pobal i
 dteideal barúlacha agus tuairimí a chur in iúl, agus gach rogha fós ar fáil,
 sula ndéanfar cinntí faoi na hiarratais ar cheadúnú;
 (c) agus na cinntí sin á
 ndéanamh acu, go gcuirfear na torthaí ó rannpháirtíocht an phobail san áireamh
 go cuí;
 (d) tar éis dóibh scrúdú
 a dhéanamh ar na barúlacha agus ar na tuairimí a chuir an pobal in iúl, go
 ndéanfaidh an Ballstát iarrachtaí réasúnta an pobal a chur ar an eolas faoi na
 cinntí a rinneadh agus faoi na cúiseanna agus na comaoineacha ar a bhfuil na
 cinntí sin bunaithe, lena n-áirítear faisnéis faoi phróiseas rannpháirtíochta
 an phobail.
 2.
 Cuirfear tréimhsí ama réasúnta ar fáil a
 thabharfaidh dóthain ama le haghaidh gach ceann de na céimeanna difriúla
 rannpháirtíochta atá ag an bpobal. Déanfaidh
 an Ballstát an pobal atá i dteideal bheith rannpháirteach chun críocha mhír 1
 a shainaithint, lena n-áirítear eagraíochtaí neamhrialtasacha ábhartha a
 chomhlíonann aon cheanglais a fhorchuirtear faoin dlí náisiúnta, mar shampla na
 ceanglais sin lena gcuirtear cosaint an chomhshaoil, nó sábháilteacht amach ón
 gcósta, chun cinn.
 IARSCRÍBHINN II
 Ceanglais le haghaidh doiciméad a bhaineann le nós
 imeachta an toilithe
 1.
 Faisnéis a bheidh le cur isteach i bhfógra
 maidir le dearadh le haghaidh gléasra
 táirgthe
 Beidh an t-eolas seo a leanas ar a laghad san
 Fhógra maidir le Dearadh le haghaidh gléasra táirgthe de bhun Airteagal 9:
 (1) ainm agus
 seoladh oibreoir an ghléasra;
 (2) tuairisc ar an
 bpróiseas a chuirtear i bhfeidhm maidir leis an ngíomhaíocht deartha, na
 caighdeáin ábhartha a úsáidtear, agus na roghanna deartha arna gcruthú ag an
 bpróiseas sin;
 (3) tuairisc ar an
 gcoincheap deartha a roghnaíodh maidir leis na cásanna mórghuaise a bhaineann
 leis na ngléasra áirithe sin agus lena shuíomh, agus na príomhghnéithe
 rialaithe riosca;
 (4) taispeánadh go
 laghdaíonn an coincheap na rioscaí mórghuaise go leibhéal inghlactha;
 (5) tuairisc ar an
 ngléasra agus ar na dálaí ag an suíomh atá beartaithe dó;
 (6) tuairisc ar na
 cineálacha oibríochtaí mórghuaise a bheidh le déanamh;
 (7) tuairisc
 ghinearálta ar an gcóras bainistíochta sábháilteachta lena ndéanfar na bearta
 rialaithe rioscaí mórghuaise atá beartaithe a choinneáil ag feidhmiú go cuí,
 lena n-áirítear an scéim um fhíorú neamhspleách a bheidh le roghnú.
 2.
 Faisnéis a bheidh le cur isteach i dTuarascáil
 ar Mhórghuaiseacha le haghaidh
 gléasra táirgthe a oibriú
 Beidh an t-eolas seo a leanas ar a laghad sa
 Tuarascáil ar Mhórghuaiseacha le haghaidh gléasra táirgthe de bhun Airteagal 10:
 (1) tuairisc ar an
 gcuntas a tugadh ar fhreagairt an údaráis inniúil ar an bhFógra maidir le
 Dearadh;
 (2) achoimre ar aon
 pháirt a ghlac aon oibrí in ullmhú na Tuarascála ar Mhórghuaiseacha;
 (3) tuairisc ar an
 ngléasra agus ar an mbonneagar atá nasctha leis agus ar aon déanmhais eile,
 lena n-áirítear toibreacha atá nasctha leis;
 (4) taispeánadh go
 bhfuil na mórghuaiseacha uile aitheanta, go bhfuil measúnú déanta ar a
 ndóchúlacht agus ar a n-iarmhairtí, agus go bhfuil a mbearta rialaithe
 oiriúnach le go ndéanfar na rioscaí a bhaineann le teagmhas mórghuaise do
 dhaoine agus don chomhshaol a laghdú go leibhéal inghlactha;
 (5) mionsonraí i
 dtaobh na gcineálacha oibríochtaí atá le déanamh a d’fhéadfadh mórghuaiseacha a
 chruthú, agus líon uasta na ndaoine ar féidir leo bheith ar an ngléasra ag an
 aon am amháin;
 (6) mionsonraí an
 ghléasra agus na socruithe lena n-áiritheofar rialú, sábháilteacht próisis,
 srianadh ar shubstaintí contúirteacha, cosc ar dhóiteán agus ar phléascadh,
 cosaint an lucht oibre ar shubstaintí contúirteacha, agus cosaint an
 chomhshaoil ar mhórtheagmhas guaise atá ar tí tosú (i gcomhréir leis an bplean
 práinnfhreagartha inmheánach de bhun Iarscríbhinn V);
 (7) mionsonraí na
 socruithe maidir le daoine a chosaint ar mhórghuaiseacha agus iad ar an ardán,
 agus lena n-áiritheofar aslonnú agus tarrtháil shábháilte na n-oibrithe agus
 cothabháil córas rialaithe chun damáiste don ghléasra agus don chomhshaol a
 chosc i gcás ina n-aslonnaítear an pearsanra iomlán;
 (8) cóid,
 caighdeáin agus treoraíocht ábhartha a úsáidtear agus an gléasra á thógáil agus
 á choimisiúnú;
 (9) faisnéis faoin
 gcóras bainistíochta sábháilteachta is infheidhme maidir le hoibríochtaí, le
 cothabháil, le modhnuithe agus le scéimeanna um fhíorú, lena n-áirítear
 príomhshrianta oibríochtúla an ghléasra a bheidh le rialú ag an gcóras
 bainistíochta;
 (10) faisnéis a
 bhaineann leis an scéim um fhíorú de bhun chuid 5(2) den Iarscríbhinn seo;
 (11) aon mhionsonraí
 ábhartha eile, mar shampla i gcás ina n-oibríonn dhá ghléasra nó níos mó le
 chéile ar shlí a imríonn tionchar ar an mórghuais a d’fhéadfadh tarlú i gceann
 de na gléasraí nó sna gléasraí uile sin;
 (12) an fhaisnéis
 ábhartha a bhaineann leis na ceanglais faoin rialachán seo ach a fuarthas de
 bhun reachtaíochta eile is infheidhme de chuid an Aontais, go háirithe Treoir 92/91/CE
 agus Treoir 85/337/CEE;
 (13) tuairisc ar na
 gnéithe sin den timpeallacht ar dócha é go ndéanfar difear suntasach dóibh,
 measúnú ar na hiarmhairtí comhshaoil ionchasacha atá aitheanta, go háirithe
 scaoileadh truailleán sa chomhshaol, agus tuairisc ar na bearta teicniúla agus
 neamhtheicniúla atá beartaithe chun iad a chosc, a laghdú nó a fhritháireamh,
 lena n-áirítear faireachán.
 3.
 Faisnéis a bheidh le cur isteach i dTuarascáil ar Mhórghuaiseacha le haghaidh gléasra neamhtháirgthe
 Beidh an t-eolas seo a leanas ar a laghad sa
 Tuarascáil ar Mhórghuaiseacha le haghaidh gléasra neamhtháirgthe de bhun Airteagal 11:
 (1) ainm agus
 seoladh oibreoir an ghléasra;
 (2) achoimre ar aon
 pháirt a ghlac aon oibrí in ullmhú na Tuarascála ar Mhórghuaiseacha;
 (3) tuairisc ar an
 ngléasra agus, i gcás gléasra shoghluaiste, mionsonraí na modhanna aistrithe
 idir suíomhanna, agus a chórais suite;
 (4) mionsonraí i
 dtaobh na gcineálacha oibríochtaí a bhfuil an gléasra in ann a dhéanamh agus a
 d’fhéadfadh mórghuaiseacha a chruthú, agus líon uasta na ndaoine ar féidir leo
 bheith ar an ngléasra ag an aon am amháin;
 (5) taispeánadh go
 bhfuil na mórghuaiseacha uile aitheanta, go bhfuil measúnú déanta ar a
 ndóchúlacht agus ar a n-iarmhairtí, agus go bhfuil a mbearta rialaithe oiriúnach
 le go ndéanfar na rioscaí a bhaineann le teagmhas mórghuaise do dhaoine agus
 don chomhshaol a laghdú go leibhéal inghlactha;
 (6) mionsonraí an
 ghléasra agus na socruithe lena n-áiritheofar rialú, sábháilteacht próisis,
 srianadh ar shubstaintí contúirteacha, cosc ar dhóiteán agus ar phléascadh,
 cosaint an lucht oibre ar shubstaintí contúirteacha, agus cosaint an
 chomhshaoil ar mhórtheagmhas guaise atá ar tí tosú (i gcomhréir leis an bplean
 práinnfhreagartha inmheánach de bhun Iarscríbhinn V);
 (7) mionsonraí na
 socruithe maidir le daoine a chosaint ar mhórghuaiseacha agus iad ar an ardán,
 agus lena n-áiritheofar aslonnú agus tarrtháil shábháilte na n-oibrithe agus
 cothabháil córas rialaithe chun damáiste don ghléasra agus don chomhshaol a
 chosc i gcás ina n-aslonnaítear an pearsanra iomlán;
 (8) cóid,
 caighdeáin agus treoraíocht ábhartha a úsáidtear agus an gléasra á thógáil agus
 á choimisiúnú;
 (9) taispeánadh go
 bhfuil na mórghuaiseacha uile aitheanta le haghaidh na ngníomhaíochtaí uile atá
 an gléasra in ann a dhéanamh, agus go ndéanfar na rioscaí a bhaineann le
 teagmhas mórghuaise do dhaoine agus don chomhshaol a laghdú go leibhéal
 inghlactha;
 (10) mionsonraí na
 srianta comhshaoil, meitéareolaíocha agus grinnill ar oibríochtaí sábháilte,
 agus na socruithe maidir le rioscaí ó chontúirtí grinnill agus muirí, amhail
 píblínte agus trealamh feistithe gléasraí eile, a aithint;
 (11) faisnéis faoin
 gcóras bainistíochta sábháilteachta is infheidhme maidir le hoibríochtaí, le
 cothabháil agus le modhnuithe;
 (12) faisnéis a
 bhaineann leis an scéim um fhíorú de bhun chuid 5(2) den Iarscríbhinn seo;
 (13) aon mhionsonraí
 ábhartha eile, mar shampla i gcás ina n-oibríonn dhá ghléasra nó níos mó le
 chéile ar shlí a imríonn tionchar ar an mórghuais a d’fhéadfadh tarlú i gceann
 de na gléasraí nó sna gléasraí uile sin;
 (14) tuairisc ar na
 gnéithe sin den timpeallacht ar dócha é go ndéanfar difear suntasach dóibh,
 measúnú ar na hiarmhairtí comhshaoil ionchasacha atá aitheanta, go háirithe
 scaoileadh truailleán sa chomhshaol, agus tuairisc ar na bearta teicniúla agus
 neamhtheicniúla atá beartaithe chun iad a chosc, a laghdú nó a fhritháireamh,
 lena n-áirítear faireachán.
 4.
 Faisnéis a bheidh le cur i bhfógra maidir le hoibríochtaí tobair
 Beidh an t-eolas seo a leanas ar a laghad san fhógra
 maidir le hoibríochtaí tobair de bhun Airteagal 13:
 (1) ainm agus
 seoladh oibreoir an tobair;
 (2) ainm an
 ghléasra le húsáid agus ainm an úinéara;
 (3) mionsonraí lena
 dtugtar an tobar le fios agus aon nasc le toibreacha nó le forbairtí eile;
 (4) faisnéis faoi
 chlár oibre an tobair, lena n-áirítear an tréimhse ina n-oibreofar é, fíorú
 bacainní ar chaillteanas rialaithe ar an tobar, agus an stádas atá beartaithe
 don tobar nuair a bheidh deireadh leis an oibríocht;
 (5) aon mhionsonraí
 a bhaineann le trealamh sábháilteachta a bheidh le himlonnú nach bhfuil
 tuairisc déanta air sa tuarascáil reatha ar mhórghuaiseacha maidir leis an
 ngléasra;
 (6) measúnú riosca
 ina dtabharfar tuairisc orthu seo a leanas:
 (a) na contúirtí áirithe
 a bhaineann le hoibríocht an tobair;
 (b) na contúirtí
 fodhromchla;
 (c) aon ghníomhaíochtaí
 dromchla nó fo-mhuirí a d’fhéadfadh mórghuais a chruthú i gcomhthráth;
 (d) bearta oiriúnacha rialaithe;
 (7) mionsonraí i
 dtaobh dhearadh an tobair, lena n-áirítear bacainní ar chaillteanas rialaithe
 ar an tobar (trealamh, sreabháin druileála agus stroighin etc.), ar
 chaillteanas rialaithe treo ar chonair an tobair, agus srianta ar oibríocht
 shábháilte i gcomhréir leis an measúnú riosca;
 (8) mionsonraí i
 dtaobh chumraíocht an tobair nuair a bheidh deireadh leis na hoibríochtaí –
 i.e. tréigean buan nó seladach, nó é
 a bheith críochnaithe le húsáid arís amach anseo;
 (9) i gcás tobair
 reatha, faisnéis ábhartha faoina stair, agus faoin riocht ina bhfuil sé;
 (10) i gcás
 modhnaithe ar fhógra maidir le hoibríochtaí tobair a cuireadh isteach cheana,
 dóthain mionsonraí chun go bhféadfar an fógra a thabhairt cothrom le dáta;
 (11) i gcás ina
 ndéanfar oibríochtaí tobair le gléasra neamhtháirgthe, beidh an fhaisnéis
 bhreise seo a leanas le cur isteach:
 (a) mionsonraí i dtaobh
 na ndálaí meitéareolaíocha, muirí agus grinnill ag an suíomh, lena n-áirítear
 aon bhac fisiceach ar nós píblínte;
 (b) mionsonraí i dtaobh
 na ndálaí comhshaoil a cuireadh san áireamh sa phlean práinnfhreagartha
 inmheánach a bhaineann leis an ngléasra;
 (c) mionsonraí i dtaobh
 na soláthairtí le haghaidh práinnfhreagartha, lena n-áirítear i gcás
 mórthionóisce sa chomhshaol, nach bhfuil tuairisc orthu sa tuarascáil ar
 mhórghuaiseacha, agus;
 (d) tuairisc ar an gcaoi a ndéanfar córas bainistíochta oibreoir an tobair
 agus córas bainistíochta úinéir an ghléasra a chomhordú lena áirithiú go
 ndéanfar mórghuaiseacha a rialú go héifeachtach i gcónaí.
 (12) ráiteas maidir
 le scrúdú neamhspleách an tobair de bhun chuid 5(1) den Iarscríbhinn seo;
 (2) an fhaisnéis
 ábhartha a bhaineann leis na ceanglais faoin rialachán seo ach a fuarthas de
 bhun reachtaíochta eile is infheidhme de chuid an Aontais, go háirithe Treoir 92/91/CE
 agus Treoir 85/337/CEE.
 5.
 Ceanglais a bhaineann le scéim um fhíorú
 1.
 Comhlíonfaidh an tríú páirtí neamhspleách na ceanglais seo
 a leanas maidir lena neamhspleáchas ó oibreoir an ghléasra, nó ó oibreoir an
 tobair:
 (a)
 ní cheanglaítear lena ról aon ghné a mheas más gné é
 d'eilimint atá criticiúil don tsábháilteacht nó de ghléasra sonrach a raibh baint
 aige leis roimhe sin nó gné a chuirfeadh a oibiachtúlacht i gcontúirt;
 (b)
 tá sé neamhspleách a dhóthain ar chóras bainistíochta a
 bhfuil, nó a raibh, freagracht air as aon ghné de chomhpháirt den scéim um
 fhíorú neamhspleách nó den scrúdú neamhspleách ar an tobar, sa chaoi is go
 gcuirfidh sé a fheidhmeanna i gcrích go hoibiachtúil sa scéim.
 2.
 Comhlíonfaidh an tríú páirtí neamhspleách na ceanglais seo
 a leanas maidir lena inniúlacht:
 (a)
 inniúlacht theicniúil, lena n-áirítear dóthain líon foirne
 atá cáilithe go cuí agus a bhfuil an taithí chuí acu;
 (b)
 na cúraimí a bheith leithdháilte go cuí ag an oibreoir ar
 fhoireann cháilithe a chuirfidh i gcrích iad;
 (c)
 socruithe oiriúnacha don sreabhadh faisnéise idir an
 t-oibreoir agus an tríú páirtí neamhspleách;
 (d)
 dóthain údaráis a bheith tugtha ag an oibreoir don tríú
 páirtí neamhspleách le go mbeidh sé in ann a fheidhmeanna a fheidhmiú go cuí.
 3.
 Chun críocha mhír 3 d'Airteagal 13, beidh an
 méid seo a leanas ar áireamh in athrú suntasach ar fhógra maidir le
 hoibríochtaí tobair:
 (a) aon athrú a d’fhéadfadh cuspóir dhearadh
 bunaidh phlean an tobair a shárú, go háirithe maidir le rialú ar an tobar agus
 bacainní eile ar shreabhadh, agus a bhfíorú;
 (b) aon athrú ábhartha ar an ngléasra nó ar
 an trealamh, nó ar chóras bainistíochta nó ar oibreoir an tobair a fógraíodh de
 bhun chuid 4 d’Iarscríbhinn II;
 (c) aon athrú ar an measúnú riosca, lena
 n-áirítear i gcás athrú i ngeall ar dhálaí le linn oibríochtaí tobair.
 Ba cheart athruithe suntasacha a chur faoi bhráid
 scrúdaitheoir neamhspleách an tobair le go bhfíorófar iad tuilleadh, agus ba
 cheart na torthaí ón bhfíorú breise a chur in iúl don údarás inniúil.
 4.
 I gcás fógra maidir le hoibríochtaí tobair, ba cheart
 ráiteas ó scrúdaitheoir neamhspleách an tobair a chur leis ag rá go bhfuil an measúnú
 riosca a bhaineann le dearadh an tobair agus leis na bacainní ar chaillteanas
 rialaithe air oiriúnach do na dálaí agus do na himthosca uile a bhfuil súil
 leo.
 5.
 I gcás oibríochta gléasra, beidh an méid seo a leanas ar
 áireamh sa Tuarascáil ar Mhórghuaiseacha:
 (a) ráiteas ón bhfíoraitheoir neamhspleách
 tríú páirtí go bhfuil nó go mbeidh taifead cuí ann ar eilimintí atá criticiúil
 don tsábháilteacht agus scéim cothabhála na n-eilimintí sin mar atá sonraithe
 sa tuarascáil ar mhórghuaiseacha;
 (b) tuairisc ar an scéim um fhíorú, lena
 n-áirítear roghnú na bhfíoraitheoirí neamhspleácha tríú páirtithe, modhanna an
 fhíoraithe go mbeidh dea-riocht i gcónaí ar na heilimintí atá criticiúil don
 tsábháilteacht agus ar aon ghléasra sonrach sa scéim;
 (c) áireofar ar na modhanna dá dtagraítear i
 bhfomhír 5(b) scrúdú agus tástáil, de réir mar is cuí, ar na heilimintí
 atá criticiúil don tsábháilteacht arna ndéanamh ag daoine atá neamhspleách agus
 inniúil, fíorú an dearaidh, caighdeán, deimhniú nó córas eile lena n-áiritheofar
 go gcomhlíontar na heilimintí atá criticiúil don tsábháilteacht, an obair idir
 lámha a scrúdú, aon neamhchomhlíonadh a thuairisciú, agus bearta ceartaitheacha
 arna ndéanamh ag an oibreoir.
 6.
 Faisnéis a bheidh le cur isteach maidir le mórathrú ar ghléasra,
 lena náirítear gléasra buan a bhaint
 I gcás ina mbeidh mórathruithe le déanamh ar
 ghléasra, beidh an fhaisnéis seo a leanas ar a laghad san fhaisnéis a chuirfear
 chuig údarás inniúil de bhun Airteagal 10 agus Airteagal 11:
 1.
 ainm agus seoladh oibreoir an ghléasra;
 2.
 achoimre ar aon pháirt a ghlac aon oibrí in ullmhú na
 Tuarascála leasaithe ar Mhórghuaiseacha;
 3.
 i gcás mórathraithe, dóthain mionsonraí chun go bhféadfar
 an tseanTuarascáil ar Mhórghuaiseacha agus plean práinnfhreagartha inmheánach
 an ghléasra a ghabhann léi a thabhairt cothrom le dáta agus lena thaispeáint go
 bhfuil na rioscaí mórghuaise laghdaithe go dtí leibhéal inghlactha;
 4.
 i gcás ina gcuirtear deireadh le gléasra táirgthe buan a
 úsáid:
 (a) modhanna chun na substaintí contúirteacha
 go léir a aonaránú agus, i gcás toibreacha atá nasctha le gléasra, séalú buan
 na dtoibreacha ón ngléasra agus ón timpeallacht;
 (b) tuairisc ar na rioscaí mórghuaise a
 bhaineann le díchur an ghléasra, an daonra iomlán neamhchosanta, agus na bearta
 rialaithe riosca;
 (c) socruithe práinnfhreagartha chun aslonnú
 agus tarrtháil shábháilte an phearsanra a áirithiú agus chun mórthionóisc sa
 chomhshaol a chosc.
 7.
 Faisnéis a bheidh le cur i bhfógra maidir le
 comhoibríochtaí
 Beidh an t-eolas seo a leanas ar a laghad san
 Fhógra maidir le comhoibríochtaí de bhun Airteagal 14:
 (1) ainm agus seoladh an oibreora atá ag
 ullmhú an fhógra;
 (2) i gcás ina bhfuil oibreoirí eile
 páirteach sna comhoibríochtaí, a n-ainmneacha agus a seoltaí, lena n-áirítear
 dearbhú go n-aontaíonn siad le hinneachar an fhógra;
 (3) tuairisc ar an gcaoi a ndéanfar
 córais bhainistíochta na ngléasraí atá rannpháirteach sa chomhoibríocht a
 chomhordú lena áirithiú go ndéanfar an baol ó mhórthionóisc a laghdú;
 (4) mionsonraí i dtaobh aon trealaimh a
 bheidh le húsáid i ndáil leis an gcomhoibríocht ach nach bhfuil tuairisc tugtha
 air sa Tuarascáil reatha ar Mhórghuaiseacha maidir le haon cheann de na
 gléasraí atá páirteach sna comhoibríochtaí;
 (5) achoimre ar an measúnú riosca a
 rinne na hoibreoirí uile atá rannpháirteach sna comhoibríochtaí, lena
 n-áireofar:
 (a) tuairisc ar aon ghníomhaíochtaí le linn
 na comhoibríochta a bhféadfadh guaiseacha a bheith ag baint leo agus a
 d’fhéadfadh a bheith ina gcúis le mórthionóisc ar ghléasra nó i ndáil le
 gléasra;
 (b) tuairisc ar aon bhearta rialaithe riosca
 a tugadh isteach de thoradh an mheasúnaithe riosca.
 (6) tuairisc ar an gcomhoibríocht agus
 ar an gclár oibre, lena n-áireofar na dátaí a bhfuil súil go dtosóidh agus go
 gcríochnóidh an chomhoibríocht agus cóip de chomhaontú idir na hoibreoirí atá
 rannpháirteach sna comhoibríochtaí.
 IARSCRÍBHINN III
 Forálacha a fheidhmeoidh údaráis inniúla chun oibríochtaí a
 bhaineann le mórghuaiseacha a rialáil
 1.
 Tabharfaidh na Ballstáit aghaidh ar na critéir íosta seo a
 leanas le linn dóibh údarás inniúil a cheapadh a bheidh freagrach as na
 feidhmeanna rialála sa rialachán seo maidir le sábháilteacht agus cosaint an
 chomhshaoil:
 (a) socruithe eagrúcháin lenar féidir na
 dualgais ar fad sa rialachán seo a chomhlíonadh go héifeachtach, lena n-áirítear
 socruithe maidir le sábháilteacht agus cosaint an chomhshaoil a rialáil ar shlí
 chothromasach;
 (b) ráiteas beartais ina dtugtar aghaidh ar
 aidhm na maoirseoireachta agus aidhm an fhorfheidhmithe, agus ar an tslí a
 mbainfidh an t-údarás inniúil trédhearcacht, comhsheasmhacht, comhréireacht
 agus oibiachtúlacht amach agus é ag déanamh rialála ar ghníomhaíochtaí ola agus
 gáis amach ón gcósta. Ba cheart don
 údarás inniúil deighilt shoiléir idir freagrachtaí an rialtóra agus
 freagrachtaí an oibreora a chur in iúl don phobal; tá príomhfhreagracht ar an
 oibreoir as rioscaí a rialáil, agus príomhfhreagracht ar an rialtóir as a
 fhíorú go bhfuil bearta oiriúnacha a bheadh éifeachtach chun rioscaí mórghuaise
 a rialáil i bhfeidhm ag an oibreoir;
 (c) ráiteas straitéise ina dtugtar tuairisc
 ar fheidhmeanna an údaráis inniúil, na tosaíochtaí gníomhaíochta atá aige (mar
 shampla dearadh agus oibriú gléasraí, bainistíocht sláine agus ullmhacht chun
 práinne agus práinnfhreagairt) agus an dóigh a bhfuil sé eagraithe;
 (d) nósanna imeachta oibriúcháin a thugann
 tuairisc ar an tslí a ndéanfaidh an t-údarás inniúil cigireacht agus
 forfheidhmiú ar dhualgais oibreoirí faoin rialachán seo, lena n-áirítear an
 tslí a ndéanfaidh sé tuarascálacha ar mhórghuaiseacha a láimhseáil, a mheasúnú
 agus a ghlacadh, an tslí a ndéanfaidh sé fógraí maidir le hoibríochtaí tobair a
 láimhseáil agus an tslí a gcinnfear na heatraimh idir cigireachtaí ar bhearta
 rialaithe rioscaí mórghuaise (lena n-áirítear an comhshaol) maidir le gléasra
 nó gníomhaíocht áirithe;
 (e) nósanna imeachta chun feidhmeanna an
 údaráis inniúil faoin rialachán seo a chomhlíonadh, gan dochar do fhreagrachtaí
 eile, mar shampla oibríochtaí ola agus gáis amach ón gcósta, agus socruithe de
 bhun Threoir 92/91/CE;
 (f) i gcás ina bhfuil dhá ghníomhaireacht nó
 níos mó san údarás inniúil, comhaontú foirmiúil lena mbunaítear na meicníochtaí
 a theastaíonn do chomhoibríocht an údaráis inniúil, lena n-áirítear
 maoirseoireacht, faireachán agus athbhreithnithe an lucht bainistíochta
 sinsearaí, comhphleanáil agus cigireachtaí, deighilt freagrachtaí maidir le
 tuarascálacha ar mhórghuaiseacha, comhchigireacht, cumarsáid inmheánach agus
 tuairisciú seachtrach a láimhseáil.
 2.
 Ba cheart do na Ballstáit na forálacha riachtanacha le go
 dtiocfaidh na socruithe thuas i bhfeidhm a bhunú , lena n-áirítear:
 (a) go bhfuil dóthain saineolaithe ar fáil go
 hinmheánach, nó trí shocrú seachtrach, chun cigireacht agus iniúchadh a
 dhéanamh ar ghníomhaíochtaí, bearta forfheidhmithe a dhéanamh, agus
 tuarascálacha ar mhórghuaiseacha agus fógraí a láimhseáil;
 (b) i gcás ina mbraitear ar fhoinsí
 seachtracha saineolais, go bhfuil dóthain treoraíochta agus maoirseoireachta i
 scríbhinn ar fáil le go mbeidh cur chuige comhsheasmhach ann agus lena áirithiú
 go mbeidh lánfhreagracht faoin rialachán seo i gcónaí ar an údarás inniúil a
 ceapadh de réir dlí;
 (c) go bhfuil na hacmhainní cuí ann chun go
 mbeidh oiliúint, cumarsáid, rochtain ar theicneolaíocht, taisteal agus cothú
 bunúsach ag foireann an údaráis inniúil ina bhfeidhmeanna rialála, agus le gur
 féidir comhar gníomhach a bheith ann idir údaráis inniúla de bhun Airteagal 27;
 (d) i gcás inarb iomchuí, a cheangal ar
 oibreoirí agus/nó ar úinéirí gléasraí an t-údarás inniúil a shlánú le haghaidh
 chostas na bhfeidhmeanna a chomhlíontar de bhun an rialacháin seo;
 (e) taighde a dhéanamh nó a thionscnamh de
 bhun fheidhmeanna an údaráis inniúil faoin rialachán seo;
 (f) le go mbeidh an t-údarás inniúil in ann
 tuarascálacha a dhéanamh.
 3.
 Ar na nósanna imeachta maidir leis an Tuarascáil ar
 Mhórghuaseacha agus fógraí, pleananna práinnfhreagartha inmheánacha agus
 doiciméid ábhartha eile a mheasúnú beidh:
 (e)
 anailís chainníochtúil ar mheasúnú riosca;
 (f)
 measúnú ar thuiscint an oibreora do na mionsonraí ábhartha
 a bhaineann le suíomh na n-oibríochtaí;
 (g)
 measúnú ar na caighdeáin theicniúla agus eagraíochtúla a
 úsáideadh;
 (h)
 measúnú ar na réitigh innealtóireachta;
 (i)
 measúnú ar na socruithe a rinne an t-oibreoir chun
 athruithe ar phleananna oibriúcháin a bhainistiú;
 (j)
 comparáid idir na réitigh a úsáideadh agus na
 réitigh a úsáideadh i gcásanna eile inchomparáide;
 (k)
 measúnú ar chomhsheasmhacht na bpleananna
 práinnfhreagartha leis na rioscaí a aithníodh;
 (l)
 measúnú ar na socruithe a rinne an t-oibreoir chun
 oibríochtaí a stopadh i gcás garbhaoil;
 (m)
 measúnú ar infhaighteacht an trealaimh
 phráinnfhreagartha agus leordhóthanacht na nósanna imeachta chun é a úsáid go
 héifeachtach.
 4.
 Ba cheart do na húdaráis inniúla bheith
 neamhspleách ar aon eagraíocht rialtais maidir le hurraíocht tionscail, nó le
 ceadúnú nó bailiúchán ioncaim. Níor
 cheart don údarás inniúil aon seasamh polaitiúil a ghlacadh maidir leis an
 earnáil ola agus gáis.
 IARSCRÍBHINN IV
 Forálacha a fheidhmeoidh oibreoirí chun mórthionóiscí a
 chosc
 1.
 Chun críocha beartas coiscthe mórthionóiscí agus
 córas bainistíochta sábháilteachta an oibreora a chur chun feidhme de bhun Airteagal 18,
 ba cheart na nithe seo a leanas a chur san áireamh:
 (a) Ba cheart don
 bheartas coiscthe mórthionóiscí a bheith bunaithe i scríbhinn agus bunóidh sé
 na haidhmeanna agus an t-eagrúchán iomlán chun guaiseacha mórthionóisce a
 rialú, agus an tslí a gcuirtear na socruithe sin i bhfeidhm ar leibhéal
 corparáideach;
 (b) ba cheart don chóras
 bainistíochta sábháilteachta a bheith comhtháite i gcóras bainistíochta
 cuimsitheach an oibreora agus beidh struchtúr eagrúcháin, freagrachtaí,
 cleachtais, nósanna imeachta, próisis agus acmhainní ar áireamh ann le gur
 féidir an beartas um mhórghuaiseacha a chinneadh agus a chur chun feidhme.
 2.
 Beidh na nithe seo a leanas sa chóras bainistíochta
 sábháilteachta, ach ní bheidh sé teoranta dóibh sin amháin:
 (a) struchtúr eagrúcháin
 agus róil agus freagrachtaí an phearsanra;
 (b) mórghuaiseacha a
 aithint agus meastóireacht orthu – a ndóchúlacht agus a n-iarmhairtí;
 (c) an tionchar ar an
 gcomhshaol a áireamh sna measúnuithe ar mhórghuaiseacha sa tuarascáil ar
 mhórghuaiseacha;
 (d) rialú ar na
 mórghuaiseacha le linn gnáthoibríochtaí;
 (e) athrú a bhainistiú;
 (f) ullmhacht chun
 práinne agus práinnfhreagairt;
 (g) an damáiste don
 chomhshaol a theorannú;
 (h) faireachán ar
 fheidhmíocht;
 (i) socruithe iniúchta
 agus athbhreithnithe.
 3.
 Tabharfaidh oibreoirí aird ar leith ar an
 meastóireacht ar cheanglais iontaofachta agus sláine na gcóras atá criticiúil
 don tsábháilteacht agus bunóidh siad a gcórais chigireachta agus chothabhála ar
 an leibhéal sin de shláine sábháilteachta a bhaint amach.
 4.
 Áiritheoidh oibreoirí go mbeidh substaintí
 contúirteacha srianta i gcónaí sna píblínte, sna soithí agus sna córais sin atá
 beartaithe le go mbeidh siad iata go sábháilte. Lena chois sin, áiritheoidh oibreoirí nach dtarlóidh teagmhas
 mórghuaise i gcás ina dteipfidh ar bhacainn ar chaillteanas iata.
 5.
 Áiritheoidh oibreoirí go bhfuil creat oiriúnach acu
 chun faireachán a dhéanamh ar chomhlíonadh na bhforálacha reachtúla ábhartha
 uile trína ndualgais reachtúla maidir le sábháilteacht agus cosaint an
 chomhshaoil, i gcás mórghuaiseacha, a chorprú ina ngnáthnósanna imeachta
 oibriúcháin.
 6.
 Tabharfaidh oibreoirí aird ar leith ar mheon láidir
 sábháilteachta a fhorbairt agus a chothabháil ina mbeidh dóchúlacht ard ann go
 leanfar d’oibríochtaí sábháilte, lena n-áirítear na nithe seo a leanas, cé nach
 bhfuil sé teoranta dóibh:
 (a) iniúchadh forleathan
 ar phróisis;
 (b) iompraíocht
 inmhianta a aithint agus a chúiteamh;
 (c) meastóireacht rialta
 ar inniúlachtaí agus ar spriocanna na heagraíochta;
 (d) ardchaighdeáin a
 chothabháil mar bhunluach corparáideach;
 (e) córais fhoirmiúla
 ordaithe agus rialaithe ina mbeidh páirt ag an lucht bainistíochta sinsearaí
 agus an lucht oibre, agus;
 (f) inniúlacht ag gach
 leibhéal oibríochta.
 7.
 Comhoibreoidh lucht tionscail leis an údarás
 inniúil chun plean tosaíochta a bhunú agus a chur chun feidhme maidir le
 caighdeáin, treoraíocht agus rialacha a fhorbairt a thabharfaidh feidhm don
 chleachtas is fearr chun mórghuaiseacha a chosc agus iarmhairtí mórghuaiseacha
 a shrianadh, i gcás ina dtarlóidh siad. Ar na nithe ba cheart a mheas, tá:
 (a) sláine toibreacha,
 trealamh rialaithe toibreacha agus bacainní a fheabhsú agus faireachán a
 dhéanamh ar cé chomh héifeachtach is atá siad;
 (b) príomhshrianadh i
 gcórais sábháilteachta próisis a fheabhsú;
 (c) srianadh tánaisteach
 a chuireann bac ar mhéadú ar mórthionóisc thosaigh, lena n-áirítear pléascadh i
 dtobar, a fheabhsú;
 (d) cinnteoireacht
 iontaofa i dtimpeallachtaí ardbhrú;
 (e) gníomhaíochtaí
 mórghuaise a bhainistiú agus a mhaoirsiú;
 (f) inniúlacht na
 ndaoine a bhfuil eochairphoist acu;
 (g) measúnú riosca
 éifeachtach chun meastóireacht a dhéanamh ar dhálaí atá ag athrú;
 (h) measúnú iontaofachta
 maidir leis na córais atá criticiúil don tsábháilteacht;
 (i) príomhtháscairí
 feidhmíochta maidir le sláine an chórais sábháilteachta;
 (j) córais
 bhainistíochta sábháilteachta a chomhtháthú go héifeachtach idir oibreoirí
 eacnamaíocha, oibreoirí tobair, úinéirí rigí agus páirtithe eile sna
 comhoibríochtaí.
 IARSCRÍBHINN
 V
 Ceanglais maidir le hullmhacht chun práinne agus
 práinnfhreagairt
 1.
 Pleananna práinnfhreagartha inmheánacha
 1.
 Ba cheart na nithe seo a leanas a bheith i
 bpleananna práinnfhreagartha inmheánacha, ach ní bheidh siad teoranta dóibh sin
 amháin:
 (a) ainmneacha nó
 freagrachtaí na ndaoine atá údaraithe chun nósanna imeachta práinnfhreagartha a
 thionscnamh agus an duine a stiúróidh an phráinnfhreagairt inmheánach;
 (b) ainm nó freagracht
 an duine atá freagrach as an gcaidreamh leis an údarás atá freagrach as an
 bplean práinnfhreagartha seachtrach;
 (c) maidir leis na dálaí
 agus na teagmhais intuartha uile a d’fhéadfadh bheith ina gcúis le
 mórthionóisc, mar a thuairiscítear sa tuarascáil ar mhórghuaiseacha a ngabhann
 an plean léi;
 (d) tuairisc ar na
 bearta ba cheart a dhéanamh chun na dálaí nó na teagmhais sin a rialú agus a
 n-iarmhairtí a theorannú don ghléasra agus don limistéar eisiaimh;
 (e) tuairisc ar an
 trealamh agus ar na hacmhainní atá ar fáil;
 (f) socruithe maidir
 leis an mbaol atá ann do dhaoine ar an ngléasra a theorannú, lena n-áirítear an
 tslí a ndéanfar rabhadh agus an nós imeachta a bhfuil súil go leanfaidh daoine
 nuair a bhfaighidh siad rabhadh;
 (g) socruithe a
 chomhlánfaidh na socruithe tarrthála ar a ndéantar cur síos sa tuarascáil ar
 mhórghuaiseacha, mar shampla mar a thuairiscítear in Iarscríbhinn II, cuid
 2(7) agus cuid 3(7) chun dea-ionchas marthanais a áirithiú do dhaoine ar an
 ngléasra le linn mórthionóisce;
 (h) socruithe chun
 luathrabhadh tionóisce a thabhairt do na húdaráis atá freagrach as an bplean
 práinnfhreagartha seachtrach a thúsú, an cineál faisnéise ba cheart a bheith sa
 rabhadh tosaigh agus na socruithe maidir le faisnéis níos mionsonraithe a
 sholáthar de réir mar a bheidh sí ar fáil;
 (i) socruithe maidir le
 hoiliúint a chur ar an bhfoireann sna dualgais a bheidh orthu a chomhlíonadh
 agus, i gcás inarb iomchuí, é sin a chomhordú le seirbhísí seachtracha
 práinnfhreagartha;
 (j) socruithe maidir le
 práinnfhreagairt inmheánach agus práinnfhreagairt sheachtrach a chomhordú.
 2.
 Ba cheart do na hoibreoirí fardal a ullmhú ina
 liostófar an trealamh atá ar fáil, úinéireacht agus suíomh an trealaimh sin,
 agus an chaoi a n-iompraítear é go dtí an gléasra agus an tslí a n-úsáidtear é
 sa ghléasra. Ba cheart go n-aithneofaí, san fhardal, bearta atá i bhfeidhm lena
 áirithiú go gcoimeádtar an trealamh agus na nósanna imeachta i riocht
 inoibrithe.
 2.
 Pleananna práinnfhreagartha seachtracha
 1.
 Ba cheart na nithe seo a leanas a bheith i
 bpleananna práinnfhreagartha seachtracha, ach ní bheidh siad teoranta dóibh sin
 amháin:
 (a) ainmneacha nó
 freagrachtaí na ndaoine atá údaraithe chun nósanna imeachta práinnfhreagartha a
 thionscnamh agus na ndaoine atá údaraithe an phráinnfhreagairt sheachtrach a
 stiúradh;
 (b) socruithe maidir le
 luathrabhadh tionóiscí a fháil agus na nósanna imeachta foláirimh agus
 éigeandála a bhaineann leis;
 (c) socruithe maidir le
 hacmhainní a chomhordú atá riachtanach chun an plean práinnfhreagartha
 seachtrach a chur chun feidhme;
 (d) socruithe maidir le
 cúnamh a sholáthar don phlean práinnfhreagartha inmheánach a théann i ngleic le
 teagmhais a tharlaíon ar an ngléasra agus sa limistéar eisiaimh timpeall air;
 (e) tuairisc
 mhionsonraithe ar na socruithe maidir le práinnfhreagairt lasmuigh den suíomh;
 (f) socruithe maidir le
 faisnéis agus comhairle oiriúnach a bhaineann leis an tionóisc a sholáthar do
 dhaoine agus d’eagraíochtaí a bhféadfadh an tionóisc difear a dhéanamh dóibh;
 (g) socruithe maidir le
 faisnéis a thabhairt do na seirbhísí éigeandála i mBallstáit eile agus sa
 Choimisiún i gcás mórthionóisc a bhféadfadh iarmhairtí trasteorann a bheith mar
 thoradh uirthi;
 (h) socruithe maidir le
 héifeachtaí diúltacha ar an bhfiadhúlra cósta agus amach ón gcósta a mhaolú,
 lena n-áirítear cásanna a dtagann ainmhithe atá smeartha le hola i dtír roimh
 an doirteadh ola iarbhír.
 2.
 Ba cheart don údarás a bhfuil príomhfhreagracht air
 as práinnfhreagairt an méid seo a leanas a chur ar fáil:
 (a) fardal ina liostófar
 an trealamh atá ar fáil, úinéireacht agus suíomh an trealaimh sin, agus an
 chaoi a n-iompraítear é go dtí an gléasra agus an tslí a n-úsáidtear é sa
 ghléasra;
 (b) tuairisc ar na
 bearta atá i bhfeidhm lena áirithiú go gcoimeádtar an trealamh agus na nósanna
 imeachta i riocht inoibrithe;
 (c) fardal ina liostófar
 an trealamh atá faoi úinéireacht tionscail agus ar féidir é a chur ar fáil i
 gcás práinne;
 (d) tuairisc ar na
 socruithe ginearálta maidir le práinneacha ola agus gáis amach ón gcósta, lena
 n-áirítear inniúlachtaí agus freagrachtaí na bpáirtithe rannpháirteacha uile
 agus na gcomhlachtaí atá freagrach as na socruithe sin a chothabháil;
 (e) bearta lena
 n-áiritheofar go bhfuil an trealamh, an fhoireann agus na nósanna imeachta
 ullamh le dul i mbun oibre agus cothrom le dáta i gcónaí.
 3.
 Tabharfar míniú soiléir sna pleananna
 práinnfhreagartha seachtracha ar ról na n-údarás ábhartha, na seirbhísí
 práinnfhreagartha, na gcomhordaitheoirí agus gach duine eile atá páirteach i
 bpráinnfhreagairt, le go n-áiritheofar comhar le linn práinne i gcónaí.
 4.
 I gcás ina bhféadfadh Ballstát a bheith thar a
 riocht de dheasca mórthionóisce nó i gcás ina dtéann mórthionóisc thar
 theorainneacha an Bhallstáit, ba cheart go mbeadh socruithe ann lena ndéantar
 foráil don mhéid seo a leanas:
 (a) pleananna a
 chomhroinnt le Ballstáit chóngaracha agus leis an gCoimisiún;
 (b) fardail trasteorann
 a thiomsú de na hacmhainní práinnfhreagartha, atá faoi úinéireacht tionscail nó
 úinéireacht phoiblí, agus na hoiriúnuithe uile is gá a dhéanamh le go mbeidh an
 trealamh agus na nósanna imeachta comhoiriúnach idir tíortha cóngaracha agus
 Ballstáit chóngaracha;
 (c) nósanna imeachta
 maidir le Meicníocht an AE um Chosaint Shibhialta (arna bunú le
 Cinneadh 2007/779/CE ón gComhairle) a agairt;
 (d) freachnamh
 trasteorann den fhreachnamh práinnfhreagartha seachtrach a eagrú.
 IARSCRÍBHINN
 VI
 Comhroinnt faisnéise agus trédhearcacht
 1.
 Féadfar comparáid faisnéise a dhéanamh idir
 Ballstáit agus idir oibreoirí aonair trí fhormáid choiteann a úsáid do
 thuaisciú sonraí ar tháscairí mórghuaise agus is é an Coimisiún a fhorbróidh an
 fhormáid sin de bhun Airteagal 22 agus Airteagal 23.
 2.
 Beidh an fhaisnéis agus na sonraí seo a leanas ar a
 laghad sna ceanglais tuairiscithe dá dtagraítear i mír 1:
 (a) faisnéis a bhaineann
 le scaoileadh neamhbheartaithe hidreacarbón nó substaintí contúirteachta eile,
 bídís adhainte nó ná bíodh;
 (b) faisnéis a bhaineann
 le caillteanas rialaithe ar an tobar, lena mbeadh gá trealamh rialaithe tobair
 a ghníomhrú, nó le teipeadh ar bhacainn tobair agus go mbeadh gá í a
 athsholáthar nó a dheisiú;
 (c) teipeadh ar
 phríomh-chomhpháirt de chóras sábháilteachta próisis an ghléasra;
 (d) caillteanas
 suntasach de shláine struchtúrach, nó meath cosanta ar éifeachtaí dóiteáin nó
 pléasctha, nó gluaiseacht neamhbheartaithe gléasra atá ar snámh;
 (e) soithí atá ar tí
 imbhualadh agus imbhuailtí iarbhír idir soithí agus gléasra amch ón gcósta;
 (f) tionóiscí
 héileacaptair, ar ghléasraí nó gar do ghléasraí amach ón gcósta nó ar an
 mbealach chuig gléasraí amach ón gcósta;
 (g) aon tionóisc
 mharfach;
 (h) aon tromghortuithe
 do chúigear daoine ar a lagad sa tionóisc chéanna;
 (i) aon aslonnú de phearsanra
 neamhriachtanach;
 (j) mórthionóisc don
 chomhshaol.
 3.
 Beidh faisnéis fhíorasach agus sonraí anailíseacha
 maidir le hoibríochtaí ola agus gáis i gceist san fhaisnéis dá dtagraítear i mír 2
 agus beidh an fhaisnéis sin gan débhrí. Beidh an fhaisnéis agus na sonraí a thabharfar den chineál gur féidir
 feidhmíocht oibreoirí aonair a chur i gcomparáid, ní amháin laistigh den
 Bhallstát ach freisin i measc an tionscail ina iomláine idir Ballstáit.
 4.
 Is é an aidhm a bheidh le bailiú agus le tiomsú na
 faisnéise dá dtagraítear i mír 2 luathrabhadh a thabhairt maidir le meath
 (breise) ar na bacainní atá criticiúil don tsábháilteacht agus don chomhshaol,
 ar mhaithe le bearta ceartaitheacha réamhghníomhacha a dhéanamh. Ba cheart go léireodh an fhaisnéis, freisin,
 éifeachtacht fhoriomlán na mbeart agus na rialuithe a chuir oibreoirí aonair
 agus an tionscal ina iomláine chun feidhme, go háirithe guaiseacha
 mórthionóiscí agus an baol don chomhshaol a íoslaghdú.
 5.
 D’fhonn ceanglais Airteagal 23 a chomhlíonadh,
 forbrófar formáid shimplithe le go bhféadfar sonraí ábhartha a fhoilsiú de bhun
 mhír 2 agus na Tuarascálacha de bhun Airteagal 24 a ullmhú ar shlí a
 bheidh sorochtana don phobal agus a éascaíonn comparáid idir na sonraí thar
 theorainneacha náisiúnta.
 [1] Mar shampla: Deepwater Horizon i Stáit Aontaithe Mheiriceá 2010 (11 básaithe),
 Montara san Astráil 2009, Usumacinta i Meicsiceo 2007 (22 básaithe)
 [2] Amhail sceitheanna ola agus gáis,
 teipeanna ar shabháilteacht an phróisis tháirgthe agus ar rialú an tobair
 dhruileála; teip de dheasca athrú
 neamhbhailí ar an dearadh; líon mór
 riaráistí i gcothabháil eilimintí atá criticiúil don sabháilteacht. Sampla de theagmhais a tharla le déanaí: Gullfaks C i mí na Bealtaine 2010, Gannet F,
 2011; sa Mhuir Thuaidh an dá cheann
 acu
 [3] COIM(2010) 560 leagan
 críochnaitheach
 [4] IO L 175, 5.7.
 85, lch. 40.
 [5] IO L 73, 14.3.
 97, lch. 5.
 [6] IO L 156, 25.6.2003, lch. 17.
 [7] IO L 140, 5.6.2009, lch. 114.
 [8] Lárionad oibríochtúil an tSásra
 Cosanta Sibhialta.
 [9] Bunaíodh EMSA i ndiaidh thubaistí
 na dtancaer Erika (1999) agus Prestige (2002) chun a áirithiú go mbeadh
 ardleibhéal aonfhoirmeach agus éifeachtach sábhailteachta agus slándála ar
 mhuir agus go ndéanfaí truailliú ar mhuir a chosc agus go ndéanfaí bearta mar
 gheall air.
 [10] SEC (2010) 1346:
 Fuinneamh 2020, Straitéis i gcomhair fuinnimh inbhuanaithe
 shláin iomaíoch.
 [11] Fóram Bheirlín (i.e. Fóram maidir le breoslaí iontaise) – cruinniú
 bliantúil geallsealbhóirí a thionólann an Coimisiún. Idir na seisiúin iomlánacha bhliantúla, reáchtálann meithleacha
 cruinnithe tráthrialta chun saincheisteanna reatha a phlé.
 [12] I gcás gníomhartha dlíthiúla eile
 lena gcumhdaítear tionscail ardriosca/ardluacha is Treoracha a d'úsáidtí de
 rogha e.g. Treoir maidir le IPPC nó SEVESO II, ach i gcás earnálacha
 ardriosca níos cúinge, an eitlíocht shibhialta mar shampla , is minic a
 úsáidtear Rialacháin mar chreat dlí.
 [13] IO C, , lch. .
 [14] IO C, , lch. .
 [15] IO L 164, 25.6.2008, lch. 19.
 [16] IO L 143, 30.4.2004,
 lch. 56.
 [17] IO L 183, 29.6.1989,
 lch. 1.
 [18] IO L 348, 28.11.1992,
 lch. 9.
 [19] Cód maidir le tógáil agus feistiú
 aonad druileála easchósta soghluaiste, 2 Nollaig 2009 (Cód MODU 2009)
 [20] IO L 55, 28.2.2011,
 lch. 13.
 [21] IO L 240, 19.9.1977, lch. 1.
 [22] IO L 131, 28.5.2009,
 lch. 11.
 [23] IO L 175, 5.7.1985,
 lch. 40.
 [24] IO L 41, 14.2.2003,
 lch. 26.
 [25] IO L 154, 30.4.2004,
 lch. 56.